
PROLOG 
Cuiul 


Cine ar fi crezut că un fapt atât de lipsit de importanţă — 
petrecerea zilei de naştere a domnului Paillon în 19 septembrie, 
anul nu contează — avea să prilejuiască evenimente atât de 
surprinzătoare. Dacă n-ar fi fost această petrecere n-am mai fi 
vorbit acum despre „Secretul cercului purpuriu”; apoi, mai bine 
de o duzină de oameni ar mai fi fost încă în viaţă, iar Thalia 
Drummond n-ar fi fost acuzată de furt şi complicitate la furt de 
către un inspector cu figură imparţială. 

Domnul Paillon dăduse de băut la Coq d'Or în Toulouse. 
Invitaţi erau trei dintre colaboratorii lui. Atmosfera era destinsă şi 
cheful în toi, când, pe la vreo trei dimineaţa, domnul Paillon îşi 
aminti că, de fapt, se afla la Toulouse pentru execuţia lui 
Lightman, un criminal englez. 

— Băieți, se strădui el să fie grav în ciuda limbii împleticite, 
e târziu şi mai avem de pus pe picioare „duduia sângeroasă”. 

Se îndreptară spre piaţeta din faţa închisorii unde aştepta, 
încă de la miezul nopţii, o căruţă cu ghilotina demontată. Cu o 
pricepere demnă de cauze mai bune, câştigată prin repetate 
exerciţii, înălţară schela sinistră şi montară ghilotina la locul ei. 
Numai că vinurile grele ale sudului pun la anevoioasă încercare 
şi cea mai exersată mână: ghilotina refuza să cadă cum se 
cuvenea. 

— Lăsaţi pe mine, zise domnul Paillon şi bătu un cui exact 
acolo unde era mai puţină nevoie de el. Se simţea tot mai nervos 
pe măsură ce trecea timpul. 

Curând soldaţii se postară la locurile lor. Când se lumină de- 
a binelea, aşa încât fotograful distingea cu uşurinţă chipul 
prizonierului, acesta din urmă în adus spre eşafod. 

— Curaj! îi şopti domnul Paillon. 

— Lua-te-ar dracu'! scrâşni victima, cu capul deja fixat pe 
butuc. 

Domnul Paillon trase de frânghie. Cuţitul porni şuierând, 
dar... se înţepeni în cui! Călăul reluă totul de trei ori cu acelaşi 

rezultat. Mulțimea  revoltată  rupse cordonul de soldați 
vociferând. Condamnatul trebui să fie condus înapoi în celulă. 

Peste încă unsprezece ani cuiul acesta avea să pricinuiască 
moartea unui şir întreg de oameni. 


1. Începe povestea 


Era ora la care oamenii cumsecade dormeau demult. Doar 
ici-colo se mai vedeau ferestre luminate pe care se proiectau 
umbrele negre ale copacilor bătuţi de vânt. Un vânt rece, 
pătrunzător, venind dinspre râu. 

Deşi înfofolit, bărbatul care se plimba pe lângă grilajul vechi 
de fier tremura vizibil. Necunoscutul alesese parcă anume acest 
loc de întâlnire, descoperit, expus rafalelor îngheţate. 

Frunze şi ramuri uscate dansau frenetic în jurul lui — 
toamna se făcea simțită. Trotuarul era şi el acoperit de frunze 
foşnitoare. Bărbatul îşi ridica din când în când ochii, cu jind, către 
vreo fereastră luminată imaginându-şi căldura care l-ar fi 
întâmpinat dacă ar fi bătut la poartă. 

Un orologiu bătea ora unsprezece când se auzi zgomotul 
slab al unui automobil care se opri curând lângă el. Farurile 
luminau stins, iar înăuntru era cu totul întuneric. Şovăind, 
bărbatul se apropie, deschise portiera şi urcă. Abia distingea 
silueta şoferului pe bancheta din faţă. Inima îi bătea nebuneşte, 
gândindu-se la gravitatea pasului pe care hotărâse să-l facă şi la 
urmările posibile. Maşina rămăsese pe loc, iar omul de la volan 
stătea nemişcat. Era o linişte de mormânt. 

— Ei, zise bărbatul, uşor iritat. 

— Te-ai hotărât? îl întrebă şoferul. 

— După cum vezi, răspunse bărbatul. Doar nu-ţi închipui că 
am venit din curiozitate! Ce doreşti, de fapt? Spune-mi ce-mi ceri 
şi-ţi voi spune şi eu ce aştept de la dumneata. 

— Ştiu prea bine ce aştepţi, mormăi şoferul cu o voce 
înăbuşită, ca de după un paravan. 

Ochii bărbatului se mai obişnuiseră cu întunericul şi acum 
putea să vadă pălăria neagră a şoferului lucind şters. 

— Eşti în pragul falimentului, reluă şoferul. Te-ai înfruptat 
din bani care nu erau ai dumitale şi acum vrei să te sinucizi. Dar 

nu din cauza falimentului, ci din a celui care te are la mână cu 
ceva atât de dezonorant că te poate da oricând pe mâna poliţiei. 
In urmă cu trei zile i-ai procurat o otravă puternică de la un amic 
chimist, o otravă care nu se găseşte la farmacii. Ai citit tot felul 
de articole despre otrăvuri şi efectele lor, iar, dacă nu intervine 
ceva salvator, te vei sinucide sâmbătă ori duminică. Poate mai 
degrabă duminică. 

Simţi mirarea celui din spate şi râse încetişor. 

— Ei, domnule, continuă el. Lucrezi pentru mine pentru o 
sumă frumuşică? 

— Ce trebuie să fac? întrebă, tremurând, celălalt. 

— Nimic altceva decât îţi spun eu. Nu vei risca aproape 
nimic şi vei fi plătit domneşte. Pot să-ţi dau şi un avans bunicel 
să-ţi acoperi cheltuieli mai presante. N-ai decât să pui în 
circulaţie toţi banii pe care ţi-i trimit eu — dacă e nevoie, chiar 
să-i schimbi în valută străină. Important e să dispară urmele 
bancnotelor cu numere înregistrate la poliţie. Să vinzi, să 
schimbi, într-un cuvânt, să te descotoroseşti cum ştii mai bine de 
banii de care eu nu mă pot atinge. Să fii agentul meu. Şi să-mi 
plăteşti cât îţi cer, adăugă apăsat, după o pauză. 

Bărbatul tăcu un răstimp, apoi întrebă deodată: 

— Ce-i „cercul purpuriu”? 

— Dumneata eşti, veni răspunsul. 

— Eu? se miră. 

— Da, dumneata eşti „cercul purpuriu”. Ai o reţea de o sută 
de oameni pe care nu-i vei cunoaşte direct şi nici ei pe 
dumneata. 

— Dar dumneata? 

— Oh, eu îi cunosc pe toţi. Ei, facem târgul? 

— Da, răspunse bărbatul după o clipă de ezitare. 

Şoferul se răsuci spre el şi întinse mâna. 

— la asta. 

„Asta” era un plic voluminos pe care noul membru al 
„cercului purpuriu” şi-l strecură în buzunar. 

— Şi acum coboară! porunci scurt şoferul. 

Celălalt se supuse grăbit fără altă întrebare. Trânti portiera 
şi se apropie de şofer. Ţinea cu orice preţ să-i vadă chipul. 
Simţea că e foarte important pentru ce avea să urmeze. 

— Nu-ţi aprinde ţigara, îl opri şoferul. Înţeleg că e un 
pretext ca să aprinzi un chibrit. Nu-ţi foloseşte altundeva decât 
în iad să mă cunoşti. 

Inainte de a mai apuca să replice în vreun fel, maşina se 
puse în mişcare. O urmări, cu mâna pe plicul din buzunar, până 
dispăru în noapte. Tremura din toate încheieturile. Dinţii îi 
clănţăneau pe ţigara pe care şi-o înfipse în fine între buze, iar 
flacăra chibritului se bâţâia încolo şi încoace. „Asta-i”, îşi spuse 
răguşit şi dispăru la rându-i într-o străduţă laterală. 

Un individ ieşi tiptil dintr-un gang şi se strecură grăbit pe 
urmele lui. Era un bărbat înalt şi zdravăn, cu mişcări greoaie şi o 
răsuflare gâfâită. După vreo sută de paşi îşi dădu seama că ţinea 
încă în mâini binoclul cu care încercase să urmărească toată 
scena de adineauri. Când ieşi în strada principală înţelese că 
scăpase urma bărbatului. Se aştepta, de altminteri, dar nu-şi 
făcea probleme, îi ştia adresa. „Dar cine o fi fost tipul din 
maşină?!” li luase numărul şi a doua zi putea afla cine e 
proprietarul. Felix Marl rânji. Dacă ar fi putut ghici măcar 
jumătate din conversaţia la care asistase de la distanţă i-ar fi 
pierit orice poftă de zâmbit. Oameni mult mai puternici decât el 
căzuseră pradă „cercului purpuriu”. 


2. Răul platnic 


Philipp Brassard plătea şi trăia. „Cercul purpuriu” îşi 
respecta cuvântul. Şi bancherul Jacques Rizzi plătea, însă 
veşnica frică nu se putea numi viaţă. Muri în mai puţin de o lună, 
de inimă. Benson nu luă în seamă amenințările. Avocatul căilor 
ferate fu descoperit mort lângă vagonul personal. 

Derrick Yale, vestit pentru flerul său, l-a găsit pe criminalul 
lui Benson: un negru care se strecurase în vagon, îl omorâse pe 
avocat şi-l zvârlise apoi pe fereastră. Vinovatul fu spânzurat, dar 
muri fără să trădeze al cui ordin îl executase. Degeaba îl ironizau 
poliţiştii pe Yale pentru teoriile lui psihometrice: în patruzeci şi 
opt de ore îi condusese la casa vinovatului. 

După această întâmplare se pare că oamenii plăteau fără 
să mai anunţe poliţia. Nici o însemnare despre isprăvile „Cercului 
purpuriu” nu mai apăruse, de o vreme, în ziar. Până când, într-o 

bună dimineaţă, James Beardmore găsi lângă tava cu micul 
dejun un plic: înăuntru un cartonaş cu un cerc purpuriu într-un 
colţ. 

— Jack, citeşte asta, pe tine te pasionează poveştile 
palpitante. 

James Stamford Beardmore zvârli cartonaşul fiului său şi-şi 
văzu mai departe de corespondenţă. Jack luă cartonaşul şi-l 
cercetă încruntat. Era un fel de carte poştală, fără adresă. Cercul 
purpuriu fusese imprimat grosolan cu o radieră. Alături erau 
următoarele cuvinte: 

„O sută de mii reprezintă doar o părticică din averea 
dumneavoastră. Veţi plăti această sumă unui comisionar. Fixaţi, 
în 24 de ore, timpul care vă convine printr-un anunţ în Tribune. E 
ultimul avertisment”. 

— Ei, făcu surâzând pe deasupra ochelarilor bătrânul Jim. 

— Cercul purpuriu, anunţă speriat fiul. 

— Da, „cercul purpuriu”, repetă bătrânul, râzând de spaima 
care tremura în glasul băiatului. Am mai primit vreo patru de 
astea! 

— Patru? se miră tânărul. Dumnezeule! Aşadar, de asta stă 
la noi Yale? 

— De asta, aprobă zâmbind Beardmore. 

— Ştiam că-i detectiv, dar nu mi-a trecut prin cap că... 

— Nu-ţi face griji din pricina acestui „cerc purpuriu” afurisit, 
îl întrerupse tatăl. 

— Nu-mi fac. Froyant e şi el foarte speriat. Nu m-aş mira să 
fie atacat. Avem destui duşmani. 

Beardmore, cărunt, plin de riduri, părea mai degrabă 
bunicul decât tatăl chipeşului băiat. Averea lor fusese agonisită 
cu destulă osteneală. Bătrânul căutător de aur trecuse prin 
destule încercări şi nereuşite. Infruntase moartea în deşertul 
Kalahari, scotocise mocirla după diamante, se luptase cu 
gheţurile din Klondyke. Privise în faţă prea multe pericole ca să 
se neliniştească la amenințările „Cercului purpuriu”. 

Acum îl preocupa un pericol mai apropiat care-l privea pe 
fiul său. 

— Mă bizui pe judecata ta, Jack, începu el. Te rog să nute 
simţi jignit de cele ce ţi le voi spune. Niciodată nu m-am 
amestecat în aventurile tale, dar crezi că e înţelept ce faci acum? 

Jack înţelegea prea bine unde tintea. 

— E vorba despre domnişoara Drummond, aşa-i, tată? 

Bătrânul dădu din cap afirmativ. 

— E secretara lui Froyant, începu tânărul. 

— Ştiu, şi n-am nimic împotrivă, zise bătrânul. Dar cât de 
bine o cunoşti pe această fată? 

Băiatul îşi împături gânditor şervetul. Roşi violent, apoi 
reuşi să-şi stăpânească emoția. Jim îl urmărea zâmbind cu 
înţelegere. 

— mi place, suntem prieteni. Nu i-am făcut într-adevăr 
curte niciodată. Cred că n-ar mai vrea să fim prieteni dac-aş 
încerca aşa ceva. 

Jim aprobă. Nu mai avea nimic de adăugat deocamdată. 
Reveni la plicul de pe masă şi îl cercetă cu interes. Mărcile erau 
franceze şi Jack se întrebă cine o fi expeditorul. Bătrânul desfăcu 
plicul, scoase dinăuntru mai multe scrisori, dintre care una 
sigilată cu ceară roşie în mai multe locuri. Se uită la adresă şi 
făcu o grimasă. 

— Ah! exclamă nemulţumit, lăsând plicul nedesfăcut pe 
masă. 

După ce termină de răsfoit restul corespondenţei îşi privi 
fiul. 

— Să nu te încrezi niciodată în oamenii despre care n-ai 
aflat tot ce-i mai rău, zise el. Mă va vizita azi un domn distins şi 
onorabil care are un trecut mai negru decât pălăria mea. Voi 
face afaceri cu el fiindcă ştiu exact răul de care este în stare! 

Jack  râse. Conversaţia lor fu întreruptă de apariţia 
musafirului lor. 

— Bună dimineaţa, Yale! Cum ai dormit? întrebă bătrânul, 
apoi, fără să aştepte răspunsul, se întoarse spre fiul său: Jack, 
sună să aducă o ceaşcă de calea proaspătă! 

Vizita lui Derrick Yale îi făcea lui Jack o plăcere nespusă. Era 
la vârsta la care îl fascinau trăsăturile romantice şi ar fi fost 
bucuros să se afle şi în preajma unui detectiv obişnuit, darmite a 
unuia de faima lui Yale. Calitățile lui erau cu totul neobişnuite. 
Avea o figură delicată şi distinsă, ochi pătrunzători şi gravi, 
gesturi cumva ceremonioase, magice. 

— Nu dorm niciodată, răspunse vesel detectivul, aranjându- 
şi şervetul. Luă inelul şervetului în mână şi-l privi câteva clipe. 
Jim şi Jack îl urmăreau cu curiozitate şi admiraţie. 

— Ei! făcu bătrânul, nerăbdător. 

— Cel care a ţinut acest inel în mână a primit veşti 
proaspete — probabil cineva din familia lui e bolnav. 

Beardmore confirmă: 

— Jane Higgins, servitoarea care a pus masa azi dimineaţă 
a aflat că mama ei e în agonie. 

— Şi asta ai simţit dumneata în inelul şervetului? întrebă 
surprins Jack. Cum se face că ai asemenea puteri, domnule Yale? 

Derrick clătină gânditor capul. 

— Nu încerc să explic fiindcă nu văd ce aş putea spune. Tot 
ce ştiu e că, luând inelul în mână, am simţit o mare mâhnire. Nu- 
i ciudat? întrebă liniştit. 

— Dar de unde ştiai că e vorba despre familie? 

— Am simţit pur şi simplu. Şi am dedus puţintel. Dumneata 
ai ceva veşti, domnule Beardmore? 

In loc de răspuns, bătrânul 
primit. 

Yale îl cântări atent în palmă. 

— A fost pus la poştă de un marinar. Un om care a stat la 
închisoare şi în ultimul timp a pierdut mulţi bani.. 

Beardmore se ridică de la masă râzând. 

— Nu eu o să i-i restitui. lei în serios ameninţarea asta? 

— Foarte, răspunse Derrick calm. Aşa de în serios încât te- 
aş sfătui să nu ieşi din casă fără mine. „Cercul purpuriu” 
acţionează extrem de melodramatic, însă nu cred că pentru 
moştenitorii dumitale ar fi o consolare să ştie că ai murit teatral. 

Jim tăcu şi fiul său îl privi tulburat. 

— Tată, de ce nu pleci în străinătate? 

Bătrânul se enervă brusc: 

— La dracu' cu străinătatea! N-am de gând să fug de o 
bandă de pungaşi! Ducă-se... 

Nu mai indică destinaţia, dar ceilalţi doi o putură bănui. 


A: 


îi întinse cartonaşul tocmai 


3. Fata misterioasă 

Jack se plimba îngândurat prin grădină. O luă, aproape 
inconştient, spre valea care despărţea proprietăţile lui 
Beardmore de cele ale lui Froyant. Dimineaţa era splendidă. 
Ploaia încetase, tot aşa şi vântul, iar soarele scălda totul într-o 
lumină proaspătă. Dincolo de pădurea Penton Hill se putea zări 
somptuosul castel al lui Harvey Froyant. „Mă întreb dacă va ieşi 
din casă prin iarba asta udă.” 

Sub ulmul cel mare din capătul grădinii se opri şi privi de-a 
lungul gardului viu. Zări pavilionul clădit de fostul proprietar de 
la Tower-House. Harvey Froyant detesta prea mult singurătatea 
ca să cheltuiască pe asemenea excentricităţi. 

Nu se zărea nici ţipenie în jur şi fu mâhnit. După vreo zece 
minute ajunse la spărtura făcută de el însuşi în gard. Intră. Fata, 
auzindu-i paşii, ieşi din pavilion uşor nemulțumită. Era foarte 
frumoasă: blondă, cu trăsături extrem de fine şi nici o urmă de 
bucurie în ochi. 

— Bună dimineaţa, zise cu răceală în glas. 

— Bună dimineaţa, Thalia, răspunse el, iar ea se încruntă. 

— Aş vrea să nu mai faci asta, zise ea. 

Se vedea că nu glumeşte. Purtarea ei îl necăjea şi îl punea 
pe gânduri. Odată o văzuse alergând sprintenă ca o Diană după 
un iepure, altădată o auzise cântând cu toată bucuria vieţii 
revărsate în cântec. Dar a văzut-o şi posomorâtă de parcă ar fi 
fost suferindă. 

— De ce eşti atât de rece şi convenţională cu mine? întrebă 
el supărat. 

Ea surâse vag. 

— Pentru că am citit cărţi destule în care secretare sărace 
au sfârşit-o rău fiindcă n-au fost reci şi convenţionale cu fiii de 
milionari. 

Avea o sinceritate de-a dreptul enervantă. 

— Şi-apoi, continuă ea, rece şi convenţională se cuvine să 
te porţi cu toată lumea în afara celor care-ţi sunt dragi. lar 
dumneata nu-mi eşti drag. 

Vorbise calm şi aşezat. Tânărul roşi. Regretă amarnic că 
provocase asemenea vorbe dezgustătoare. Fata îl privi câteva 
clipe, apoi se simţi datoare să reia. 

— Domnule Beardmore, mai este ceva. Un tânăr naufragiat 
pe o insulă cu o fată e firesc s-o vadă tot mai frumoasă, cea mai 

frumoasă, unică. Am citit despre asemenea întâmplări, am văzut 
şi filme. Am impresia că dumneata te găseşti într-o astfel de 
situaţie. Petreci mult timp la moşie şi nu vezi altceva decât 
iepuri, păsări şi pe Thalia Drummond. Ar fi bine să mergi la oraş 
să întâlneşti oameni din lumea dumitale. 

Cu aceste vorbe se răsuci grăbită fiindcă observase 
apropierea stăpânului ei. Acesta o privi nemulţumit. 

— Domnişoară, parcă trebuie să lucrezi la bilanţ, spuse 
aspru. 

Era un bărbat uscăţiv, de vreo cincizeci de ani, energic şi cu 
o chelie prematură. Rânjea dezvelindu-şi dinţii lungi şi galbeni ori 
de câte ori punea o întrebare ca şi când s-ar fi aşteptat la 
eschivări. 

— 'Neaţa, Beardmore, mârâi un salut Jack. Nu-mi place să 
te văd pierzând vremea, se întoarse iarăşi spre Thalia. 

— N-o pierd, domnule, nici pe a mea nici pe a 
dumneavoastră, răspunse aceasta calm. Am terminat calculele, 
sunt aici, adăugă arătând o mapă jerpelită subsuoară. 

— Puteai lucra în birou, nu era nevoie să vii în sălbăticia 
asta. 

Froyant îşi frecă nervos nasul întorcându-şi privirea spre 
tânărul tăcut. 

— Asta-i tot! Jack, tocmai mergeam la tatăl dumitale. Mă 
însoţeşti? 

Thalia plecase deja spre Tower-House, aşa că nu mai avea 
de ce să rămână acolo. 

— Te rog să nu mai abuzezi de timpul fetei, Beardmore! 
spuse Froyant morocănos. Are mult de lucru şi nici tatălui 
dumitale nu cred că-i convine o asemenea legătură. 

Jack tăcu. Il dispreţui pe acest om, acum mai mult ca 
oricând, după ce-l auzise răstindu-se la fată. 

— Fetele astea, începu Froyant îndreptându-se spre poarta 
gardului viu, fetele de soiul ăsta... Se opri mirat. Cine dracu' a 
trecut prin gard? întrebă arătând cu bastonul spărtura. 

— Eu, recunoscu Jack înciudat. De altfel, e gardul nostru şi 
aşa se şi scurtează drumul cu o milă. Haide, domnule Froyant! 

Harvey Froyant se supuse şi trecu prin gard. Urcă încet 
colina spre ulmul cel mare de unde privise adineauri Jack valea. 
Froyant tăcea uşor ofensat. li plăcea să arate că ţine la tradiţie. 


11 


- SECRETUL CRECULUI PURPURIU - 


Când ajunseră sus se simţi prins de braţ. Se întoarse şi-l văzu pe 
Jack privind fix trunchiul unui copac. Urmărindu-i privirea 
descoperi la rându-i motivul surprinderii tânărului şi se dădu un 
pas îndărăt, pălind. Pe copac era desenat un cerc purpuriu. 
Vopseaua era încă proaspătă. 


4. Domnul Felix Marl 


Jack privi în jur. Un individ se îndepărta de ei, spre castel, 
cu o servietă în mână. Jack îl strigă. Individul se întoarse spre ei. 

— Cine eşti dumneata? Ce cauţi aici? 

Străinul era înalt şi puternic. Servieta părea să atârne greu. 
Trecu un timp până se învrednici să răspundă. 

— Numele meu este Marl, Felix Marl. Cred că aţi auzit 
despre mine. Dacă nu mă înşel, sunteţi tânărul domn 
Beardmore! 

— Da, eu sunt, zise Jack. Dar ce cauţi, totuşi, aici? 

— Mi s-a spus că pe aici drumul de la gară e mai scurt. Nu 
mi s-a părut, adăugă respirând greu. Sunt pe cale de a-i face o 
vizită tatălui dumneavoastră. 

— Ai trecut pe lângă copacul acela? îl întrebă Jack. 

— De ce să fi trecut pe acolo, întrebă arţăgos Marl. Nu v-am 
spus că am venit peste câmp? 

Froyant se apropie de ei, desprinzându-se în fine de copacul 
însemnat. Părea să-l cunoască pe străin. 

— A, domnul Marl. Ai văzut pe cineva dând târcoale 
copacului de colo? 

Străinul clătină din cap contrariat. Era clar că nu pricepe 
nimic. 

— Nu înţeleg ce spuneţi. Ce s-a întâmplat, de fapt? 

— Nimic, răspunse scurt Harvey Froyant. 

Jack îi luă servieta şi în scurt timp ajunseră toţi trei la 
castel. Străinul nu făcea o impresie prea bună tânărului. Vocea îi 
era prea aspră, purtarea prea familiară. Jack se întreba ce relaţii 
puteau fi între acest individ şi tatăl său. 

Se apropiau de casă când deodată Marl scoase un țipăt de 
groază şi sări înapoi, galben ca ceara şi tremurând tot. 

Jack şi Froyant îl priviră uimiţi. 

— Ce dracu' ai? întrebă Froyant nervos. Nervii îi erau 
încordaţi şi reacţia tipului îl speriase. 

— Nimic, nimic, bâigui răguşit Marl. Am... 

— Ai băut, se pare, se răsti Froyant. 

Jack îl conduse pe Marl în casă, apoi porni în căutarea lui 
Derrick Yale. Il găsi pe detectiv şezând pe un scaun de trestie 
într-un tufiş, cu bărbia în piept şi braţele încrucişate. 

Când auzi paşii tânărului ridică privirea. 

— Nu pot să-ţi spun, răspunse, înainte ca Jack să fi apucat 
să deschidă gura. Ai vrut să mă întrebi de ce s-a speriat Marl, 
nu? continuă râzând. 

— Da, e adevărat, recunoscu Jack râzând la rândul său. 
Domnule Yale, eşti extraordinar! Ai văzut scena? 

— Da, l-am văzut chiar puţin înainte. De aici se vede foarte 
bine poteca. Se încruntă: îmi aminteşte de cineva, nu-mi pot 
aminti de cine. Vine adeseori acest Marl? 

— İl văd pentru prima dată. Ştiu, însă, că tata şi Froyant au 
mai făcut afaceri cu el. Am impresia că speculează terenuri. Tata 
e foarte interesat în aşa ceva. Ştii, continuă Jack, am văzut 
„cercul purpuriu” desenat pe copacul acela de lângă ulm. 

Interesul lui Yale pentru Marl dispăru într-o clipă. 

— Nu era acolo când am coborât. Pot s-o jur. Sigur a fost 
făcut în timp ce... în timp ce stăteam de vorbă cu un prieten. Ce 
crezi despre asta, domnule Yale? 

— O, poate să fie extrem de neplăcut, răspunse Yale. 

Se ridică şi se plimbă se colo-colo pe alee, ignorându-l pe 
tânăr. Jack aşteptă puţin, apoi îl lăsă singur, cu gândurile sale. 

Între timp, Marl asista la o conversaţie despre terenuri. 
Părea în plus deşi el adusese oferta avantajoasă despre care se 
vorbea acum. La insistenţele celor doi proprietari, se recunoscu 
incapabil să intre în detalii. 

— Imi pare rău, domnilor. Astăzi am avut un fel de şoc. 

— Ce s-a întâmplat? 

Marl nu reuşi să dea vreo explicaţie coerentă. Clătina doar 
din cap şi se lamenta: 

— Nu pot să-mi adun gândurile, regret. Va trebui să 
amânăm discuţia pe mâine. 

— N-am venit aici să aud aberaţiile dumitale, se răsti 
Froyant. Vreau să tranşăm chiar acum afacerea şi domnul 
Beardmore doreşte acelaşi lucru. 

Jim Beardmore, mai puţin grăbit, râse: 

— Nu e chiar atât de urgent. Dacă domnul Marl e prea 
tulburat de ce să-l chinuim? Vrei să rămâi peste naopte aici, 
Marl? 

— Nu, nu, nu, aproape ţipă acesta. Nu, nu rămân aici, nu vă 
supăraţi, prefer să nu rămân! 

— Cum doreşti, încheie Jim adunându-şi hârtiile de pe birou. 

Se îndreptară toţi trei spre ieşire. Maşina lui Beardmore îl 
conduse pe Marl la gară. De aici înainte comportarea acestuia fu 
cel puţin bizară. Servieta a predat-o la bagaje, el a coborât la 
prima staţie şi, fiind un om care detesta mersul pe jos, şi, în 
general, eforturile fizice, dovedi mult eroism când refăcu cele 9 
mile până la castelul lui Beardmore, de unde plecase, fără s-o ia 
pe scurtătură! Se aşeză, obosit şi plin de praf, într-un tufiş şi 
aşteptă căderea nopţii. Din când în când cerceta revolverul scos 
din servietă înainte de a o depune la bagaje. 


5. Fugara 


— De ce n-o fi revenit? se încruntă Beardmore. 

— Cine să revină? întrebă Jack plictisit. 

— Marl, explică tatăl. 

— Domnul acela voinic de ieri? se interesează Derrick Yale. 

Se aflau pe terasă şi aveau sub ochi întreg ţinutul. Trenul 
de dimineaţă trecuse prin gară în nori de fum şi dispăruse după 
coline. 

— Da, răspunse în fine Jim. Trebuie să-i telefonez lui 
Froyant să nu vină degeaba până aici. Işi frecă gânditor bărbia 
nerasă. Marl e o enigmă. Pe vremuri a avut necazuri cu poliţia 
pentru furt. Acum pare destul de capabil. S-a îndreptat sau, cel 
puţin, aşa sper! Jack! ce l-a înspăimântat aşa ieri? Era palid ca 
moartea când a intrat ieri în birou. 

— Habar n-am! Am avut impresia că suferă cu inima. De 
altfel a mărturisit că are, din când în când, crize de felul ăsta. 

Beardmore zâmbi. Intră în casă şi reveni cu bastonul în 
mână. 

— Vreau să fac o mică plimbare. Nu-i nevoie să mă 
însoţeşti, Jack. Vreau să mă gândesc la ceva în linişte. 
Dumneata, Yale, poţi fi sigur că nu părăsesc proprietatea, deşi 
am impresia că dai prea mare importanţă descreieraţilor ălora. 

— Dar semnul de pe copac? întrebă Yale. 

Jim mormăi dispreţuitor: 

— Prea puţin ca să-mi stoarcă o sută de mii. 

Cobori treptele spre grădină şi le făcu semn cu mâna, 
îndepărtându-se încet. 

— Crezi, într-adevăr, că tata e în pericol? întrebă Jack. 

Yale, care îl urmărea cu privirea pe bătrân, se întoarse 
brusc: | 

— In pericol? repetă, apoi, după o ezitare, continuă: 

— Da, aşa cred. Zilele astea va fi în mare pericol. 

Jack privi îngrijorat spre grădină. 

— Sper să te înşeli. Tata nu pare să ia prea în serios toate 
astea. 

— Tatăl dumitale nu are experienţa mea, zise detectivul. A 
fost, după câte ştiu, la inspectorul Parr şi acesta e şi el convins 
că există un mare pericol. 

Jack râse, cu toată îngrijorarea. 

— Nu mă aşteptam să fiţi de acord, dumneata şi 
inspectorul. 

— Oh, eu îl admir pe Parr, zise Derrick încet. Nu se 
grăbeşte, însă e temeinic. Am auzit că e unul dintre cei mai 
conştiincioşi inspectori de poliţie, iar domnii cei mari nu s-au 
prea purtat frumos cu el la ultima crimă a „cercului purpuriu”. | 
s-a sugerat să se retragă dacă nu-i în stare să prindă toată 
banda. 

Beardmore, bătrânul, nu se mai vedea. Intrase în pădurice. 

— Am lucrat împreună, continuă Yale, şi nu... 

Se opri brusc. Se uitară unul la celălalt. Nu putea fi nici o 
îndoială. Din direcţia pădurii răsunase o împuşcătură. 

Jack sări peste balustradă şi o luă într-acolo, în fugă. Derrick 
îl urmă. La vreo douăzeci de paşi de pădure îl găsiră pe Jim căzut 
cu faţa la pământ. Era mort. Jack privea îngrozit cadavrul. 
Dinspre partea opusă apăru alergând o fată. Se opri cât să-şi 

şteargă de iarbă mâna înroşită şi dispăru în tufişuri. Nu întoarse 
nici măcar o dată capul înainte de a ajunge la pavilion. Thalia 
Drummond, căci ea era fata, era palidă şi răvăşită. Gâfâind, se 
opri în uşă şi privi înapoi. Dispăru apoi în pavilion, căzu în 
genunchi şi desprinse, tremurând, o scândura din podea. Sub ea 
era o scobitură. După o şovăire, dădu drumul revolverului din 
mână înăuntru şi fixă la loc scândura. 


6. „Thalia Drummond e o pungaşă!” 


Comisarul se uita la ziarul din faţa lui şi se trăgea nervos de 
mustață. Inspectorul Parr cunoştea bine acest tic. 

Parr era mic şi îndesat. Era de mirare că-l primiseră în 
poliţie cu o asemenea înălţime. Deşi împlinise cincizeci de ani, 
faţa îi era netedă şi lipsită de orice urmă de inteligenţă şi cultură. 
Ochii rotunzi şi holbaţi aveau o expresie bovină. Nasul mare şi 
cărnos, fălcile căzute, chelia, îl făceau să pară un oarecare. 

— Vă rog să ascultați! zise comisarul şi începu să citească 
articolul de fond din „Morning Monitor”: 

„Pentru a doua oară în acest an suntem martorii unui 
asasinat odios. O personalitate a ținutului nostru cade victimă 
<cercului purpuriu>. Trebuie să recunoaştem deschis că poliţia 
este cu desăvârşire neputincioasă în acest caz. Inspectorul Parr, 
care are în sarcină urmărirea acestor şantajişti ucigaşi, nu poate 
oferi decât vagi promisiuni, niciodată respectate. E nevoie de 
oameni tineri şi competenţi. Sperăm că Guvernul va lua măsurile 
cuvenite neîntârziat”. 

— Ei, ce zici, Parr? întrebă colonelul Morton, alias comisarul. 

Parr îşi frecă, tăcut, bărbia. 

— James Beardmore a fost asasinat după ce prevenise 
poliţia, reluă comisarul. A fost ucis în apropierea casei, iar 
criminalul e în libertate. Al doilea caz greu de rezolvat, Parr. Tare 
mă tem că va trebui să ţin seama de sfatul ziarului. Lovi cu 
palma articolul de pe prima pagină. Data trecută laurii i-a cules 
detectivul Yale. L-ai întâlnit din nou, presupun? 

Parr aprobă din cap. 

— Şi ce zicea? 

Parr se foi jenat: 

— Mi-a povestit tot felul de nerozii despre un om cu dureri 
de dinţi. 

— De unde a scos toate astea? 

— De la cartuş... Nu vreau să mai aud despre prostiile lui 
psihometrice... 

Comisarul se rezemă de speteaza scaunului şi suspină: 

— Dumneata, Parr, am impresia că nu vrei să ştii nimic din 
ce ţi-ar putea fi de folos. Să nu râzi de Yale. Are calităţi cu totul 
extraordinare, chiar dacă dumneata nu înţelegi nimic. 

— Să nu-mi spui mie, domnule comisar, se aprinse Parr, că 
cineva care ia un glonte în mână poate să-ţi spună cum arată şi 
ce gândea cel care l-a avut ultima dată în mână! E absurd! 

— Nimic nu-i absurd, îl contrazise liniştit comisarul. 
Psihometria e folosită de mulţi ani. Există oameni atât de 
sensibili încât simt ceea ce nu simte toată lumea. Yale e unul 
dintre ei. 

— Era acolo când s-a comis crima. Era cu fiul lui Beardmore 
la câţiva paşi şi, totuşi, nu a prins criminalul. 

— Nici dumneata n-ai reuşit. Acum un an am aprobat planul 
dumitale de capturare a „Cercului purpuriu”, mi se păruse bun. 
Cred că ne-am înşelat amândoi. E cazul să încercăm altceva. 
Asta-i tot! N-avem încotro! 

Parr nu reacţionă un timp. Apoi, spre mirarea comisarului, 
îşi trase un scaun şi se aşeză nepoftit. 

— Colonele, trebuie să-ţi spun ceva. Era atât de grav că 
Morton îl ascultă mirat, fără comentarii. Banda „Cercul purpuriu”, 
reluă Parr, e uşor de prins. li voi aduce unul câte unul dacă-mi 
daţi timp. Caut osia. Dacă am pus mâna pe osie, spiţele nu mai 
contează. Insă trebuie să-mi daţi putere mai mare. 

— Putere mai mare? întrebă uluit comisarul. Ce naiba 
înţelegi prin putere mai mare? 

— Vă explic imediat. 

Şi explică atât de bine încât, când îl părăsi, comisarul era 
tăcut şi îngândurat ca niciodată. 

Parr se îndreptă de îndată spre un birou din centrul 
oraşului. La etajul trei, într-un mic apartament, îl aştepta Yale. 
Deosebirea dintre cei doi frapa: Yale fremătând ca un visător 
sensibil ce era; Parr greoi, opac, incapabil de vreo idee originală. 

— Cum a fost, Parr? 

— Nu prea grozav, răspunse acesta trist. Comisarul nu prea 
are încredere în mine. Dumneata ai descoperit ceva? 

— L-am găsit pe insul cu dureri de dinţi. II cheamă Sibly — e 
marinar şi a fost văzut dând târcoale casei. leri a fost arestat, 
fiind beat, şi s-a găsit la el un revolver. Probabil arma crimei. 
Glontele care l-a ucis pe Beardmore era dintr-o armă de acest 
tip. 

Parr îl privi mirat. 

— Cum ai aflat toate astea? 

— Dumneata, râse Yale, nu prea crezi în deducţiile mele. 
Ochii îi sclipeau, amuzaţi. Când am atins glontele eram aşa de 
sigur de ceea ce simt că îl puteam vedea pe individ aievea. Aşa 
că am trimis pe unul din oamenii mei să cerceteze şi ăsta e 
rezultatul. 

li întinse o telegramă. 

Parr rămase încruntat o vreme. 

— Aşadar a fost prins, zise în sfârşit. Tare aş vrea să ştiu 
dacă el a scris asta. Scoase din buzunar un portofel şi din el o 
bucăţică de hârtie pe jumătate arsă, înnegrită. 

Yale o luă grăbit: 

— De unde o ai? 

— Am scormonit în cenuşă, la Beardmore. 

Un scris mare şi lăbărţat spunea următoarele: 


„D-ta singur 
eu singur 
Block B. 
mituire”. 


„eu singur... Dumneata singur”, citi Yale. „Block B... 
mituire”?! 

Clătină nemulţumit capul: 

— E chinezeşte pentru mine. Cântări o vreme hârtia în 
palmă: Nu simt nimic. Focul distruge aura. 

Parr puse hârtia la loc în portofel. 

— Aş vrea să-ţi mai spun ceva... Cineva care poartă pantofi 
cu vârfuri ascuţite şi fumează a fost în pădure. Am găsit scrum 
de ţigară şi urme de paşi pe rondurile de flori. 

— Aproape de casă, aşadar? se miră Yale. 

— Da. Am impresia că cineva care a dorit să-l prevină pe 
Beardmore i-a scris scrisoarea asta şi a dus-o când s-a întunecat. 
Bătrânul a citit-o şi a azvârlit-o în foc. Bucăţica asta era în 
cenuşa din cămin. 

Cineva bătu la uşă. 

— E Jack Beardmore, şopti Yale. 

Palid, tras la faţă, Jack înclină capul spre Parr şi se îndreptă 
cu mâna întinsă spre Yale. 

— Nimic nou? Dumneata, domnule Parr, ai fost ieri la noi în 
casă. N-ai găsit nimic? 

— Nimic vrednic de atenţie, răspunse Parr. 

— l-am făcut o vizită lui Froyant. E în oraş, spuse Jack. N-a 
fost prea încântat. E cu nervii la pământ. 

Că nici pentru el n-a fost plăcută vizita fiindcă Thalia 
Drummond lipsea, n-a mai spus. Oricum, unul dintre cei doi 
bărbaţi înţelegea şi fără cuvinte. 

Yale îi povesti despre cel arestat: 

— Să nu-ţi faci prea mari iluzii. Chiar dacă el a tras, nu-i 
decât un complice. Probabil va explica totul înduioşător: că era 
disperat, că şeful „cercului purpuriu” l-a ademenit... Suntem încă 
departe de rezolvarea cazului. 

leşiră împreună în strada însorită. Jack avea întâlnire cu 
avocatul în legătură cu moştenirea. Până atunci, avea timp să-i 
conducă pe ceilalţi doi la gară. Plecau spre oraşul în care fusese 
arestat marinarul. Jack tresări violent. Pe partea cealaltă a străzii 
tocmai ieşea de la „Muntele de pietate” o fată. 

— Afurisita! exclamă Parr printre dinţi. N-am mai văzut-o de 
vreo doi ani! 

Jack căscă ochii perplex. 

— N-ai mai văzut-o de doi ani? Vorbeşti de tânăra de colo? 

Parr răspunse calm: 

— Da, vorbesc de Thalia Drummond. E o pungaşă şi o 
escroacă! 


7. Idolul furat 


Jack rămase ca trăznit. Nu putea scoate o vorbă cu ochii la 
fata care tocmai oprise o maşină şi plecase fără să-l observe. 

— Ce naiba căuta acolo? se întrebă Parr. 

— Pungaşă! Escroacă! repetă Jack mecanic. Stai! Unde te 
duci? strigă după inspectorul care se pregătea să treacă strada. 

— Vreau să aflu ce făcea acolo! răspunse Parr. 

— Poate că avea nevoie de bani şi a amanetat ceva. Nu-i o 
crimă! o apără neconvingător Jack. 

Thalia Drummond hoaţă! Era de necrezut! Imposibil! Jack îl 
urmă pe inspector la casa de amanetare. Un funcţionar le arată 
obiectul amanetat de fată: un mic Budha de aur! 

— Mi s-a părut curios că nu vrea decât 10 lire pe această 
statuetă care merită pe puţin o sută, îi spuse funcţionarul lui 
Parr, după ce acesta se legitimă. 

— A spus ceva? întrebă Yale. 

— Da, că are nevoie de bani, că tatăl ei are o grămadă de 
statuete de astea şi că le amanetează pe sume mici ca să le 
poată răscumpăra mai uşor. 

— Şi-a lăsat adresa? 

— Thalia Drummond, Park Gate 29, citi funcţionarul din 
registru. 

— Dar asta-i adresa lui Froyant, exclamă surprins Yale. 

Jack ştia bine că asta-i adresa lui Froyant şi-şi mai aminti, 
descumpănit, că Froyant era un colecţionar asiduu de antichităţi. 
Inspectorul semnă o chitanţă şi vâri statueta în buzunar. 

— Să-i facem o vizită lui Froyant, propuse Parr. 

— Vă rog să nu-i faceţi vreun rău fetei! Poate a fost o 
tentaţie de moment. Aranjez eu totul dacă se poate face asta cu 
bani! 

Yale îl privi sever, cu subînţeles. 

— Va să zică o cunoşti pe domnişoara Drummond? 

Jack  recunoscu, deprimat şi disperat, cu o dorinţă 
copilărească de a fugi să se ascundă de toată lumea. 

— Ce propui dumneata nu se poate, zise Parr ca un poliţist 
care se respectă. Mă duc la Froyant să văd ce ştie despre 
amanetarea acestui obiect. 

— N-ai decât să mergi singur, zise Jack furios. 

Gândul de a fi martor la umilirea fetei îl crispa. 

— E groaznic, reluă Jack după ce rămase doar cu Yale. Fata 
asta nu poate fi vinovată de un lucru atât de oribil. Mai bine nu-i 
atrăgeam atenţia asupra ei. 

— El a văzut-o întâi, nu dumneata, Jack, zise Yale punându-i 
mâna pe umăr. De ce te interesează atât de mult domnişoara 
Drummond? Eraţi vecini, nu-i aşa? 

— Da, răspunse şovăind Jack... Dacă s-ar fi ostenit pentru 
rezolvarea cazului „cercului purpuriu” tot aşa ca acum, lucrurile 
ar fi fost demult limpezite şi tatăl meu în viaţă, reluă cu 
amărăciune. A 

Yale se strădui să-l liniştească. II luă la el la birou şi-i abătu 
gândurile în direcţii mai plăcute. După vreun sfert de oră sună 
telefonul. Era Parr. 

— Ei? întrebă Yale. 

— Am arestat-o şi mâine depun dosarul de anchetă, raportă 
scurt Parr. 

Yale lăsă jos receptorul şi se întoarse spre Jack. 

— Am arestat-o, aşa-i? ghici Jack. 

— Da, recunoscu Yale, privind faţa lividă a tânărul. Vezi, 
Jack, ai fost la fel de înşelat ca şi Froyant. Fata e o hoaţă. 

— Poate fi de o mie de ori hoaţă şi criminală, tot o iubesc! 
răbufni, îndărătnic, Jack. 


8. Acuzarea 


Convorbirea lui Parr cu Harvey Froyant fu scurtă. La 
vederea detectivului, uscăţivul Froyant încremeni de spaimă. 
Ştia că e implicat în dezlegarea cazului Beardmore. 

— Ceva nou? întrebă tremurând. S-a mai întâmplat ceva cu 
afurisita aia de bandă? 

— Nu e aşa de grav, domnule, îl linişti Parr. Am venit numai 
să vă pun câteva întrebări. De cât timp lucrează la 
dumneavoastră Thalia Drummond? 

— De trei luni, răspunse Froyant surprins. De ce? 

— Cu cât o plătiţi? 

Froyant indică o sumă derizorie cu oarecare jenă în glas: 

— Are şi mâncarea asigurată şi seri libere, încercă el o 
scuză. 

— Vi s-a părut că are nevoie de bani în ultimul timp? 

— Hm, da, îl privi mirat Froyant. Chiar ieri m-a întrebat dacă 
nu-i pot avansa cinci lire. Zicea că are o plată urgentă de făcut. 

Desigur, nu i-am dat. E împotriva principiilor mele să plătesc 
dinainte o muncă neîndeplinită, explică Froyant cu aroganță şi 
automulţumire. Asta duce la ruină... 

— Am auzit că aveţi o grămadă de antichităţi. N-aţi 
observat să vă lipsească vreuna? 

Froyant sări ca ars. Ideea că s-ar fi putut să fie prădat îl 
panica. Fugi din încăpere. Se întoarse după câteva minute cu 
ochii ieşiţi din cap. 

— Budha! gemu el. Valorează o sută de lire. Azi dimineaţă 
era încă la locul lui! 

— Chemaţi-o, vă rog, pe Thalia Drummond, zise scurt 
polițistul. 

Thalia apăru rece, distantă şi se opri lângă biroul 
stăpânului. La inspector abia se uită. 

Conversaţia fu scurtă şi neplăcută pentru domnul Froyant, 
fiindcă fata nu părea deloc tulburată. 

—  Dumneata... dumneata! începu Froyant cu voce 
piţigăiată, abia reuşind să se stăpânească. Mi-ai furat o statuetă! 
Hoaţo! 

— Te-am rugat să-mi dai bani, spuse fata liniştit. Dacă n-ai 
fi aşa de avar mi-ai fi dat. 

— Eşti o... Eşti o... bâigui Froyant, gâfâind. O acuz, domnule 
inspector. O acuz de furt! Ţine minte, domnişoară!... Aşteaptă 
numai... să văd dacă nu mai lipseşte ceva! 

— Poţi să-ţi cruţi osteneala, îl opri fata. Nu l-am luat decât 
pe Budha, era cel mai urât. 

— Dă-mi cheile imediat! strigă Froyant. Când mă gândesc 
că ţi-am dat voie să-mi deschizi scrisorile de afaceri! 

— Tocmai am deschis una care nu-ţi va fi pe plac, domnule, 
zise, tot calmă, întinzându-i plicul pe care-l ţinuse tot timpul în 
mână. 

Froyant privi îngrozit cercul purpuriu şi cuvintele care-l 
însoțeau. Ochii i se împăinjeniră şi el se prăbuşi pe scaun. 


9. Domnişoara Drummond la poliţie 


Judecătorul părea un om cumsecade. Se uita când la Parr, 
martorul, când la acuzata la fel de calmă şi de impasibilă ca şi 

martorul acuzării. Frumuseţea ei era de-a dreptul şocantă în 
această sală cenuşie şi mohorâtă. Judecătorul citi de pe actul de 


acuzare: vârsta — douăzeci şi unu, profesiunea — secretară. 
Experienţa îl înarmase împotriva celor mai neverosimile 
întâmplări. 


Ce probe deţineţi contra femeii? întrebă părându-i-se 
ridicol că vorbeşte despre o fată zveltă şi frumoasă zicându-i 
„femeie”. 

— A mai fost supravegheată, dar cu poliţia n-a mai avut de- 
a face, sosi răspunsul. 

Judecătorul o privi pe deasupra ochelarilor: 

— Nu înţeleg cum ai putut ajunge în situaţia aceasta. Pari 
educată. Să furi, pentru câteva lire, un obiect de asemenea 
valoare! Probabil situaţia era disperată. Vreau să cred că ai avut 
mare nevoie de bani, deşi asta nu e o scuză. |ţi dau, totuşi, şansa 
să te îndrepţi. N-ai antecedente, însă ai grijă să nu se mai repete 
aşa ceva! 

Thalia se înclină şi părăsi banca acuzaților lăsând loc 
cazului următor. 

Harvey Froyant părăsi şi el sala. Pentru el banul era totul. 
Ţinea la fiecare monedă. Pentru banii lui ar fi arestat-o şi pe 
maică-sa. Fapta Thaliei i se părea cu atât mai josnică din cauza 
ultimului serviciu pe care i-l făcuse: înmânarea avertismentului 
„Cercului purpuriu”. Încă nu-şi revenise din spaimă. Înainta, adus 
de spate ca orice om înalt şi uscăţiv, meditând la dreptul de 
proprietate şi la încălcarea acestuia. li mărturisi lui Parr, care îl 
însoțea, nemulţumirea că fata nu fusese condamnată: 

— O asemenea femeie e un pericol public, se văicări cu o 
voce ascuţită şi arţăgoasă. De unde să ştiu că nu e în legătură cu 
şantajiştii? Imi cer patruzeci de mii! Patruzeci de mii! E datoria 
dumitale să mă aperi, înţelegi? Trebuie să mă aperi! 

— Da, sigur, aprobă plictisit Parr. Cât despre fată, nu cred 
că ştie ceva despre „Cercul purpuriu”. E prea tânără. 

— Tânără?! Acum ar trebui pedepsiţi dacă vreţi să scoateţi 
oameni de treabă din ei! 

— Poate că aveţi dreptate, admise Parr. Copiii sunt o mare 
responsabilitate. 

Froyant mârâi ceva şi se îndepărtă grăbit fără să-şi ia rămas 
bun. Urcă în maşina care îl aştepta şi dispăru. 

Inspectorul îl urmări surâzând. Se întoarse şi-l descoperi pe 
Jack în uşă. 

— Bună dimineaţa, domnule Beardmore. O aşteptaţi pe 
domnişoara? 

— Da. O mai ţin mult? întrebă enervat. 

Parr îl privi placid. A 

— Scuză-mă, domnule Beardmore. Insă 
interes, mult prea mult. 

— Ce vrei să spui? Totul a fost o înscenare oribilă din partea 
lui Froyant, bestia de Froyant... 

Inspectorul clătină din cap: 

— Domnişoara Thalia a recunoscut că a luat statueta. Apoi, 
chiar noi am văzut-o ieşind de la Isaac. Nu e nici o îndoială. 

— O fi avut un motiv ca să ticluiască povestea asta. Crezi 
că o fată ca ea poate fi hoaţă? De ce să fure? Eu i-aş fi dat tot ce 
dorea... E ceva ce nu înţeleg şi cred că nici dumneata, 
inspectare... 

In acest moment uşa se deschise şi apăru fata. La vederea 
lui Jack tresări şi roşi. 

— Ai fost în sală? 

— Da. 

— Nu trebuia să vii. De unde ai aflat? Cine ţi-a spus? Părea 
că nu-l vede pe inspector. Pentru prima dată îşi pierduse 
stăpânirea de sine: îmi pare nespus de rău că ai venit aici, 
domnule Beardmore, adăugă cu vocea tremurându-i de emoție. 

— Nu-i nimic adevărat, ripostă tânărul. A fost o capcană. O 
înscenare ca să te distrugă, nu-i aşa? întrebă cu o voce 
rugătoare. 

— N-a fost nici o înscenare, spuse ea calm. Am furat. 

— Dar de ce? De ce? întrebă el disperat 

— Regret, dar nu-ţi pot spune decât că aveam nevoie de 
bani. Nu-i destul de serios motivul? zâmbi ea. 

— Nu cred. Figura lui era gravă şi încordată. Nu poţi fi o 
hoaţă. 

— Domnule Parr, se întoarse ea spre inspector, poate 
reuşeşti dumneata să-l convingi. Eu nu sunt în stare. 

— Unde mergi? întrebă Jack. 

— Acasă şi te rog să nu mă urmăreşti. 

— Unde acasă? 


A 


i acorzi prea mult 

— Am o cameră mobilată, explică ea nerăbdătoare. 

— Atunci te însoțesc, se încăpăţână el. 

Ea nu se mai împotrivi şi porniră alături pe străzile oraşului, 
tăcuţi. La intrarea metroului ea se opri. 

— De aici încolo merg singură, spuse blând. 

— Ce ai de gând să faci? Cum te vei descurca? Doar eşti 
acuzată! 

— E chiar aşa de teribilă acuzaţia? întrebă ea cu răceală, 
pregătindu-se să coboare în staţia metroului. 

— Ascultă-mă, Thalia, o trase el violent înapoi. Te iubesc şi 
vreau să fii soţia mea. Nu ţi-am spus-o, dar ai înţeles, desigur, şi 
singură, ce simt. Nu vreau să dispari aşa. Mă înţelegi? Nu cred că 
eşti hoaţă şi... 

— Domnule Beardmore, cred că eşti puţin nebun şi bizar. 
Nu pot admite să-ţi ratezi viaţa din cauza mea, o hoaţă dovedită. 
Nu ştii nimic despre mine decât că sunt o fată frumuşică pe care 
ai cunoscut-o la ţară. Aş putea să-ţi fiu mamă sau mătuşă. In 
ochi avea o urmă de veselie când îi întinse mâna: Poate ne vom 
întâlni după ce se va spulbera aura romantică din jurul meu. 
Rămâi cu bine! mai spuse şi dispăru ca prin farmec. 


10. „Cercul purpuriu” face apel 


Thalia Drummond se întoarse în camera pe care o ocupase 
înainte de a deveni secretara lui Froyant. Ştirea despre furt i-o 
luase, evident, înainte. Gazda o primi cu răceală. Poate n-ar fi 
primit-o deloc dacă n-ar fi plătit chiria neîntrerupt. Era o 
cămăruţă plăcută. Intră şi încuie uşa. Petrecuse o săptămână 
dezagreabilă. Hainele păstrau mirosul îmbăcsit al închisorii 
Halloway. Inchisoarea avusese un avantaj, totuşi. Thalia se 
gândea la baia care aici îi lipsea. O frământau o mulţime de 
gânduri. Froyant, Jack Beardmore... se încruntă şi reveni la 
Froyant. Aproape îl ura. De dispreţ nu mai vorbim. Timpul 
petrecut în slujba lui a fost cel mai neplăcut din viaţa ei. Mânca 
împreună cu servitorii şi-şi simţea fiecare îmbucătură măsurată, 
cântărită de către un om care nu semna cecuri mai mici de şapte 
cifre. 

„Bine, cel puţin, că nu mi-a făcut curte”, zâmbi Thalia 
pentru sine. Nici nu şi-l putea imagina pe Froyant îndrăgostit. Işi 
amintea de zilele în care îl însoțea prin toată casa cu un registru 
în mână în căutarea de nereguli din partea servitorilor. Căuta 
urme de praf, controla argintăria, pipăia covoarele. Verifica, 
săptămânal, cămara cu provizii. Număra sticlele goale, chiar şi 
dopurile. Se lăuda că ar observa dispariţia şi a celei mai mici flori 
din vasta grădină plină de legume, fructe, flori pe care le trimitea 
la piaţă. Vai de capul grădinarului care şi-ar fi îngăduit să 
culeagă pentru sine un măr copt! Harvey descoperea de îndată. 
Thalia râse dispreţuitor la aceste amintiri. Se îmbrăcă şi părăsi 
camera. Gazda o urmări cu privirea. 

— i s-a întors chiriaşa? o întrebă o vecină. 

— Da! răspunse gazda cu ciudă. Minunată domnişoară. 
Prima dată când am în casă o hoaţă, dar şi ultima! Astă seară îi 
voi spune să-şi ia tălpăşiţa. 

Thalia ignoră această hotărâre. Urcă într-un omnibuz care o 
duse în City. Cobori în Fleet-Street şi intră în biroul unui ziar 
cunoscut. Luă un formular pentru anunţuri şi-l completă: 
„Secretară: tânără din colonii caută post de secretară. Locuinţă. 
Salariu convenabil. Steno şi dactilografie”. 

Plăti la ghişeu şi ieşi în stradă. La cină era din nou acasă, în 
Lexington Street. Gazda îi aduse mâncarea pe o tavă veche. 

— Domnişoară, vreau să vorbesc cu dumneata. 

— Poftim! zise fata, ironic. 

— Am nevoie de camera dumitale săptămâna viitoare. 

— Cu alte cuvinte, trebuie să plec. 

— Cam aşa ceva. Nu pot permite unei persoane ca 
dumneata să locuiască într-o casă cinstită. Sunt foarte 
decepţionată. Eu care te credeam o fată cinstită, o doamnă. 

— Poţi să mă crezi în continuare, zise Thalia foarte calm. Mă 
port ca o doamnă. 

Durdulia gazdă nu suferea să fie întreruptă. 

— Eşti într-adevăr distinsă, n-am ce zice. Mai mare cinste 
să-mi fii chiriaşă. Mai ales după ce ai stat o săptămână în 
puşcărie. Credeai că nu ştiu, parcă eu nu citesc ziarele! 

— Mă-ndoiesc, răspunse liniştit fata. Oricum, mi-e de ajuns, 
doamnă Bobd. Săptămâna viitoare voi pleca. 

— Vroiam să mai spun că... începu gazda. 

— Spune, te rog, afară, o opri Thalia, trântindu-i uşa în nas. 

Curând se întunecă. Aprinse lumina şi începu să-şi lăcuiască 
unghiile. Pe la 9 fu întreruptă de poşta de seară. Auzi paşii grei ai 
gazdei pe scări. 

— O scrisoare pentru dumneata, o strigă femeia. 

Thalia deschise uşa şi luă plicul. 

— Ar trebui să-ţi anunţi prietenii că te muţi, strecură gazda 
veninos, nemulțumită că n-a avut, mai devreme, ultimul cuvânt. 

— O, nici nu le-am spus că locuiesc într-o casă atât de 
oribilă, răspunse Thalia şi trânti din nou uşa. A 

Privi plicul. Adresa era scrisă cu litere de tipar. Intoarse 
plicul şi se uită la timbru. Tresări la vederea lui. lnăuntru găsi un 
cartonaş pe care era un cerc purpuriu, mare, iar în interiorul 
cercului era scris, tot cu litere de tipar, următorul mesaj: 

„Avem nevoie de dumneata. Urcă mâine seară la ora zece 
în maşina care te va aştepta în colţ cu Steyne Square”. 

Puse cartonaşul pe masă şi rămase cu privirea aţintită pe 
el. „Cercul purpuriu” avea nevoie de ea. Se aştepta la acest apel, 
însă venise prea curând. 


11. Destăinuirea 


În seara următoare o maşină închisă se apropie de Steyne 
Square şi opri în colţ, câteva minute înainte de zece. Indată după 
aceea sosi Thalia Drummond. Era într-o pelerină neagră, iar 
pălăria îi era prinsă sub bărbie cu un voal. Fără urmă de şovăire, 
deschise portiera şi urcă. Era întuneric, abia distingea silueta 
şoferului. Acesta rămase nemişcat câteva clipe, apoi vorbi fără 
nici o introducere. 

— Ai fost acuzată de furt de poliţia din Marylebone. leri 
după masă ai dat un anunţ în care susţineai că vii din colonii. 
Vrei să obţii o nouă slujbă să poţi fura mai departe. 

— Interesant ce spui, zise Thalia, dar nu cred că m-ai 
chemat până aici numai pentru a-mi povesti trecutul. Am 
presupus că ai nevoie de ajutor, aşa că despre asta să-mi 
vorbeşti. 

— Dacă am chef, vorbesc, i-o reteză bărbatul. 

— Îmi închipui, surâse Thalia. Dar dacă mă înţelegeam cu 
poliţia şi veneam aici cu Parr şi isteţul de Yale? 

— Acum erai moartă, pe trotuar, fu răspunsul calm. 
Domnişoară, vreau să te ajut să câştigi nişte bani şi să-ţi găseşti 
şi un post bun. Nu mă priveşte dacă în timpul liber faci ce-ţi 
place. Mă interesează să-mi îndeplineşti dispoziţiile. Clar? 

Ea încuviinţă din cap, apoi, dându-şi seama că n-o poate 
vedea, zise: „Da”. 

— Vei fi bine plătită pentru tot ce vei face. Voi fi mereu în 
preajmă să te ajut când ai nevoie ori să te pedepsesc dacă-ți 
trece prin cap să mă trădezi. Ai priceput? 

— Pe deplin, îl asigură fata. 

— Nu e greu ce-ţi cer să faci. Mâine te prezinţi la banca 
„Brabazon”. Au nevoie de o secretară. 

— Dar mă vor angaja? întrebă Thalia. Trebuie să mă prezint 
sub alt nume? 

— Nu, te duci cu numele dumitale. Şi nu mă tot întrerupe, 
adăugă morocănos. Pentru ce faci ai deocamdată două sute de 
lire. Poftim banii. 

Thalia luă bancnotele. Cu mâna întinsă îl atinsese uşor şi 
simţise ceva dur sub pelerină. „Probabil o vestă de zale”, îşi zise. 

— Ce să-i spun domnului Brabazon despre trecutul meu? 
întrebă tare. 

— Nu va fi nevoie nici să spui, nici să faci ceva. Din când în 
când, vei primi ordine. 

Câteva minute mai târziu Thalia se afla într-un taximetru 
care o ducea spre casă. La o oarecare distanţă, un alt taximetru 
îi luase urma, străduindu-se să nu se apropie prea mult. Când 
Thalia cobori la poartă şi scoase cheia din poşetă, Parr se găsea 
la numai câţiva paşi de ea. Dacă fata se ştia urmărită, nu lăsa în 
nici un fel să se vadă. 

Parr aşteptă până când văzu lumina aprinzându-se la una 
dintre ferestrele casei, apoi se întoarse la maşină. Tocmai se 
pregătea să deschidă portiera când trecu pe lângă el un bărbat 
cu gulerul hainei ridicat. Inspectorul îl recunoscu imediat: 

— Flush, strigă, şi individul se întoarse spre el. 

Era mic, negricios, cu mişcări agile. Când îl zări pe 
inspector, tresări speriat. 

— Hei, domnule Parr, se prefăcu bucuros de revedere, cine 
ar fi crezut că te voi întâlni prin cartierul ăsta! 

— Aş vrea să stăm puţin de vorbă, Flush. Ai ceva împotrivă? 

invitaţia nu suna prea îmbietor. 

— Mă ai cu ceva la mână? întrebă intimidat. 

— Nu, cu nimic. Şi-apoi nu te ocupi decât de afaceri cinstite, 
doar aşa mi-ai promis când ai ieşit din închisoare. 

— Adevărat, răsuflă uşurat Flush Barnet. Imi câştig cinstit 
pâinea şi sunt pe cale să mă însor. 

— Ce vorbeşti? îşi exageră surpriza Parr. Cine-i fericita? 
Bella sau Milly? 

— Milly, răspunse Flush blestemând ţinerea de minte a 
inspectorului. Şi ea a apucat-o pe drumul cel bun. Lucrează într- 
un birou, adăugă. 

— Mai precis la banca Brabazon, zise inspectorul obsedat 
de un gând: „Aş vrea să ştiu, aş vrea să ştiu dacă-i aşa!” 

— Milly e o doamnă din cap până în picioare, se grăbi să 
adauge Flush. Cinstită, lucru mare — n-ar fura nici un ceasornic, 
pentru nimic în lume. Să nu crezi, domnule Parr, că-i o stricată, 
una din alea. Nu! Trăim amândoi o viaţa foarte cinstită. 

Parr era gata să izbucnească în râs: 

— Minunate veşti aflu, Flush. Pe unde stă drăguţa de Milly? 

— Intr-o cameră mobilată, dincolo de râu. Doar n-ai de gând 
să dezgropi morţii, domn şef? 

— Doamne fereşte! Nicidecum! Aş vrea numai să schimb 
două vorbe cu ea. Dacă se poate. Nu-i nici o grabă, oricum. Ce 
noroc că te-am întâlnit, Flush! 

Lui Flush îi era greu să fie de aceeaşi părere, deşi se 
prefăcea din răsputeri că e aşa. 

„Asta-i”, îşi zise Parr. Peste o jumătate de oră îl întâlni pe 
Yale la club şi-i destăinui bănuiala lui. Straniu era că, deşi 
răsuciseră pe amândouă feţele secretul „Cercului purpuriu “, 
Parr nu pomeni nici un cuvinţel despre întâlnirea Thaliei cu un 
necunoscut în Steyne Square. 

A doua zi dimineaţă, cei doi, Parr şi Yale, luară trenul spre 
orăşelul unde se afla reţinut Ambrose Sibly, marinarul bănuit de 
crimă. 

Jack Beardmore i-a însoţit însă nu a putut asista la 
interogatoriu. Sibly era o matahală de om, neras, jumătate 

scoţian, jumătate suedez. Nu ştia nici să scrie, nici să citească şi 
mai avusese de lucru cu poliţia. Toate astea le-a aflat Parr din 
fişierul poliţiei. 

La început acuzatul se încăpăţână să nege totul. Până la 
urmă, încolţit de Yale, se văzu silit să mărturisească: 

— Da, eu l-am ucis. 

Se aflau toţi într-o celulă. Un stenograf oficial scrise 
declaraţia. 

— Aţi avut noroc că eram beat, altfel nu mă prindeaţi. Și 
dacă tot am ajuns la mărturisiri, aflaţi că eu l-am ucis şi pe Harry 
Hobbs. În 1913 eram împreună pe Oritanga. De spânzurat numai 
o dată mă spânzură, aşa că ascultați aici povestea... A fost 
pentru o femeie, în Newport, în America. De vreo lună scăpasem 
vaporul şi stăteam în căminul marinăresc din Wapping. M-au dat 
afară fiindcă m-am îmbătat. Am făcut şi carceră vreo opt zile. 
Dacă mă ţineau vreo lună măcar închis, acum nu eram aici! 
Când am ieşit din carceră am luat-o spre Ostende. N-aveam o 
para chioară şi-mi ardea buza după un pahar de băutură. Mă 
apucaseră şi măselele de înnebuneam... 

Parr se uită la Yale şi acesta zâmbi. 

— Umblam aiurea pe străzi, continuă marinarul istorisirea. 
Căutam mucuri de ţigară şi mă gândeam unde aş putea găsi un 
bârlog şi ceva haleală, începuse să plouă şi se părea că mai 
trebuie să petrec o noapte în stradă. Deodată numai ce aud o 
voce: „Sari înăuntru!” Mă uit! Un automobil oprise lângă mine. 
Nu-mi venea să-mi cred urechilor. „Hei, dumneata, hai odată!” 
strigă iar cel din maşină şi-mi spune pe nume. Am urcat. O 
vreme ne-am tot învârtit pe străzi lăturalnice, fără o vorbă. Apoi 
a oprit maşina şi a început să-mi spună despre mine — ştia tot. 
Şi povestea cu Harry Hobbs. La proces fusesem achitat. M-a 
întrebat dacă vreau să câştig 100 de lire. l-am spus „sigur” şi 
atunci mi-a povestit că undeva la ţară trăieşte un domn în vârstă 
care i-a făcut mult rău şi că ar vrea să-l ştie pe lumea cealaltă. 
La început m-am codit, nu mă bag în chestii de astea. El zicea că 
dacă nu vreau mă trimite la spânzurătoare pentru Hobbs şi atâta 
m-a tot bătut la cap că-i o afacere sigură şi că-mi dă şi o bicicletă 
să pot fugi de acolo, că aşa, că pe dincolo, până la urmă m-am 
învoit. La o săptămână după învoială ne-am întâlnit, tot în 
maşină, în Steyne Square. Asta ca să-mi dea toate amănuntele. 

Mi-a spus că bătrânul se plimbă în pădure în fiecare dimineaţă şi 
că eu pot să mă ascund în apropriere încă de cu noapte. Eram de 
vreun ceas în pădure când am tras o spaimă grozavă. Am auzit 
pe cineva venind, am crezut că e vreun paznic. Era un ditamai 
omul, dar nu i-am văzut faţa. Cam asta-i tot. A doua zi bătrânul a 
venit şi l-am împuşcat. Nu mai ştiu chiar toate amănuntele că 
eram beat. Aveam o sticlă de whisky cu mine. Pe bicicletă, mă 
puteam ţine. Dacă nu era beţia, scăpăm! 

— Asta-i tot? întrebă Parr după ce îi citi declaraţia, iar 
marinarul făcu o cruce dedesubt. 

— Asta-i tot, aprobă marinarul. 

— Nu ştii cine te-a angajat? 

— N-am idee. Da' ceva tot aş putea să vă spun despre el. 
Avea obiceiul să tot repete un cuvânt pe care nu-l mai auzisem 
niciodată. Nu am eu şcoală, dar am băgat de seamă că unii 
oameni au obiceiul ori plăcerea să tot repete câte o vorbă. Un 
căpitan pe care l-am cunoscut cândva spunea mereu „bolnă- 
vicios”, 

— Care era vorba? întrebă nerăbdător Parr. 

Marinarul se scărpină în cap: 

— Asta-i, că am cam uitat-o. Dar mi-o aduc aminte şi v-o 
spun. 

II lăsară singur cu gândurile lui, desigur nu prea plăcute. 

După câteva ore paznicul îi duse mâncarea. Îl găsi culcat și- 
| scutură de umeri. Dar Sibly nu se mai deşteptă niciodată. 

g Era mort. Un pahar plin pe jumătate cu apă era pe noptieră. 
Inăuntru fu descoperită o cantitate zdravănă de acid prusic — 
destul să omoare cinzeci de oameni. 

Nu otrava îl interesa pe Parr, ci cercul purpuriu de hârtie 
care plutea în pahar. 


12. Pantofii cu vârful ascuțit 


Domnul Felix Marl era încuiat în dormitorul său şi se 
îndeletnicea cu ceva ce-i trezea amintiri neplăcute. În urmă cu 
vreun sfert de veac era locatarul închisorii din Toulouse şi făcea 
cizmărie. Se pricepea să dreagă orice încălţăminte. Acum, în 

schimb, tăia fâşii o pereche de pantofi de lac, pe care nu-i 
purtase mai mult de trei ori şi arunca fâşiile în foc. 

Există oameni care se consumă rapid şi suferă cu 
intensitate. Marl era unul dintre ei. Putea trăi într-o zi groaza pe 
un deceniu întreg. Un ziar pomenea despre urmele găsite în 
cazul Beardmore. Ştirea adăugă o grijă în plus unui om copleşit 
de necazuri. Era doar în cămaşă şi năduşea din greu. Focul 
duduia în cămin şi încăperea era supraîncălzită. 

Când ultima fâşie de piele se răsuci cuprinsă de flăcări puse 
cuțitul deoparte, se spălă pe mâini şi deschise ferestrele să iasă 
mirosul. Bine ar fi fost dacă ar fi urmat primul plan! Laşitatea îl 
făcuse să înlocuiască pana cu revolverul. Era sigur că nu-l văzuse 
nimeni. La oamenii de felul lui frica nemotivată şi încrederea 
oarbă se urmau firesc. Când cobori, mai târziu, în bibliotecă, 
uitase că-l ameninţa un pericol. 

Scrisese o scrisoare aproape greţos de umilă şi se întreba 
dacă o fi ajuns la destinaţie. Trăi un scurt moment de panică. Ph! 
făcu Marl alungându-şi din minte varianta neplăcută a 
evenimentelor. Servitorul intră cu cina şi aşeză tava pe o măsuţă 
lângă biroul uriaşului domn. 

— Doriţi să vorbiţi acum cu acel domn? 

— Hm! Care domn? 

— V-am spus că e un domn care vrea să vă vorbească. 

Marl îşi aminti că, în timp ce era ocupat cu distrugerea 
pantofilor, fusese deranjat de o bătaie în uşă. 

— Cine e? întrebă. 

— Am pus cartea de vizită pe masă, domnule. 

— Nu i-ai spus că sunt ocupat? 

— Ba da, însă a spus că vă aşteaptă până coborâţi. 

Servitorul îi întinse cartea de vizită. Marl sări în sus, palid ca 
ceara. 

— Inspectorul Parr, citi el. Ce vrea de la mine? 

Mâinile îi tremurau. 

— Să intre, spuse în silă. Nu-l mai văzuse pe Parr până 
acum, însă apariţia măruntului personaj îl linişti brusc. Nu era 
nimic ameninţător în figura micului poliţist cu obrazul roşu. 

— Luaţi loc, domnule inspector, zise Marl. Regret că am fost 
ocupat adineauri. Vocea îi era stridentă, ca un țipăt de pasăre, 
de câte ori se enerva. 

Parr se aşeză pe marginea unui scaun, cu pălăria pe 
genunchi. 

— Am aşteptat să coborâţi, domnule Marl, fiindcă doream 
să vorbesc cu dumneavoastră despre asasinarea lui Beardmore. 

Marl tăcu. Işi stăpânea cu greu tremurul mâinilor şi se 
prefăcu interesat. 

— L-aţi cunoscut bine pe Beardmore? întrebă inspectorul. 

— Nu prea bine. Am avut, e adevărat, legături de afaceri cu 
dânsul. 

— II cunoşteaţi mai demult? 

Marl ezită. Era un om care minţea cu mare uşurinţă, aşa că 
nu-i fu prea greu nici de data asta: 

— Nu. L-am văzut în urmă cu câţiva ani când nu-şi lăsase 
încă barbă. 

— Unde era Beardmore când aţi intrat în casă? întrebă Parr. 

— Pe terasă, răspunse Marl, cu un ton prea sus. 

— Şi acolo l-aţi văzut? 

— Da. 

— Mi s-a spus, domnule Marl, continuă Parr răsucindu-şi în 
mâini pălăria, că v-aţi speriat la un moment dat. Domnul Jack 
zice că aţi avut un fel de şoc. Care a fost motivul? 

Marl ridică din umeri şi zâmbi strâmb. 

— Am spus-o, deja atunci. A fost un fel de junghi la inimă. 
Sunt cardiac, mai adăugă. 

Parr îşi cerceta conştiincios căptuşeala pălăriei şi zise fără 
să ridice ochii: 

— Nu cumva v-aţi speriat la vederea domnului Beardmore? 

— Cu siguranţă nu! De ce era să mă sperii de domnul 
Beardmore? Doar corespondam de multă vreme şi-l cunoşteam 
destul de bine... 

— Dar nu l-aţi întâlnit câţiva ani? 

— Nu, nu-l mai văzusem demult. 

— Aşadar, motivul şocului a fost o criză de inimă, insistă 
Parr, ridicându-şi în sfârşit privirea spre Marl. 

— Nimic altceva, îl asigură Marl. Am şi uitat acest incident 
până nu l-aţi adus în discuţie. 

— Aş mai dori să lămuresc un punct, zise inspectorul, din 
nou captivat de pălărie. O sucea în fel şi chip. Când aţi fost la 
Beardmore, purtaţi pantofi cu vârful ascuţit? 

Marl se încruntă. 

— Nu-mi aduc aminte. 

— V-aţi plimbat prin împrejurimi când aţi venit de la gară? 

— Nu. 

— Nu aţi înconjurat clădirea pentru a-i admira arhitectura, 
de pildă? 

— Nu, categoric nu. Am stat doar câteva minute în casă şi 
apoi am plecat. 

Parr îşi ridică privirea în tavan: 

— V-aş cere prea mult dacă v-aş ruga să-mi arătaţi pantofii 
cu care eraţi în ziua aceea? 

— Nicidecum, zise Marl, ridicându-se. 

Reveni după câteva minute cu o pereche de ghete ascuţite 
la vârf. 

Detectivul le luă în mână şi le cercetă tălpile. 

— Da, zise. Numai că nu pe astea le aveaţi atunci în 
picioare. Pe astea e praf şi atunci plouase şi pământul era umed. 

Marl simţi că i se opreşte inima de emoție. 

— Pe astea le purtam, reuşi să spună aproape provocator. 
Ce numeşti dumneata praf e noroi uscat. 

Parr îşi privi degetele: 

— Cred că e o greşeală la mijloc, domnule Marl. Acesta e 
praf de var. Puse ghetele pe podea şi se ridică: N-are importanţă, 
mai spuse şi rămase aşa, privind covorul. 

Marl îşi pierdu răbdarea: 

— Vă mai pot fi de folos cu ceva, domnule inspector? 

— Da. Aş vrea să ştiu adresa croitorului dumneavoastră 
Sunteţi bun să mi-o scrieţi aici? 

— Croitorul meu? Ce naiba vrei cu croitorul meu? se enervă 
Marl, apoi râse forţat: Eşti un om ciudat, inspectare. Fie, îţi 
satisfac capriciul. 

Se duse la birou, luă o hârtie, scrise un nume şi o adresă şi 
o dădu inspectorului. Parr o puse în buzunar fără s-o privească. 

— Imi pare rău că am fost nevoit să vă deranjez, dar 
înţelegeţi că toate persoanele care au fost la Beardmore în 
răstimpul crimei trebuie interogate... „Cercul purpuriu”... 

— „Cercul purpuriu”? şuieră Marl privindu-l fix pe detectiv. 

— Cum, n-aţi ştiut că „Cercul purpuriu” poartă vina acestei 
crime? 

Trebuie să spunem că ăsta era adevărul. Marl citise un 
articolaş despre asasinarea lui Beardmore şi nimic altceva. Doar 
în „Monitor” se vorbea despre „Cercul purpuriu”, ziar pe care 
Marl nu-l citea niciodată. Se prăbuşi tremurând pe un scaun. 

— „Cercul purpuriu”! Dumnezeule! N-aş fi crezut niciodată 
că... 

— Ce n-aţi fi crezut? întrebă blând Parr. 

— Credeam că e numai... nu isprăvi ce avea de spus. 
Surpriza era prea mare. O oră după plecarea detectivului, Felix 
Marl mai şedea pe acelaşi scaun, cu capul în mâini. 

„Cercul purpuriu”! Pentru prima dată în viaţă intersecta 
activităţile unei bande renumite şi faptul îi dădea peste cap toate 
socotelile. 

— Nu-mi place deloc! murmură, ridicându-se să aprindă 
lumina Toată seara şi-o petrecu verificându-şi conturile. Stătea 
bine. Dac-ar mai pica nişte gologani ar fi mai bine... 


13. Lui Marl îi mai pică 


Thalia, proaspăt agent al „Cercului purpuriu”, fu angajată la 
Brabazon fără nici o problemă. Tipul din automobil părea influent 
într-adevăr. Ciudat era, însă, că treceau zilele una după alta fără 
să primească vreo instrucţiune. Trecu o lună întreagă înainte de 
a primi un semn. Intr-o dimineaţă găsi pe pupitru un plic. 
Inăuntru se trecea direct la subiect, fără nici o introducere: 

„Să faci cunoştinţă cu Marl. Află cu ce îl are la mână pe 
Brabazon şi ce sume are depuse la bancă. Anunţă-mă dacă Parr 
sau Yale au fost la bancă. Telefonează la Johnson, 23 Mildred 
Street, City”. 

Thalia se execută conştiincios, dar îi trebuiră câteva zile 
până reuşi să-l cunoască pe Marl. Yale fusese la bancă o singură 
dată. L-a recunoscut imediat după fotografiile care apăruseră în 
toate ziarele. Thalia a comunicat „Cercului purpuriu”. Parr n-a 
apărut. 

Nici Jack. De altminteri, la Jack nici nu vroia să se 
gândească. Nu era plăcut. 

xxx 


Severul şi impozantul preşedinte al băncii Seller, domnul 
John Brabazon, îşi trăda enervarea printr-un gest foarte curios: 
prindea între degete o şuviţă din pletele albe de pe ceafă şi o 
aducea, peste chelie, până pe frunte. Privindu-l de la distanţă 
aveai impresia că se roagă. 

Insul care se afla acum în faţa lui era destul de şters. 
Mătăhălos de viaţă prea bună, respirând anevoie şi cu mâinile 
încrucişate pe piept. 

— Dragă Marl, începu moale şi linguşitor bancherul, uneori 
îmi pui răbdarea la grea încercare. Ai nişte pretenţii cu totul 
fistichii. 

Marl surâse: 

— Dar îţi dau toate garanţiile, Brabazon, mai poţi sta la 
îndoială? 

Brabazon tamburina o melodie pe marginea mesei: 

— Ai venit la mine cu cele mai năstruşnice planuri şi le-am 
finanţat pe toate. Dar a fost destul! Nu mai ai nevoie de ajutor. 
Ai un cont de o sută de mii de lire! 

— Hai să-ţi spun o istorioară. Un mic funcţionar de bancă, 
lefter, se căsătoreşte cu văduva lui Seller, bancherul. Ea, 
bătrâna, muri subit în Elveţia. Alunecase într-o prăpastie. Cum să 
nu ştiu toate astea dacă eram acolo şi fotografiam peisajul? 
Splendid peisaj! Dumneata eşti în fotografie deşi judecătorul de 
instrucţie crede că erai la multe mile depărtare. Doar aşa ai 
declarat, nu? 

Brabazon îl asculta împietrit, cu ochii în pământ. 

— Ca să nu mai vorbim că nici nu-i mare lucru! Şi-apoi, vrei 
să te recăsătoreşti, nu-i aşa? 

Bancherul îl privi, încruntat: 

— Ce vrei să spui? 

Marl se înveseli brusc. Se lovea cu mâinile pe genunchi, se 
îneca de râs. 

— E ceva în legătură cu persoana pe care ai întâlnit-o în 
Steyne-Square, într-o maşină mică şi drăguță, aşa-i? Să nu zici 
nu! Te-am văzut cu ochii mei! 

Abia acum se observau semnele de enervare pe chipul lui 
Brabazon. Faţa îi era pământie şi descompusă, ochii adânciţi şi 
mai mult în orbite: 

— Fie, ai împrumutul. 

Satisfacţia lui Marl fu întreruptă din manifestarea ei 
zgomotoasă de o bătaie în uşă. In birou pătrunse o fată la a cărei 
vedere vizitatorul uită de ce se află acolo. Fata adusese o hârtie 
la semnat. Marl o privea sorbind-o din ochi: aur, alb, purpuriu. 
Piele fină, delicată, buze ca fraga, părul — grâu copt. Bărbia 
puţin cam aspră. Lui Marl îi plăceau femeile blânde, supuse, cu 
care putea face tot ce dorea. Frumuseţea fetei era uimitoare! 
Gâfâi uşor, excitat. 

— Ca o regină! exclamă după retragerea fetei. Parcă o ştiu 
de undeva. Cum o cheamă? 

— Drummond. Thalia Drummond, răspunse Brabazon, rece. 

— Thalia Drummond? Asta-i fata de la Froyant, nu? Te-ai 
cam aprins, bătrâne! Ei? Ce spui, Brabazon? 

— N-am obiceiul să mă îndrăgostesc de salariate, Marl. 
Domnişoara Drummond e foarte capabilă. Asta pretind 
personalului meu, competență! 

Marl se ridică râzând: 

— Mâine dimineață vorbim despre cealaltă afacere. Râdea 
în hohote în timp ce Brabazon rămânea încruntat. 

— La zece şi jumătate. Sau, mai bine, la unsprezece! 

— Fie, aprobă Marl, la unsprezece! 

Abia se închise uşa după musafir că Brabazon se grăbi spre 
birou, luă o foaie de hârtie, desenă cu cerneală roşie un cerc şi 
scrise dedesubt: „Felix Marl ne-a văzut în Steyne Square. 
Locuieşte în Marisburg Place, 76”. Puse bileţelul într-un plic şi 
scrise adresa: „Johnson, Mildred Street, 25, City”. 


14. Thalia primeşte o invitaţie 


Marl trecu prin bancă şi luă la rând ghişeele. Fata nu era 
nicăieri. În fine, descoperi o uşă întredeschisă spre un birou 
izolat. O zări înăuntru pe Thalia şi intră imediat spre surprinderea 
dactilografei de alături: 

— Sunteţi foarte ocupată, domnişoară? 

Thalia privi faţa surâzătoare aplecată spre ea şi răspunse 
amabil: 

— Foarte. 

— Nu e prea amuzant aici, nu? 

— Nu prea. 

— Cum vi s-ar părea un mic dineu şi apoi o lojă la teatru? 

Fata îl măsură de la părul cănit până la ghetele lustruite: 

— Domnule, pari un donjuan periculos, însă ador dineurile! 
zâmbi ea. 

Marl rânji cu aere de cuceritor flatat: 

— Ce zici de „Moulin Gris”? 

Fata strâmbă din nas, dispreţuitor: 

— De ce nu „Bomba apaşilor”? Nu, ori la Ritz Carlton ori 
deloc. 

— Eşti o prinţesă! exclamă Marl uluit şi încântat. Vei avea o 
masă princiară. Astă seară e bine? 

— Perfect. 

— Vino deseară la mine pe la şapte şi jumătate. Marisburg 
Place, Bayswater Road. Imi vei găsi numele pe uşă. 

Se opri aşteptând un refuz, dar fata fu din nou de acord. 

— La revedere, drăguţo! ieşi el trimiţându-i bezele cu 
degetele lui groase. 

— Inchide uşa, îi strigă fata fără să-şi întrerupă lucrul. 

După câteva minute se strecură în biroul fetei un nou 
vizitator. De data asta era o tânără cu mânecare negre — 
dactilografa care asistase la avansurile lui Marl. închise uşa şi se 
aşeză pe un scaun în faţa Thaliei. 

— Ei, Macroy, ce te roade? o întrebă brutal Thalia. 

— Cine era babalâcul? 

— Un admirator. 

— Dar ştiu că-i pui pe foc! zise Milly Macroy cu invidie în 
glas. 

— Ei, nu cumva ai venit aici să-mi vorbeşti despre flirturile 
mele? 

— Dacă flirt înseamnă amant, râse Milly, nu de asta am 
venit. Drummond, hai să vorbim deschis. 

— De asta am parte toată ziua, de discuţii deschise, zise 
Thalia. 

— Îţi aminteşti de banii care au fost trimişi vinerea trecută, 
recomandat, la corporaţia Sellinger? 

— Da. 

— Presupun că ştii şi că plicul a ajuns la destinaţie plin de 
hârtii fără valoare?! 

— Nu mai spune! Domnul Brabazon nu mi-a spus nimic, zise 
Thalia fără să clipească. 

— Eu am pus banii în plic şi dumneata ai făcut revizia, 
continuă, rar, Milly. Una din noi două a şterpelit banii. Jur că eu 
nu. 

— Atunci trebuie să fi fost eu, zâmbi Thalia inocent. E o 
acuzaţie gravă pentru o fată nevinovată, Macroy! 

Milly o privi cu admiraţie. 

— Eşti îngrozitor de versată! Acum o lună după angajarea 
dumitale aici, a dispărut a bancnotă de o sută de lire. 

— Da, şi? întrebă Thalia, calm. 

— Şi! Intâmplător, ştiu că dumneata ai luat această 
bancnotă şi ştiu şi unde ai schimbat-o. Dacă vrei îţi dau adresa 
exactă! 

Thalia o privi uşor încruntată. 

— Dumnezeule mare, pe cine am în faţă? O detectivă? Vai, 
sunt descoperită! se lamentă, ironic. 

Milly continuă destul de încurcată de siguranţa Thaliei: 

— Probabil nu ştii ce-i aia conştiinţă. Insă dacă afacerea 
Sellinger se agravează o să ai nevoie de toate relaţiile din lume 
pentru a scăpa basma curată. 

— Eşti în aceeaşi oală. Şi dumneata ai avut banii în mână. 

— Dar dumneata i-ai luat! Dacă nu ne certăm, povestea 
poate fi îngropată — eu voi jura că plicul a fost sigilat sub ochii 
mei. 

Thalia ridică din umeri, înveselită: 

— Bine, să nu mai vorbim despre asta. M-ai scăpat şi vrei o 
răsplată, nu? Cât despre bani, i-am luat că aveam nevoie de ei. 
Am foarte des nevoie de bani. Şi-apoi — atâtea furturi au loc la 
poştă! Şi în ziare scrie! Ei! Spune, dă-i drumul! 

Milly Macroy, care avusese de-a face cu destui pungaşi, o 
privea uluită: 

— Doamne, ce versată eşti! Dar să ştii că trebuie să te laşi 
de furtişaguri mărunte dacă vrei să dai lovituri serioase. 

— Zău! Cine sunt complicii dumitale? 

— Cunosc un domn... începu şovăitor Milly. 

— Zi mai bine „bărbat”. Când spui domn mă gândesc la 
reclamele croitorilor. 

— Bine, un bărbat! reluă nerăbdătoare Milly. E un prieten 
de-al meu. Te-a urmărit vreo două săptămâni şi crede că eşti 
destul de abilă ca să câştigi bani frumoşi. Ar vrea să te 
întâlnească. 

— Incă un adorator? 

— A, nu, se întunecă Milly. Cu ăsta sunt ca şi logodită. 

— Ferească sfântul să mă amestec între două suflete care 
se iubesc, o asigură cu ironie mascată Thalia. 

— Nu fi sarcastică, se răsti Milly. Nu va fi nici un flirt. E o 
afacere, pricepi? 

Thalia se juca, distrată, cu cuțitul de tăiat hârtie: 

— Dacă aş vrea să intru în asociaţie? Ce zici? 

Milly o privi cu neîncredere: 

— Hai să luăm masa împreună, după slujbă. 

— Altă invitaţie la masă, murmură Thalia şi Milly înţelese la 
ce face aluzie. , 

— „Junele” te-a poftit la masă? Asta da noroc! Fluieră 
admirativ. A câştigat o grămadă de bani dându-i cu dobândă. 
Parcă te văd într-o săptămână-două cu un colier de briliante. 

Thalia se ridică: 

— Slăbiciunea mea sunt perlele! Bine, Milly! Ne vedem 
deseară, adăugă reluându-şi lucrul. 

Milly o mai rugă, ezitând: 

— Nu cumva să-i vorbeşti domnului despre ce ţi-am spus, 
despre logodnă, adică... 

— Fii liniştită! Nu voi sufla o vorbă! Nu-mi plac poveştile. 
Milly o privi cu foarte puţină prietenie şi ieşi. 

Domnul Brabazon o sună. Thalia îl găsi la birou. Bancherul îi 
întinse un plic sigilat: 

— Trimite-l prin curier. 

Thalia luă plicul, citi adresa şi îl privi pe Brabazon cu interes 
sporit. Constată că „Cercul purpuriu” are oameni în toate clasele. 


15. Thalia intră în bandă 

Thalia părăsi ultima clădirea băncii. Se opri pe treptele de la 
intrare privind în jur în timp ce-şi punea mănuşile. O descoperi 
pe Milly aşteptând-o şi se îndreptă spre ea. 

— Mult ţi-a mai trebuit, Drummond, bombăni Milly. Amicului 
meu nu-i place să aştepte. 

— Se va obişnui. Nu-mi fac probleme cu punctualitatea 
când e vorba despre bărbaţi. 

Se îndreptară alături spre Ruder-Street, o stradă care voia 
să pară pariziană cu orice preţ. „Moulin Gris” era un restaurant 
lung şi îngust, cu o impresie de bogăţie obişnuită cu oglinzi şi 
poleială. Mesele erau goale. Mai erau două ore până la masă, iar 
„five o'clock”-ul nu intra în obiceiurile casei. Fetele urcară la etaj 
unde, la o masă, le aştepta un bărbat. Acesta le ieşi în 
întâmpinare. Era îmbrăcat destul de la modă. Un miros de 
Origan, o mână mare şi albă, nişte ochi spălăciţi şi ficşi, fură 
primele impresii recepționate de Thalia. 

— Luaţi loc, domnişoară Drummond, i se adresă vesel 
bărbatul. Băiete, adu ceaiul! 

— Ea e Thalia Drummond, vorbi fără rost Milly. 

— Nu e nevoie de prezentări, râse tânărul. Am auzit multe 
despre dumneata, domnişoară. Numele meu e Barnet. 

— Flush Barnet, preciză Thalia. 

— Oh, deci ai auzit despre mine? se miră el. 

— Ştie tot, îl informă Milly. Pe deasupra, astă seară cinează 
cu Marl. 

Barnet se uită suspicios de la una la alta. 

— l-ai spus ceva? o întrebă ameninţător pe Milly. 

— N-am avut ce să-i spun. Ştie tot. 

— l-ai spus sau nu? repetă Flush. 

— Despre Marl? Nu! Spune-i tu! 

Fu adus ceaiul. 

— Sunt un om sincer, domnişoară, spuse Flush. O să 
vorbesc deschis! Ştii cum te-am poreclit? 

— Sunt foarte curioasă! zise Thalia, fixându-l. 

— „Thalia priceputa”. lţi place? Eram în sală când te-a 
acuzat Froyant de furt. Eşti foarte şireată, adăugă mişcând 
glumet din cap. 

— Eşti plin de informaţii ca almanahul de anul trecut, spuse 
Thalia, sec. M-ai chemat să schimbăm complimente? 

— Nu, sigur nu, se grăbi Flush s-o îmbuneze. Milly Macroy 
observă, geloasă, influenţa pe care o avea invitata asupra 
amantului ei. Te-am chemat pentru afaceri, reluă Barnet. 
Suntem toţi prieteni şi învârtim afaceri serioase. Nu suntem nişte 
pârliţi care o duc de azi pe mâine. 

Thalia îl asculta atentă şi la micul defect de pronunție al 
bărbatului. 

— Am în spate oameni serioşi în stare să pună la bătaie 
sume grase dacă afacerea e bună. Dumneata, Thalia, cam strici 
piaţa. 

— Ah, da? La ce te referi? 

— Fată dragă, i se adresă Barnet cu un reproş binevoitor, 
cât timp crezi că vei rezista furând bancnote şi înlocuindu-le cu 
hârtii? Dacă amicul meu Brabazon n-ar fi convins că poşta e de 
vină, demult te-ar fi înhăţat poliţia. Şi când zic „amicul meu 
Brabazon”, află că nu exagerez deloc! îi plăcea să se laude, dar 
se temea şi să nu-i scape mai mult decât trebuia. 

— Acum, ascultă! se aplecă Barnet spre ea. Eu şi Milly 
„lucrăm” banca vreo două luni. Dar nu banii băncii direct, ci ai 
clienţilor. Brabazon mi-e prieten... Uite, de pildă, Marl e un om cu 
depuneri serioase. 

Thalia zâmbi. 

— Te cam înşeli. Cu banii lui Marl poţi cumpăra o baniţă de 
fasole cel mult. 

El o privi neîncrezător şi se întoarse spre Milly: 

— Parcă vorbeai de o sută de mii?! 

— Da, zise fata. 

— Până astăzi aşa era, explică Thalia. Dar astăzi pe la prânz 
Brabazon s-a dus, cred, la Banca Angliei — bancnotele erau noi 
— am văzut teancurile de bani pe biroul lui. Zicea că vrea să 
isprăvească „afacerea” Marl, că nu-i un client serios. Mai târziu s- 
a dus la Marl şi apoi mi-a adus cecul şi mi-a spus: „Sper că am 
scăpat definitiv de acest şantajist, domnişoară!” 

— Ştia că Marl te-a invitat la masă? întrebă Milly. 

— Nu. 

— Era o sumă mare? întrebă Flush gânditor. 

— Şaizeci şi două de mii. 

— Şi banii ăştia sunt acum acasă la el? întrebă roşu de 
emoție. Şaizeci şi două de mii! Auzi, Milly? Şi dumneata, Thalia, 
cinezi cu el? Ei, ce crezi despre asta? 

— Despre ce? întrebă Thalia nedumerită. 

— E o ocazie unică. Era răguşită de agitaţie. Te duci acolo! 
Ai ceva împotrivă să-i dai cu ceva la nas? 

Thalia nu răspunse. N 

— Cunosc casa, e o bijuterie. In Kensington. Costă o avere 
să locuieşti acolo. Marisburg Place... 

— Ştiu adresa, îl întrerupse fata. 

— Are trei servitori, dar nu-s acasă niciodată când primeşte 
femei. Pricepi? 

— Dar nu acasă m-a invitat! 

— Ce-are a face? Dacă după spectacol accepţi un supeu în 
doi? La ora aia nu mai e nimeni în casă, ţi-o jur! îl cunosc pe 
Marl. 

— Ce-ai vrea să fac? Să-l jefuiesc? Să-i pun pistolul în piept 
şi să-i strig: Banii sau viaţa? 

— Nu fi caraghioasă! Barnet renunțase la manierele de 
lume bună. Nu trebuie decât să iei masa cu el şi să pleci. 
Inveseleşte-l, fă-l să râdă. Nu te teme. Voi fi acolo şi te voi ajuta 
la o adică. 

Thalia se juca preocupată cu linguriţa. 

— Dacă nu-şi expediază servitorii? 

— Despre asta nu încape discuţie. Sfinte Sisoe, ce ocazie 
minunată! Vrei? 

— Afacerea e prea riscantă pentru mine. Pentru voi, mă 
rog! Eu sunt bună de furtişaguri mărunte. 

— Bah! exclamă Barnet cu dispreţ. Eşti nebună! Vrei să dai 
cu piciorul la o ocazie ca asta? Acum e de tine, nu te ştie poliţia 
ca pe mine. Ei, te-nvoieşti ori ba? 

— Bine, acceptă ea. Spânzurătoarea e tot aia. 

— Ori o sută ori şaizeci de mii, nu? întrebă Barnet vesel şi 
chemă chelnerul. 

Thalia o luă spre casă. Avea de trecut prin faţa băncii şi 
renunţă la taximetru să n-o vadă Brabazon risipind. Se strecura 
printre valurile de trecători când, deodată, se simţi prinsă de 
braţ. Se întoarse şi descoperi alături un tânăr frumos şi trist care- 
i rosti numele: 

— Thalia! 

— Domnule Beardmore! spuse ea, tulburată o clipă. 

Obrajii lui Jack erau îmbujoraţi. 

— Vreau să-ţi vorbesc câteva minute. De o săptămână 
aştept un prilej. 

— Ştiai, deci, că sunt la Brabazon. De unde? 

— Inspectorul Parr mi-a spus. Văzând-o că surâde, se grăbi 
să adauge: Bătrânul Parr nu-i un om rău, n-a mai spus nimic rău 
despre dumneata, te asigur. 

— Şi ce importanţă are asta? întrebă Thalia. Acum, domnule 
Beardmore, te rog să mă scuzi. Am o întâlnire importantă. 

Jack o ţinea încă strâns de mână: 

— Thalia, nu vrei să-mi spui de ce ai făcut asta? Cine te-a 
îndemnat? 

Thalia râse. 

— Trebuie să existe un motiv serios ca să te complaci într-o 
asemenea tovărăşie. 

— Ce tovărăşie? întrebă surprinsă. 

— Ai fost cu unul Flush Barnet, un criminal cunoscut, cu un 
trecut cam negru. Şi cu Milly Macroy, complicea lui la furtul din 
Darlington. Şi ea a făcut închisoare. Acum lucrează la Brabazon. 

— Ei, şi? făcu Thalia. 

— Nu-i cunoşti, aşa-i? insistă Jack. 

— Dar de unde-i cunoşti dumneata? Ai procurat singur 
atâtea informaţii ori te-a ajutat minunatul domn Parr? Te 
pregăteşti cumva pentru cariera de detectiv? 

Jack o privi mirat: 

— Crezi că Parr nu-l va informa pe patronul dumitale cu 
cine te înhăitezi? Pentru Dumnezeu, Thalia! Nu-ţi dai seama că 
eşti în pericol? 

Thalia râse din nou. 

— Vai de mine, departe de mine gândul de a împiedica un 
detectiv să-şi facă datoria. Deşi, recunosc, mi-ar conveni dacă 
Parr ar fi mai puţin conştiincios şi nu s-ar duce la Brabazon să mă 
toarne. Sunt gata să primesc sfaturile bine intenţionate ale 
poliţiei. Cei slabi şi rătăciţi trebuie aduşi pe calea cea bună. Insă, 
dacă s-ar însărcina cu treaba asta un patron, lucrurile ar putea fi 
extrem de neplăcute pentru o fată, nu crezi? 

Jack râse palid. 

— Thalia, eşti prea bună pentru lumea în care te învârţi şi 
pentru drumul pe care ai apucat-o, reluă serios. Ştiu că n-am nici 
un drept să mă amestec, însă te pot ajuta, dacă vrei. Mai ales 
dacă ai făcut ceva cu care aceşti indivizi te au la mână. 

— La revedere, spuse ea amabil şi-l lăsă acolo, țintuit în 
mijlocul străzii. 

Traversă repede şi luă o maşină. Coborî pe Marylebone 
Road în faţa unei case foarte frumoase. Portarul în livrea o 
conduse cu liftul până la etajul al doilea unde se afla un 
apartament drăguţ şi elegant mobilat. Apăsă butonul unei sonerii 
şi apăru o femeie în vârstă. 

— Martha, i se adresă Thalia, astă seară mănânc în oraş. Te 
rog să-mi pregăteşti rochia albastră de seară şi să telefonezi la 
garajul Waltham să vină o maşină la şapte douăzeci şi cinci. 

Thalia câştiga la bancă patru lire pe săptămână. 


16. Domnul Marl petrece 


— Ai venit? o întâmpină Marl pe fată. Ei, dar arăţi grozav. 
Eşti adorabilă! 

li luă mâinile şi o conduse într-un salonaş decorat în alb şi 
auriu. 

— Încântătoare! şopti iar. Trebuie să mărturisesc că mă 
cam temeam de faţa pe care ai putea-o face la Ritz Carlton. Nu 
te superi că sunt sincer, nu-i aşa? Doreşti o ţigară? 

Luase dintr-un buzunar al fracului un etui de aur şi i-l oferi 
deschis. 

— Ai crezut că voi apărea în vreo toaletă de două parale? 
râse Thalia aprinzându-şi o ţigară. 

— Drept să-ţi spun, nu eşti departe de adevăr. Am avut atât 
de multe ocazii să fiu decepţionat, zise Marl lăsându-se într-un 
fotoliu. Le-am văzut în cele mai caraghioase toalete. 

— Vrei să spui că obişnuieşti să inviţi destul de des tinerele 
drăguţe la dumneata? îl atacă Thalia, aşezându-se într-un fotoliu 
în faţa căminului şi privindu-l printre gene. 

— He! He! râse satisfăcut Marl. Doar nu-s destul de bătrân 
să nu-mi mai placă societatea femeilor! Dumneata eşti absolut 
adorabilă!... Mergem să mâncăm apoi vom vedea, la palatul de 

iarnă, o piesă drăguță. Pe urmă, dacă n-ai nimic împotrivă, te 
invit la un mic supeu. 

— Un mic supeu? Nu mănânc atât de târziu, se opuse 
Thalia. 

— Ei, două-trei fructe vei putea gusta, nu? insistă Marl. 

— Dar unde să mergem? La ora aceea toate restaurantele 
sunt închise! 

— De ce nu ne-am putea întoarce aici? sugeră Marl. Asta 
dacă nu eşti foarte mofturoasă! 

— Nu prea sunt, zâmbi Thalia. 

— Te voi conduce pe urmă acasă cu maşina, îi promise el. 

— O, mulţumesc! Am maşina mea. 

Marl rămase o clipă cu gura căscată apoi începu să râdă în 
hohote tot mai puternice până sfârşi într-un acces astmatic. 
Horcăi, în fine: Şireato! 

Seara se dovedi interesantă pentru Thalia, cu atât mai mult 
cu cât îl zări în holul hotelului şi pe Flush. După spectacol, când 
aşteptau să fie trasă maşina la scară, Thalia se mai codi puţin 
însă în cele din urmă cedă insistențelor reînnoite ale domnului 
Marl. La unsprezece şi jumătate se aflau în holul locuinţei 
acestuia. Thalia remarcase că nu fu chemat nici un servitor să 
deschidă. Marl descuie singur. Supeul era pregătit în sufrageria 
tapetată cu trandafiri. 

— Te rog să te serveşti. Nu mai chemăm servitorul. 

Thalia refuză: 

— Nu pot mânca nimic şi, oricum, nu pot întârzia mult. 

— Te rog, mai rămâi puţin. Aş vrea să vorbesc cu dumneata 
despre Brabazon. Pot să-ţi fiu de folos, Thalia. Cine ţi-a dat acest 
nume? 

— Naşul meu, cutare sau cutare, răspunse Thalia grav. Marl 
izbucni în râs. Se aplecă prefăcându-se că vrea să ajungă la un 
platou şi o prinse în braţe încercând s-o sărute. Fata îi alunecă 
din mâini. 

— Cred că e mai bine să plec! 

— Prostii! se enervă Marl şi uită să se mai poarte galant. 
Haide, vino aici, aşează-te lângă mine. 

Ea îl privi lung, gânditoare, apoi se îndreptă brusc spre uşă. 
Apăsă pe clanţă: era încuiată. 

— Cred că ar fi bine să descui, îi ceru ea. 

— Ei, bine, eu cred că ar fi mai bine să nu descui, rânji el. 
Thalia, fii, te rog, fetiţa dulce pe care mi-am închipuit-o! 

— Nu vreau să te dezamăgesc, zise ea sec. Deschide uşa, 
te rog! 

— Bine, o deschid. 

Se prefăcu că-şi caută cheia prin buzunare apropiindu-se de 
uşă. Apoi, pe negândite, o strânse în braţe. Era un bărbat 
puternic, cu un cap mai înalt decât ea şi cu mâini vânjoase care 
o strângeau ca-ntr-un cleşte. 

— Lasă-mă, ceru calm Thalia, fără să-şi piardă cumpătul şi 
fără vreun semn de spaimă. 

Lui Marl i se păru că a învins-o şi-i dădu drumul gâfâind. 

— Lasă-mă să mănânc ceva, zise ea, iar el se lumină. 

— Ei, vezi, dragă, poţi fi şi fată bună... Ce-i asta?! 

Ultimele cuvinte erau un țipăt de spaimă. 

Thalia scosese din poşeta de pe masă un obiect întunecat, 
de forma unui ou, din care trase un fel de ac şi-l aşeză pe masă. 
Marl ştia prea bine ce e. Avusese de-a face cu asemenea obiecte 
în război: bombe Mill. 

— Arunc-o, adică nu, vâră acul la loc, nebuno! strigă el 
îngrozit. 

— Nu te teme. Mai am una în poşetă. Acum deschizi uşa? 

Tremurând, el reuşi să răsucească, în sfârşit, cheia în uşă. 

Ea ieşi afară ţinând bomba ucigătoare în mână. El o urmări 
până la poartă, trânti uşa cea mare în urma ei şi reveni, 
tremurând mereu, în dormitor. 

Flush Barnet, ascuns după un dulap, auzi zgomotul cheii în 
broască şi al zăvorului. In curând casa se scufundă într-o linişte 
deplină. Din dormitorul lui Marl nu răzbătea nici un sunet. 
Singurul semn că e cineva în odaie era pata de lumină reflectată 
pe tavanul holului printr-o gură de ventilaţie fixată în perete. 

In timpul războiului această casă fusese un sanatoriu 
pentru ofiţeri aşa că era plină de instalaţii igienice, nu toate 
estetice. 

Flush păşi tiptil până la uşă şi ascultă. | se păru că-l aude pe 
Marl vorbind singur. Căută cu privirea vreun obiect pe care să 
urce ca să încerce să se uite în cameră. Descoperi o măsuţă de 
stejar. O trase lângă perete, se urcă pe ea şi privi prin gura 
ventilatorului. Marl se plimba agitat prin încăpere. Deodată Flush 

auzi un zgomot de paşi uşori pe covor. Cobori repede şi se 
strecură spre capul scărilor. Mai degrabă simţi decât văzu că pe 
scară se află cineva. Nu a putut distinge dacă era femeie sau 
bărbat. Putea fi un servitor care se întorsese acasă în ciuda 
dispoziţiilor stăpânului. Se furişă la capătul coridorului şi aşteptă. 
Nu văzu pe nimeni trecând. De altfel era şi greu să vadă pe 
fondul acela întunecat. Reveni după o vreme. Chiar dacă ar fi 
putut forţa uşa lui Marl, n-avea nici un rost. Cotrobăise în linişte 
casa de bani din bibliotecă. „Controlul” a durat două ore. Avea la 
el toate instrumentele necesare unei asemenea delicate 
îndeletniciri, însă nu acolo erau banii cei mulţi — doar ceva 
mărunţiş. Noaptea era prea înaintată ca să mai verifice o dată 
dormitorul. Strânse instrumentele cu grijă, le vârî într-un buzunar 
şi prada în celălalt. Marl o fi avut banii în haine, ori în vreo 
casetă. Contase pe această din urmă posibilitate. Se strecură 
până în încăperea vecină unde-şi lăsase ghetele, paltonul şi 
jobenul. Umblase în ciorapi tot timpul. Alunecă de-a lungul casei 
până la o uşă ce dădea în grădină. Ajuns aici, simţi deodată 
atingerea unei mâini şi auzi o voce cunoscută: 

— Am nevoie de dumneata, Flush. Sunt inspectorul Parr, ți- 
aminteşti de mine, nu? 

— Parr! izbucni Barnet înjurând furios. 

Se smulse din braţele lui Parr şi o zbughi în stradă. Acolo 
căzu drept în braţele a trei poliţişti care-l aşteptau şi-l duseră 
imediat la postul cel mai apropiat. 

Intre timp, Parr, însoţit de un poliţist, inspectă clădirea. 
Ajunseră la etaj, unde se afla dormitorul. 

— Uite o cameră locuită, zise polițistul văzând lumina. 
Bătură, dar nu răspunse nimeni. î 

— Încearcă să scoli servitorii, îi ceru Parr. În scurt timp omul 
se întoarse cu vestea surprinzătoare că nu e nimeni în toată 
casa. 

— Aici e, totuşi, cineva, spuse Parr luminând cu o lanternă 
holul. Zări măsuţa de stejar. Sări pe ea cu repeziciune uimitoare 
şi se uită prin gura ventilatorului. 

— Văd un om lungit în pat, anunţă el. Hei! Trezeşte-te! 

Nici o mişcare. Mai bătură o dată în uşă, fără rezultat însă. 

— Du-te şi caută un topor. Vom sparge uşa. Nu-mi miroase 
a bine povestea asta. 

Polițistul reveni cu un ciocan. 

— Luminaţi un pic aici, domnule Parr! îl rugă polițistul. Parr 
îndreptă fascicolul de lumină spre uşă. Era vopsită în alb şi avea 
pe ea, imprimat proaspăt, un cerc purpuriu. 

— Sparge uşa, ceru scurt Parr. 

După vreo cinci minute reuşiră să pătrundă în dormitor. Cel 
din pat nu mişca. Luminarea ardea încă, pe noptieră. Omul era 
întins pe spate cu un surâs îngheţat pe buze. Era mort. 


17. Baloane de săpun 


Era târziu după miezul nopţii. Derrick Yale se afla în 
cochetul său birou cu vedere spre parc când auzi un ciocănit 
uşor la uşă. Se duse să deschidă. In prag stătea inspectorul Parr. 

— De ce nu m-ai anunţat şi pe mine? îi reproşă Yale, apoi 
adăugă zâmbind: lartă-mă! Mă amestec mereu în treburile 
dumitale. Cum o fi izbutit criminalul să dispară? Ziceai că aţi 
încercuit casa preţ de două ceasuri. Fata a plecat? 

— Fără doar şi poate! A plecat acasă. 

— Şi n-a mai intrat nimeni? 

— N-aş putea să jur, zise Parr. Dacă mai era cineva în casă 
era acolo mult înainte de a veni Marl de la teatru. Am mai 
descoperit o ieşire prin grădină pe care n-o ştiam. Habar n- 
aveam că are şi grădină casa asta. Sigur pe acolo a scăpat! 

— Ai vreo bănuială împotriva fetei? 

Parr clătină din cap. 

— Nu înţeleg, totuşi, de ce ai încercuit casa? întrebă Derrick 
Yale serios. 

— Fiindcă Marl e pus sub urmărire de când s-a întors la 
Londra. Mai ales de când am constatat că el a scris bileţelul 
descoperit în cămin, cel pe jumătate ars. Am comparat cu scrisul 
de pe hârtia cu adresa croitorului. 

— Marl? se miră Yale. 

— Nu ştiu ce era între Marl şi bătrânul Beardmore, nici ce 
căuta la castel. Am încercat să-mi imaginez scena. Îţi aminteşti 
că Marl avusese un fel de şoc la sosirea lui la moşie. 

— Da, îmi amintesc. Mi-a povestit Jack întâmplarea. Şi? 

— N-a vrut să rămână în casă şi a motivat că trebuie să se 
întoarcă urgent la Londra. În realitate, nu s-a dus decât până la 
Kingside, o haltă de vreo opt mile. Şi-a trimis servieta la Londra 
şi el s-a întors pe jos. E posibil ca el să fie persoana pe care a 
văzut-o asasinul în pădure. De ce s-a întors după ce fusese atât 
de înspăimântat încât a fugit, nu înţeleg. Apoi de ce a scris 
scrisoarea aceea care trebuia predată noaptea când a avut, în 
timpul zilei, destul timp să vorbească despre tot ce dorea cu 
Beardmore? 

După un răstimp de tăcere Yale întrebă: 

— Cum a fost omorât Marl? 

— Nu-mi pot explica. Ucigaşul n-a putut intra în încăpere. 
Am vorbit cu Flush Barnet. Nu ştia încă nimic despre crimă. A 
mărturisit că a cotrobăit toată casa în căutarea unei prăzi pe 
care o bănuia bogată. La un moment dat a auzit mişcare, paşi, 
dar s-a ascuns. A mai spus că a auzit un zgomot straniu, un fel 
de sâsâit ca atunci când ţâşneşte aerul dintr-o ţeavă. Un 
amănunt ciudat e că pe pernă s-a descoperit o pată rotundă, 
umedă, lângă capul victimei. La început am crezut că e semnul 
„Cercului purpuriu”, apoi am descoperit aceeaşi pată pe 
plapumă. Doctorul n-a putut stabili cauza morţii. Motivul, în 
schimb, e clar. Am vorbit cu Brabazon la telefon adineauri. Marl, 
se pare, a ridicat o sumă mare de bani ieri, când s-au certat şi i-a 
încheiat contul. Casa de bani a deschis-o Flush, dar n-a găsit ce 
căuta. L-au percheziţionat, de altfel. A furat doar nişte fleacuri, 
cât să nu plece cu mâna goală. Atunci cine a luat banii? 

Yale se plimba prin cameră cu mâinile la spate şi bărbia în 
piept. 

— Ce ştii despre Brabazon? întrebă. 

— Numai că e bancher şi face afaceri mari în străinătate. 

— Solvabil? întrebă Yale direct, ridicându-şi ochii tulburi. 

— Nu. Am avut chiar două reclamaţii asupra felului în care 
proceda. 

— Marl şi Brabazon au fost prieteni? 

— Destul de buni, fu răspunsul. Din mai multe „fire” am 
putut să deduc că Marl avea o oarecare putere asupra lui 
Brabazon. 

— Aşadar Brabazon nu e solvabil, repetă Yale pe gânduri. 
Marl şi-a încheiat contul după prânz. Cum a procedat? A fost el la 
bancă? 

Parr îi povesti pe scurt cele întâmplate. Părea bine informat. 
Yale începuse să-l preţuiască pe acest om pe care îl dispreţuise 
până acum socotindu-l mărginit. 

— Am putea vizita casa lui Marl în noaptea asta? 

— Tocmai vroiam să propun. Am cerut maşinii să aştepte în 
acest scop. 

Tot drumul până la Bayswater, Yale n-a scos nici un cuvânt. 
A deschis gura abia în holul casei: 

— Ar trebui să găsim undeva un mic cilindru de oţel. 

Sergentul care rămăsese de gardă făcu un pas înainte şi 
raportă: 

— Am găsit în garaj un bidon de oţel, domnule. 

— Aha! exclamă Yale triumfător. Exact la ce mă aşteptam! 
Urcă grăbit scările spre coridorul de la etaj. 

Măsuţa de stejar era încă sub ventilator. Yale se apropie, se 
lăsă în genunchi şi începu să miroasă covorul. Imediat se ridică 
tuşind, cu faţa congestionată. 

— Arată-mi cilindrul, ceru polițistul. 

Era de fapt un „bidon”, cum îl descrisese sergentul. Se 
termina cu o ţeavă îngustă cu un robinet minuscul. 

— Trebuie să fie şi o casetă pe aici, se uită Yale în jur. Sau o 
sticlă... 

— In garaj, lângă cilindru era aruncată o sticluţă, dar era 
spartă, explică sergentul. 

— Adu-o iute. Vreau să cred că nu e chiar cioburi să nu mai 
fi rămas nimic în ea. 

Parr îl privi încruntat. 

— Ce înseamnă toate astea? 

Yale râse: 

— O metodă de ucidere, dragă Parr. Hai în dormitor. 

Corpul lui Marl era lungit pe pat, acoperit cu un cearşaf. 
Pata rotundă nu se uscase încă. Ferestrele erau deschise şi 
perdelele fluturau. 

— Aici n-ai cum să mai simţi mirosul, zise Yale ca pentru 
sine. 

Mai îngenunche o dată să miroasă covorul şi tuşi din nou. 

Sergentul apăru cu un rest de sticlă în care mai erau câteva 
picături de lichid. Yale o goli în palmă. 

— Apă şi săpun. La asta mă şi aşteptam. Acum am să vă 
explic cum a fost omorât Marl. Hoţul dumitale, Flush, a auzit un 
fel de zgomot şuierat. Era zgomotul unor gaze care ţâşneau din 
cilindru. Poate mă înşel, însă cred că a fost aici otravă suficientă 
să ne omoare şi pe noi. E un gaz dintre acelea care se lasă în jos. 

— Dar cum a putut să-l ucidă pe Marl? L-au pompat prin 
ventilator? 

Yale a continuat liniştit: 

— „Cercul purpuriu” a apelat la o metodă mult mai simplă 
şi mai ucigătoare. A folosit baloane de săpun. 

— Baloane de săpun?! 

— Da. Vârful cilindrului, poţi vedea încă urmele, a fost 
muiat într-o soluţie de săpun şi trecut printre gratiile 
ventilatorului. La deschiderea robinetului se forma un balon care 
era scuturat şi cădea spre capul lui Marl. Două-trei baloane par 
să fi ratat ţinta. Se vede o urmă pe pernă, alta pe plapumă, una 
pe perete. Alte baloane s-au spart de obrajii lui şi l-au omorât pe 
loc. 

Parr îl privea cu gura căscată. 

— Mi-am imaginat toate detaliile pe drum încoace. Ideea 
mi-a venit de la pata de pe pernă, continuă Yale. Mi-am amintit 
de experienţele mele din copilărie şi de muştruluiala pe care am 
căpătat-o când m-am jucat în dormitor. Când mi-ai spus de 
ventilator şi de şuierat n-am mai avut nici o îndoială. Cum vezi, 
totul s-a confirmat. 

— N-am simţit mirosul de gaze când am intrat, mărturisiri 
Parr. 

— Curentul a împrăştiat mirosul. Dar mai este destul gaz 
aproape de podea. Priveşte! Yale aprinse un chibrit şi-l apropie 
de covor. La câţiva centimetri se stinse brusc. 

— Da, e clar, zise Parr. 

— Dăm o raită prin casă? Poate vă pot fi de folos, zise Yale, 
dar oferta lui nu fu primită bine. 

Poliţiştii care ascultaseră explicaţiile lui Yale ştiau ce simte 
inspectorul. Şi Yale înţelegea. Râse, se scuză şi plecă spre casă. 
Sunt momente când poliţia trebuie lăsată în pace. Nimeni nu 
înţelegea mai bine asta decât Derrick Yale. 

18. Flush Barnet povesteşte 


După ce termină cercetarea minuțioasă a casei, Parr se 
duse la postul de poliţie unde se afla Flush pentru a-l ancheta. 
Abătut şi agitat, acesta nu era în stare să adauge lucruri noi. 

Prada sa era înşirată la vedere: câteva inele, un cec fără 
valoare, un ceasornic, o sticluţă de argint. Curios era că mai 
fuseseră descoperite şi două bancnote noi-nouţe de câte o sută 
de lire despre care Flush susţinea că sunt ale lui. Numai că 
pungaşii de teapa lui Flush nu „lucrează” când au bani la 
buzunar. Cu cele două sute în pungă Flush n-ar fi încercat 
spargerea. 

— Vă asigur, domnule Parr, că sunt ai mei. Cum aş putea să 
vă mint? 

— Uite că poţi, zise Parr, fără să se agite. Dacă zici că-s ai 
tăi, de unde-i ai? 

— De la un prieten. 

— De ce ai aprins focul în bibliotecă? întrebă cu acelaşi ton, 
pe neaşteptate. 

Flush tresări. 

— Mi-era frig, explică după o clipă. 

— Hm! făcu Parr ca pentru sine: are două sutare noi-nouţe, 
face o spargere, goleşte casa de bani şi face focul. De ce face 
focul? De ce? Ca să ardă ceva găsit în dulapul de fier? 

Barnet asculta fără să zică o vorbă, dar evident îngrijorat. 

— Ai fost plătit cu cele două bancnote ca să spargi casa lui 
Marl, să iei ceva din casa de bani şi să arzi. Aşa-i că am ghicit? 

— Să mor acum, pe loc, dacă... începu Flush. 

— ladul te mănâncă, zise inspectorul calm. Acolo se duc toţi 
mincinoşii... Barnet, cine-i amicul pentru care lucrezi? Ai face 
bine să-mi povesteşti frumuşel totul. Nu de alta, dar nu ştiu ce să 
fac: să te acuz de crimă... 

— Crimă?! sări Barnet speriat. Ce crimă? N-am comis nici o 
crimă! 

— Marl e mort — ăsta-i adevărul. A fost găsit mort în pat. 

II lăsă, abătut şi descurajat, să-şi rumege gândurile. A doua 
zi dimineaţa reluă anchetarea. De data asta Flush povesti tot. 

— Nu ştiu nimic despre „Cercul purpuriu”, domnule Parr. Te 
rog să mă crezi. Să mă bată Dumnezeu dacă nu spun tot ce ştiu. 
Am o prietenă care lucrează la Brabazon. Într-o seară o aşteptam 
să iasă de la bancă. Eram pe stradă. Un domn a ieşit dintr-o uşă 
laterală şi mi-a vorbit. M-a mirat că ştie cum mă cheamă. Pe 
urmă i-am văzut faţa şi era să pic din picioare de surpriză. 

— Era Brabazon? 

— Da. El era. M-a poftit în biroul lui. Credeam că e ceva în 
legătură cu Milly, că l-o fi supărat cu ceva... 

— Spune mai departe! 

— Trebuie să-mi scap pielea. Aşa că spun. Mi-a povestit că 
Marl îl şantajează, că are scrisori de-ale lui în casa de fier şi că e 
gata să-mi dea o mie de lire dacă i le aduc. Mi-a mai dat să 
înţeleg că Marl are şi mulţi bani gheaţă acasă. N-a spus-o direct. 
Aşa, pe ocolite. Ştia că am mai fost închis şi mă socotea cel mai 
potrivit pentru treaba asta. Am primit. M-am dus întâi să văd 
cum e casa. Părea greu de intrat — era plină de servitori, 
bărbaţi, mai tot timpul. Dar am văzut că de câte ori primea vreo 
femeie, rânji Flush, casa era pustie. Mă gândeam ce şi cum să 
fac când am aflat că era la bancă o domnişoară după care se 
topea Marl. 

— Thalia Drummond? 

— Da, domnule. Soarta a hotărât aşa. Când am aflat că a 
invitat-o la dineu, mi-am zis că era o ocazie cum nu se poate mai 
bună. Se părea că voi primi banii degeaba fiindcă auzisem că 
Marl şi-a lichidat contul de la bancă. Am intrat în casă, am 
deschis casa de bani — n-a fost cine ştie ce de lucru, şi am găsit 
plicul. Nu erau scrisori, numai o fotografie. Un bărbat şi o femeie, 
undeva în străinătate că se vedeau munţii. Părea că el o împinge 
în prăpastie. Ea încerca să se ţină de un pomişor. Poate era vreo 
scenă dintr-un film. Eu, în tot cazul, am ars-o. 

— Inţeleg. Asta-i tot? 

— Asta-i tot, domnule. N-am găsit banii. 

Cu un mandat în buzunar şi însoţit de doi poliţişti, Parr se 
înfiinţă la Brabazon acasă. Era ora şapte dimineaţa. Un servitor, 
încă în pijama, le deschise şi le arătă camera bancherului. Era 
încuiată. Parr o forţă fără să stea pe gânduri. Incăperea era 
goală. Fereastra deschisă şi scara de incendiu erau martore ale 

felului în care se evaporase Brabazon. Patul nedesfăcut arăta că 
o făcuse înainte de venirea poliţiei. 

Lângă pat era un telefon şi Parr ceru centrala. 

— Vreau să ştiu dacă a cerut, azi-noapte, cineva legătura 
aici. Sunt inspector Parr, de la poliţie. 

— Două numere, fu răspunsul. Unul de la Bayswater... 

— Acela era al meu. Al doilea? 

— De la Western Exchange, pe la două şi jumătate. 

— Mulţumesc! 

Parr puse receptorul la loc, îşi frecă nasul cu înverşunare şi 
zise: 

— Thalia Drummond va ocupa, în fine, postul pe care-l 
merită! 


19. Thalia primeşte o ofertă 


O săptămână întreagă se lucră la falimentul băncii lui 
Brabazon. La capătul ei Thalia părăsi banca fără nici o 
perspectivă imediată, doar cu banii pe o săptămână înainte în 
poşetă. 

Parr o interogă în faţa mai multor martori. 

— Ai noroc că te-am văzut cu ochii mei plecând de la Marl şi 
pe el închizând uşa după dumneata! Nimic nu te-ar fi scăpat de o 
acuzaţie gravă! 

— M-aş fi bucurat grozav dacă puteam scăpa şi de predică 
zise Thalia cu răceală, părăsind biroul. 

— Ce ai de gând? întrebă Parr. Ce faci cu ea? 

— E o enigmă, răspunse Derrick Yale, căruia îi fusese 
adresată întrebarea. Cu cât mă gândesc mai mult, cu atât e mai 
mare enigma. Milly Macroy susţine că a comis mai multe furturi 
mărunte de când e la bancă. Insă nu există nici o dovadă! 
Singurul care m-ar putea lămuri e amicul Brabazon care lipseşte 
cu desăvârşire! De ce n-ai citat-o ca martoră în procesul lui 
Barnet? 

— Fiindcă am fi avut declaraţiile ei contra declaraţiilor lui 
Barnet. Pe de altă parte cazul lui Barnet e clar ca lumina zilei. 

Yale se încruntă uşor: 

— Aş vrea să ştiu... 

— Ce-ai vrea să ştii? 

— AŞ vrea să ştiu dacă fata asta nu ştie cumva mai multe 
lucruri despre „Cercul purpuriu”. Aş vrea s-o angajez la mine. 

Parr mormăi ceva în barbă. 

— Ştiu că mă crezi nebun. Insă am un plan. La mine în birou 
nu e nimic de şterpelit. Fata ar fi sub ochii mei permanent şi 
dacă ar lua legătura cu „Cercul” aş afla imediat. Apoi, mă şi 
interesează. 

— A, de-aia i-ai strâns mâna! 

— Da. Voiam să-mi fac o impresie psihică asupra ei. Am 
avut senzaţia că o forţă misterioasă îi influenţează destinul. Fata 
asta nu lucrează de capul ei, ascultă de... 

— „Cercul purpuriu”? îl ironiză Parr. 

— S-ar putea, zise Yale, serios. Oricum, voi sta de vorbă cu 
ea. 

In aceeaşi zi, după masă, Yale îi făcu Thaliei o vizită acasă. 
Servitoarea îl conduse în salonaş. După câteva minute apăru 
Thalia. In ochi îi jucă o luminiţă când îl recunoscu: 

— Ah, domnule Yale! Ai venit să-mi ţii şi dumneata o 
predică? 

— Nu tocmai. Am venit să-ţi ofer o slujbă. 

Thalia îl privi mirată. 

— Ai nevoie de un ucenic? Sau porneşti de la principiul că 
dacă ai şoareci poţi atrage pisica? Ori, pur şi simplu, vrei să mă 
aduci pe calea cea bună? Sunt o mulţime de candidaţi la treaba 
asta! 

Se aşeză lângă pian, cu mâinile la spate. Yale ştia că-l 
ironizează, dar nu abandonă: 

— De ce furi, domnişoară Drummond? 

— Pentru că aşa îmi vine. De ce să fie cleptomania 
privilegiul exclusiv al celor bogaţi? 

— Îți face plăcere? Te întreb ca om interesat de misterele 
omenirii. 

Thalia îi arătă cu un gest apartamentul: 

— Am plăcerea de a avea o locuinţă plăcută, o servitoare 
bună şi, probabil, nu voi muri de foame. Toate astea îmi aduc o 
mare mulţumire. Acum, te rog, vorbeşte-mi despre post. Voi 
deveni detectivă? 

— Nu chiar, zâmbi Yale. Am nevoie de o secretară de 
încredere. Afacerile mele prosperă şi nu mai prididesc cu 
corespondenţa. Oricum, trebuie să te avertizez că biroul meu nu 
e cel mai propice pentru viciul dumitale. Sunt gata să risc, de 
altfel. 

— Dacă rişti dumneata, risc şi eu, îl privi Thalia. Unde e 
biroul dumitale? 

Yale îi dădu adresa. 

— Mâine dimineaţă la zece voi fi la dumneata. Ascunde-ţi 
cecurile şi mărunţişul. 

„Stranie fată” se gândi Yale întorcându-se spre oraş. Thalia 
i se părea într-adevăr enigmatică, deşi el avusese de-a face cu 
tot soiul de criminali şi ştia mai mult despre lumea lor chiar 
decât Parr. Sărmanul Parr, cine ştie dacă o să-l mai ţină în slujbă 
după al treilea eşec cu „Cercul purpuriu”. 

Parr era frământat de aceleaşi gânduri. Primise, tocmai, un 
comunicat oficial pe care-l citise cu îngrijorare. „Asta-i doar 
începutul!” îşi spuse, amărât. 

A doua zi fu chemat acasă la Froyant unde îl găsi şi pe 
Derrick Yale. Deşi în bune relaţii, afacerea „Cercului purpuriu” îi 
punea într-un fel de concurenţă. Toată lumea ştia că dizgraţia lui 
Parr se datora nu atât eşecurilor repetate cât succeselor 
supranaturale obţinute de acest rival neoficial. Yale se străduia 
să îmblânzească situaţia, dar în zadar. 

Froyant — cu toată zgârcenia şi cunoscând onorariul lui 
Yale — îl angajă de îndată ce primi ameninţarea. Increderea sa în 
poliţie dispăruse şi nici nu-şi da osteneala să ascundă acest 
lucru. 

— Aşadar, domnul Froyant e hotărât să plătească, spuse 
inspectorul. 

— Sigur că voi plăti! se răsti, iritat ca de obicei, Froyant. 

Lui Parr i se păru îmbătrânit cu zece ani. Faţa palidă era şi 
mai trasă şi, cumva, mai scofâlcit tot trupul. 

— Dacă poliţia permite ca o bandă de ticăloşi să terorizeze 
pe cei mai paşnici şi mai onorabili cetăţeni şi nu e în stare să le 
pună viaţa în siguranţă, ce-i de făcut decât să plăteşti? Prietenul 
meu, Pindle, a primit o ameninţare asemănătoare şi a plătit. Nu 
mai suport starea asta de nelinişte şi teamă, ţipă Froyant 
agitându-se de colo-colo prin bibliotecă, surescitat la culme. 

— Domnul Froyant va plăti, repetă rar Yale. Însă sunt de 
părere că „Cercul purpuriu” a mers prea departe de data asta. 

— Cum adică? întrebă Parr. 

— Mai aveţi scrisoarea, domnule? întrebă Yale. Froyant 
trase furios un sertar şi azvârli pe masă cartonaşul. 

— Când a sosit? se interesă Parr, luându-l în mână şi 
observând cercul deja obişnuit. 

— Azi dimineaţă, cu prima poştă. 

Parr citi cuvintele înscrise în cerc: 

„Vineri după masă vom veni la biroul domnului Yale să 
ridicăm banii. Bancnotele să nu fie în serie. Dacă nu-i vom găsi 
acolo, vei muri în aceeaşi noapte...” 

Inspectorul citi încă o dată textul şi oftă: 

— Lucrurile se simplifică în cazul ăsta, nu credeţi? Dar 
fireşte că nu vor veni! 

— Ba eu cred că vor veni, îl contrazise Yale. Îi voi aştepta şi 
aş dori, Parr, să fii pe aproape. 

— Sigur. Cu toate că nu cred că vin. 

— Dă-mi voie să te contrazic. Oricine ar fi creierul „Cercului 
purpuriu”, e un tip îndrăzneţ şi plin de curaj. Şi pe urmă, vei găsi 
la mine în birou o veche cunoştinţă. 


20. Cheia casei de lângă râu 


S-a stabilit ca Froyant să ridice joi dimineaţa bani de la 
bancă şi să plătească, Yale să ducă banii la birou, iar Parr să 
pregătească din timp măsurile necesare pentru „primirea” 
vizitatorilor. 

Drumul spre poliţie trecea prin faţa casei în care locuia, 
retras, Jack Beardmore. Intâmplările ultimelor săptămâni îl 
schimbaseră mult. Dintr-un băieţandru capricios devenise un 
bărbat aşezat şi rezonabil. Moştenitor al unei averi uriaşe, şi-a 
pierdut libertatea de mişcare. Noile răspunderi nu-l făceau, însă, 
s-o uite pe Thalia Drummond. Imaginea ei îl urmărea zi şi 
noapte. Se străduia s-o uite, dar fără nici un rezultat. Dimpotrivă, 
obesia era tot mai adâncă. 

Intre Parr şi Jack se ţesuse o prietenie ciudată. La început îl 
urâse, aproape, pe omul ăsta scund şi rotofei. intre timp 

înţelesese că nu era altceva decât luciditatea unui poliţist cu 
experienţă, netulburată de sentimente şi pasiuni, nicidecum 
răutate în părerile sale, chiar şi în legătură cu Thalia. 

Inspectorul se opri în faţa casei, nehotărât. După câteva 
momente de şovăială, urcă treptele de la intrare şi sună la uşă. li 
deschise un servitor dintre aceia care prin atitudinea lor 
scorţoasă fac să pară casa şi mai pustie. Jack era în sufragerie la 
un dejun întârziat. 

— Intră, domnule Parr, îl întâmpină tânărul. Desigur, ai 
dejunat demult! Ce noutăţi ai? 

— Nimic decât că Froyant s-a hotărât să plătească. 

— Intr-adevăr? se miră dispreţuitor Jack. Mare lucru! N-aş 
vrea să fiu „Cercul purpuriu”! 

— De ce nu? întrebă Parr, deşi bănuia răspunsul. 

— Tata zicea că Froyant se lamentează pentru fiecare 
centimă pe care trebuie s-o plătească şi nu se linişteşte până n-o 
pune la loc în buzunarul lui. Dacă îl lasă frica, va urmări „Cercul 
purpuriu” până va redobândi ultimul bănuţ de care e silit să se 
despartă acum. i 

— Tot ce se poate. Banii încă n-au ajuns la şantajişti. li 
povesti lui Jack despre scrisoarea primită de Froyant. 

— Nu riscă prea mult? zise Jack. Probabil că e un om în 
stare să-l depăşească pe Derrick Yale în ingeniozitate! 

— Aşa cred şi eu, zise inspectorul aşezându-se picior peste 
picior. Yale e un tip grozav. Am toată admiraţia pentru el. 

— Yale şi puterile lui psihometrice! zâmbi Jack. 

— Nu ştiu destul despre asta ca să pot judeca, zise Parr. 
Aşa că nu la aceste calităţi mă refeream. Sunt ciudate şi nu 
înţeleg mare lucru. Mă gândeam la celelalte calităţi ale lui. 

Parr tăcu şi căzu pe gânduri, abătut. 

— Nu te simţi prea bine la poliţie, aşa-i? Presupun că şefii 
dumitale nu sunt mulţumiţi că nu se rezolvă cazul „Cercului 
purpuriu”. 

— Da, recunoscu Parr. Nu stau prea pe roze. Dar nu-mi fac 
prea mari probleme... Ştiai că prietena dumitale are o nouă 
slujbă? 

— Prietena...? Vrei să zici domnişoara...? 

— Da, vreau să zic domnişoara Drummond. Derrick Yale a 
angajat-o. li venea să râdă de uluiala lui Jack. 

— A angajat-o? Glumeşti! 

— Şi eu am crezut că glumeşte când mi-a spus-o. Dar Yale e 
un om ciudat, cum ştii. 

— Se pare că are mare trecere la poliţie, spuse Jack şi-şi 
dădu imediat seama că făcuse o gafă. 

Parr, însă, nu lăsă să se vadă că s-ar fi simţit ofensat. 

— Ei, nu-i de colo! râse Parr. Dacă ar avea trecere oricine 
nici pe dumneata nu te-ar împiedica nimeni, nu? Numai că 
prietenul nostru, deşi are multe calităţi, e considerat un detectiv- 
amator cam scrântit. 

Se apropiară amândoi de fereastră şi priviră strada liniştită. 

— Ei, aceea nu-i domnişoara Drummond? întrebă Jack, 
tresărind. Parr o observase deja. Era clar că e în căutarea unei 
adrese. In fine, trecu strada spre casa lui Jack. 

— La mine vine! se miră Jack. Mă-ntreb ce... Nu-şi termină 
vorba. leşi din cameră grăbit. Ajunse la uşă chiar când Thalia se 
pregătea să sune. 

g — Ce bine-mi pare că te văd! o luă Jack de mâini. Hai, intră. 
In sufragerie vei găsi un vechi prieten. 

— Nu cumva Parr? se încruntă Thalia. 

— Ai ghicit! Vroiai să-mi vorbeşti între patru ochi? 

— A, nu. Vroiam să te rog, din partea domnului Yale, să-mi 
dai cheia casei dumitale de lângă râu. Intre timp ajunseră în 
sufragerie. Parr o privi fix, dar fără expresie. Thalia îl salută 
scurt. „Nu-l prea iubeşte!” îşi zise Jack, urmărind scena. 

— Tatăl meu are o casă nelocuită pe malul râului, îi explică 
Jack lui Parr. Reparaţia ar costa o avere, aşa că e lăsată în 
paragină. Nu ştiu de unde i s-a năzărit lui Yale că Brabazon s-ar 
putea ascunde acolo! E adevărat că Brabazon fusese, la un 
moment dat, însărcinat să se ocupe de vânzarea ei. El 
administra şi o parte din averea tatălui meu. Să se fi ascuns, 
oare, acolo? 

Parr clipi des, ţuguindu-şi buzele: 

— Singurul lucru de care sunt sigur este că Brabazon n-a 
ieşit din ţară. Nu-mi vine să cred că s-ar ascunde într-o casă care 
poate fi oricând percheziţionată. Deşi, nu-i exclus. Are o cheie? 
Ce fel de casă e? 

— Locuinţă şi magazie în acelaşi timp. N-am văzut-o 
niciodată, însă am înţeles că e o casă dintre acelea care le 

plăceau negustorilor de acum două sute de ani când se trăia la 
un loc cu prăvălia, spuse Jack deschizând un sertar plin de chei, 
fiecare cu etichetă. 

— Cred că asta este, domnişoară! i se adresă Thaliei. Cum 
îţi place noua slujbă? 

Făcuse un efort uriaş să pună firesc întrebarea. Prezenţa ei 
îl făcea să tremure. 

— Foarte interesantă, dar nicidecum seducătoare, zâmbi 
Thalia. De altfel, nici n-am avut când să-mi dau seama. Abia azi 
dimineaţă am început să lucrez. Domnule Parr, se întoarse 
batjocoritoare spre inspector, dumneata poţi fi liniştit. Nu se află 
în birou decât un press-papier de argint şi nici scrisorile nu le duc 
eu la poştă. Clădirea are un sistem american — din biroul 
domnului Yale corespondenţa merge direct în cutia poştală de la 
poartă. O decepţie! Deşi spusese toate astea extrem de 
serioasă, în ochi îi jucau luminiţe ştrengăreşti. 

— Thalia Drummond, eşti o persoană ciudată, zise Parr. Eu 
încă mai cred că există şi ceva bun în dumneata. 

Fata începu să râdă în hohote. Jack îi ţinu isonul. Parr, însă, 
rămase grav. O privea pe fată cu atâta serioasă insistenţă încât 
acesteia i se curmă râsul. 

— Fii prudentă, domnişoară. 

— Am să fiu, domnule Parr. Şi dacă voi avea vreun necaz te 
voi chema. 

— Mă-ndoiesc, zise Parr pe gânduri. 


21. Casa de lângă râu 


Thalia se întoarse la birou. Yale era îngropat într-un maldăr 
de corespondenţă. 

— Asta-i cheia? Mulţumesc! Pune-o acolo! Thalia, cred că va 
trebui să răspunzi singură la aceste scrisori. E vorba de o 
sumedenie de tineri naivi care vor să devină detectivi. Găseşte o 
formulă de răspuns-tip, valabilă pentru toţi. Acestei doamne, 
adăugă întinzându-i o scrisoare, scrie-i că sunt prea ocupat acum 
ca să mă angajez în alte afaceri. 

Yale luă cheia de pe masă şi o cântări în palmă. 

— L-ai întâlnit pe Parr? 

— Domnule Yale, eşti teribil, râse Thalia. Da, l-am întâlnit, 
de unde ştii? 

— Nu-i mare lucru şi nu mă laud deloc cu această însuşire. 
Tot aşa cum nici dumneata nu faci caz de obiceiul dumitale de a 
şterpeli tot ce găseşti în cale. 

— M-am îndreptat. 

— Cu timpul, poate. Eşti un caz extrem de interesant! Poţi 
să pleci, acum. 

Thalia ţăcănea de zor la maşina de scris când Yale apăru în 
uşă: 

— Încearcă să-l prinzi la telefon pe Parr. Numărul lui e în 
agendă. 

Thalia reuşi să stabilească legătura abia după o jumătate 
de oră. Fata auzea totul prin uşa lăsată întredeschisă de Yale. 

— Vreau să mă duc la casa de la râu. Am un fel de 
presimţire că Brabazon e acolo!... După dejun, bine... Vino aici 
pe la trei, Parr. 

Thalia trăgea cu urechea şi înregistra tot. La trei a venit 
Parr. Thalia nu l-a văzut fiindcă biroul lui Yale avea şi o intrare 
directă, din coridor. A auzit însă vocea. Au plecat împreună 
curând. Thalia a aşteptat până s-au îndepărtat de casă, apoi a 
expediat pe adresa lui Johnson, 23 Mildred Street, City, 
următoarea telegramă: 

„Derrick Yale percheziţionează casa Beardmore de lângă 
râu”. 
Orice s-ar spune, oricâte defecte i s-ar putea găsi, Thalia, 
trebuia recunoscut, era conştiincioasă! 


xxx 


Casa, părăsită şi neglijată, se afla lângă un mic debarcader, 
şi el ruinat, gata să se prăvălească în apă. Gardul spart, curtea 
năpădită de bălării. Buruieni încâlcite, urzici, făceau anevoioasă 
înaintarea. Casa trebuie să fi fost arătoasă pe vremuri. Acum, 
însă, ferestrele erau ţăndări. Lemnăria spălăcită, roasă de ploi, 
tencuiala căzută — o adevărată ruină. Alături se afla o magazie 
mare, zidită din piatră, probabil în legătură cu casa. În timpul 
războiului vreun obuz spărsese un colţ al zidului şi o parte din 
acoperiş. Prin spărtură se vedea lemnul putred al podului. 

— Admirabil! exclamă Yale. Mă tem că nu e chiar locul în 
care şi-ar putea cineva închipui că trăieşte elegantul Brabazon. 

Gangul era plin de praf. Pânze de păianjen atârnau 
pretutindeni. Casa pustie, fără viaţă. Trecură dintr-o cameră în 
alta fără să descopere vreo urmă a fugarului. 

— Uite, aici e o mansardă, arătă Yale nişte trepte înguste 
care duceau spre o trapă în tavanul ultimului etaj. 

Yale urcă grăbit, împinse trapa şi dispăru. Parr îi auzea 
paşii. Se întoarse curând. 

— Nu-i nimic, zise trântind uşa podului. 

— Nici n-am crezut că vei găsi pe cineva, zise Parr părăsind 
primul casa. 

Se îndreptară pe poteca năpădită de buruieni spre poartă. 
De la o ferestruică prăfuită, de la mansardă, îi urmărea cu 
privirea un bărbat cu faţa palidă. Obrajii arătau că nu s-a mai ras 
de o săptămână. Nici prietenii cei mai apropiaţi n-ar fi 
recunoscut în el pe Brabazon, marele bancher. 


22. Solie din partea „Cercului” 


— Eşti nebun, domnule. Un tâmpit! Credeam că eşti un 
detectiv capabil şi când colo nu eşti decât un cretin, striga 
Froyant într-o stare de spaimă şi furie de nedescris. Motivul 
enervării sale se afla pe birou: un teanc mărişor de bancnote. 
Ideea de a se despărţi de aceşti bani îl înnebunea. Nu-şi putea 
desprinde privirea îndurerată de la ei. 

Derrick Yale era un om greu de ofensat. 

— Poate ai dreptate, domnule Froyant, însă dă-mi voie să- 
mi fac meseria cum cred eu de cuviinţă. Dacă cred că fata asta 
mă va duce la „Cercul purpuriu” înseamnă că aşa este! 

— Ascultă ce-ţi spun, strigă Froyant. Fata face parte din 
bandă. O să vezi că ea e solia, ea va ridica banii. 

— Atunci va fi arestată imediat. Crede-mă, domnule 
Froyant, că nu am de gând să pierd din ochi banii dumitale. lar 
dacă „Cercul purpuriu” va pune mâna pe ei, eu răspund, nu 

dumneata. Datoria mea e să-ţi scap viaţa, să atrag răzbunarea 
„Cercului” asupra mea. 

— Foarte bine, foarte bine! zise Froyant. E un punct de 
vedere excelent. Văd că eşti, totuşi, priceput. Fă cum crezi! 
Mângâie bancnotele, le puse într-un plic şi le înmână 
detectivului. 

— Despre Brabazon n-aţi aflat nimic? Pungaşul ăsta m-a 
făcut să pierd două mii de lire într-o afacere prăpăstioasă de-a 
lui Marl. 

— Ştii mai multe despre Marl? 

— Ştiu că era un şantajist. 

— Altceva nimic? întrebă Yale, răbdător. 

— Cred că a venit din Franţa. Beardmore ne-a făcut 
cunoştinţă. Am auzit că în Franţa se ocupa de afaceri 
frauduloase cu terenuri şi a făcut şi puşcărie. Poate sunt numai 
bârfe. Eu am câştigat, în general, când am lucrat cu el. Trebuie 
să recunosc. 

Yale se amuză în sinea lui la gândul că Froyant ar fi în stare 
să-i ierte pierderile de mai târziu în amintirea vechilor câştiguri. 

In biroul lui, Yale îi găsi pe Parr şi Jack aşteptându-l. Bănuia 
că Jack venise cu gândul de a o întâlni pe Thalia. Plin de tact, 
explică: 

— Parr, pe domnişoara Drummond am trimis-o acasă. 
Afacerea de astăzi ar putea fi destul de brutală, n-am vrut să fie 
amestecată. 

Se întoarse, apoi, spre Jack: 

— Sper că eşti pregătit?! 

— AŞ fi decepţionat dacă ar fi altfel, zise Jack, vesel. 

— Câteva minute înainte de a veni trimisul, mă voi retrage 
în camera mea. Amândouă uşile vor fi încuiate. Pe cea dinspre 
camera asta o încuiaţi voi, pe cea dinspre coridor o încui eu. 
Vreau să înlătur orice surpriză. Cum auziţi bătăi în uşă veţi şti că 
a venit omul şi vă postați pe coridor, în faţa uşii. 

— Pare destul de simplu, zise Parr. 

Se apropie de fereastră şi făcu semne cu batista. Yale 
surâse aprobator: 

— Câţi oameni ai mobilizat? 

— Vreo optzeci. Vor încercui casa. 

— Bun. Trebuie să ne gândim la toate variantele. Poate va 
veni un curier care ar trebui urmărit. Vreau ca banii să ajungă în 
mâinile şefului cel mare. Asta-i foarte important. 

— De acord, zise Parr. Nu cred că va veni chiar el după 
bani. Pot să-ţi văd biroul? 

Yale îl conduse alături. Parr inspectă atent camera. Avea 
doar o fereastră, într-un colţ, un dulap în perete. Înăuntru — 
nimic în afara unui palton. 

— Te rog să mă laşi puţin singur, dacă nu te superi, imploră 
aproape umil Parr. Nu-mi pot aduna gândurile când sunt urmărit. 

Yale ieşi râzând şi Parr închise uşa. O deschise pe cea de-a 
doua şi se uită de-a lungul coridorului. Il auziră după puţin timp 
închizând-o la loc. 

— Puteţi intra, strigă Parr. Am văzut tot ce era de văzut. 

Incăperea era simplă, dar confortabil aranjată. Era răcoare 
fiindcă în marele cămin nu ardea focul. 

— Sper că nu va zbura pe coş, glumi Yale. Eu nu fac 
niciodată focul aici. Am sângele fierbinte, nu mi-e frig niciodată. 

Jack ridică de pe masa detectivului un mic revolver şi-l 
inspectă curios. 

— Ai grijă, cocoşul sare foarte uşor, zise Yale. Scoase din 
buzunar pachetul cu bani şi-l aşeză alături de armă. Se uită la 
ceas. 

— Haideţi să trecem dincolo, se apropie ora, zise apoi şi 
încuie uşa dinspre coridor. 

— Ce enervante sunt toate astea, şopti Jack emoţionat. 

— Sper să nu fie nimic într-adevăr iritant, spuse Yale. 

Parr şi Jack trecură în camera alăturată şi îl încuiară pe Yale 
în birou. Jack se aşeză pe scaunul Thaliei Drummond. Işi aminti 
aluzia făcută deunăzi de Parr. O fi făcând parte Thalia din bandă? 
Nu-i venea să creadă, cum nu credea până la capăt nimic rău 
despre ea, în ciuda dovezilor vizibile cu ochiul liber. Nu putea 
judeca limpede fiindcă Thalia îi concentra tot mai mult gândurile 
şi simţirea. Era o creatură excepţională în mintea lui, chiar şi 
vinovată fiind... Ridică ochii şi descoperi privirea lui Parr aţintită 
asupra lui. 

— Nu mă pricep la psihometrie, şopti Parr, dar aş putea 
paria că te gândeşti la Thalia Drummond. 

— Aşa-i, recunoscu Jack. Crezi că-i chiar atât de coruptă, 
domnule Parr? 

— Vrei să ştii dacă cred că ea a furat statueta de la 
Froyant? Dacă la asta te referi, nu-i vorba de crezut ori nu. E 
absolut sigur. 

Jack tăcu. Nu spera să-l convingă pe acest poliţist 
încăpățânat de nevinovăția fetei. Era conştient şi de nebunia sa 
de a o crede nevinovată după ce-şi mărturisise ea însăşi fapta. 

— Faceţi prea mult zgomot, se auzi vocea lui Yale. 

Parr mormăi ceva drept răspuns, după care tăcură 
amândoi. O vreme se mai auziră mişcările lui Yale după care se 
potoli şi el. Ora hotărâtă se apropia. 

Inspectorul Parr scoase ceasornicul din buzunar şi îl aşeză 
pe masă. Era ora patru. Trimisul trebuia să intre în scenă. Parr 
şedea aplecat, cu urechile ciulite. Nu se auzea nimic de alături. 
Apoi răsună o bufnitură, un zgomot surd, ciudat ca şi cum Yale s- 
ar fi trântit greoi pe scaun. 

— Ce se întâmplă? strigă Parr. 

— Nimic. Totul e în ordine. M-am împiedicat eu de ceva, îi 
linişti Yale. 

Mai stătură încordaţi vreo cinci minute. Parr întrebă din 
nou. 

— Yale, e-n regulă? 

Nici un răspuns. 

— Yale! strigă Parr încă o dată. Mă auzi? 

Tăcere. Parr sări la uşă, o descuie şi se repezi în birou. Jack 
îl urmă. 

Priveliştea ar fi întors pe dos şi pe un om cu mai multă 
experienţă chiar decât Parr. 

intins pe podea, cu mâinile în cătuşe, cu picioarele legate şi 
un prosop pe faţă, Yale zăcea nemişcat. Fereastra era deschisă 
şi se simţea un miros puternic de eter şi cloroform. Pachetul cu 
bani, desigur, dispăruse. Trei secunde mai târziu un poştaş 
bătrân, cu un sac de corespondenţă în spate, părăsea casa. 
Poliţia, la pândă de jur împrejur, îl lăsă să plece nestingherit. 


23. Femeia din dulap 

Parr luă prosopul de pe faţa detectivului. Acesta deschise 
ochii şi se uită uluit înjur. 

— Ce s-a întâmplat? bâigui el în timp ce Parr îi desfăcea 
cătuşele, iar Jack se chinuia, cu mâinile tremurânde, să-i dezlege 
picioarele. Îl ajutară să se ridice şi îl aşezară pe un scaun. 

— Ce s-a întâmplat? repetă Yale întrebarea. 

— Asta aş vrea şi eu să aflu, zise Parr. In ce direcţie au 
fugit? 

— Nu ştiu, nu-mi amintesc. Uşa e încuiată? 

Jack probă clanţa — era încuiată. Pe dinăuntru. Pe acolo, 
aşadar, n-o luaseră. Fereastra, în schimb, era deschisă. Parr privi 
afară. Un abis de vreo optzeci de picioare şi nici urmă de scară 
de care să se fi folosit hoţii. 

— Nu ştiu ce s-a întâmplat, zise Yale revenindu-şi încet. 
Şedeam pe scaun când, deodată, am simţit o cârpă umedă pe 
faţă. Două braţe puternice m-au cuprins cu forţă nebănuită. 
Inainte de a putea scoate un sunet ori de a încerca să mă apăr 
mi-am pierdut cunoştinţa. 

— Nu m-ai auzit strigându-te? 

— Nu. 

— Dar, domnule Yale, interveni Jack, noi am auzit un 
zgomot şi domnul Parr a întrebat dacă e totul în ordine, iar 
dumneata i-ai răspuns că te-ai împiedicat! 

— Nu eram eu. Nu-mi amintesc nimic decât cârpa umedă 
pe faţă. 

Parr era la fereastră. O ridică, o cobori, se mai uită la 
pervaz, după care izbucni în râs. 

— E cea mai dibace treabă pe care am văzut-o vreodată! 

— Nu văd nici o dibăcie, îl contrazise Jack. Erau cât pe-aci 
să-l omoare pe Yale şi pe urmă au şters-o! 

— Chiar dacă, tot dibăcie rămâne, insistă Parr. Mă duc să 
vorbesc cu oamenii care făceau de pază. 

Numai că aceştia nu aveau prea multe lucruri de raportat. 
În afară de poştaş, n-a intrat şi n-a ieşit nimeni. 

— In afară de poştaş? întrebă îngândurat Parr. Ah, da... 
poştaşul! Foarte bine, sergent, poţi da drumul oamenilor. 

Luă ascensorul şi se întoarse în biroul lui Yale. Acesta stătea 
la birou cu capul în mâini. 

_ — Eu sunt vinovatul, e clar. Dumneata n-ai nici o vină, Parr. 
Incerc să pricep cum au ajuns la fereastră şi apoi la mine fără cel 
mai mic zgomot. 

— Erai cu spatele la fereastră? 

— Da. Nici nu mi-am făcut probleme în legătură cu 
fereastra. Mă aşezasem în aşa fel încât să pot supraveghea 
ambele uşi. 

— Erai, deci, cu spatele la cămin? 

— Pe-acolo nu puteau veni. Nu mi s-a întâmplat ceva mai 
straniu. Povestea asta e chiar mai interesantă decât banda 
însăşi. Se ridică încet. Acum trebuie să-i povestesc totul 
bătrânului Froyant. N-ar strica să veniţi cu mine să mă ajutaţi să- 
i ţin piept. Va fi furios, bătrânul! 

Plecară împreună. Yale încuie ambele uşi şi puse cheile în 
buzunar. 

Furios era un cuvânt prea blând pentru a descrie starea 
furibundă a lui Froyant. 

— Mi-ai promis că voi primi banii înapoi, urlă el, şi acum vii 
să mi te plângi că te-au narcotizat! Dumneata unde erai, 
domnule Parr? 

— Alături. Tot ce-a povestit Yale e adevărat. 

Deodată furia lui Froyant se stinse ca prin farmec. 

Transformarea era de admirat. Reuşi să spună liniştit, chiar 
cu demnitate: 

— Bine. Nu mai putem face, oricum, nimic. „Cercul 
purpuriu” are banii şi cu asta povestea s-a încheiat. |ţi sunt 
foarte recunoscător, domnule Yale. Trimite-mi, te rog, nota de 
plată. _ 

Cu aceste cuvinte îi concedie. În stradă se întâlniră cu Jack 
care-i aştepta nerăbdător. 

— Nu mai înţeleg nimic, zise Parr, perplex. La început am 
crezut că-l loveşte damblaua şi pe urmă... Ai văzut cum s-a 
schimbat? i 

Yale încuviință tăcut. In momentul în care Froyant îşi 
schimbase atitudinea în capul lui se născuse o idee. O bănuială 
teribilă, înspăimântătoare, dar care prinse rădăcini. 

— Şi acum, glumi galben Parr, serviciu contra serviciu. Te- 
am însoţit la Froyant, hai şi dumneata cu mine la şeful Poliţiei să 
le povesteşti cum s-a întâmplat. 


68 


- EDGAR WALLACE - 


Biroul lui Yale era tăcut şi părăsit. De vreo zece minute 
zgomotul ascensorului amuţise. Deodată se auzi un ţăcănit scurt. 
Uşile dulapului din perete se deschiseră încet şi din el ieşi Thalia 
Drummond. Închise uşile cu grijă, privi în jur, scoase o cheie, 
descuie uşa dinspre coridor, ieşi, încuie la loc. 

Nu chemă ascensorul. La capătul coridorului se afla o scară 
de serviciu. Cobori pe acolo, ajunse în curte şi se amestecă 
printre funcţionarii care părăseau clădirea. 


24. Zece mii de lire 


„Banca Associated Merchants oferă suma de zece mii de 
lire drept recompensă celui care va demasca pe conducătorul 
bandei <Cercul purpuriu>. Ministerul de Interne dă libertate 
deplină de acţiune cetăţenilor care ajută la prinderea 
răufăcătorului şi-i iartă de eventuale infracţiuni, cu excepţia 
crimei”. 

Tipărit cu litere mari şi roşii, acest afiş împânzise oraşul. 
Derrick Yale se gândi la efectul pe care îl va avea asupra 
membrilor mărunți ai bandei. Thalia citi afişul în timp ce trecea 
cu omnibuzul pe lângă un panou de afişaj şi zâmbi. Cea mai 
ciudată impresie o provocă asupra lui Froyant. Acesta se 
îmbujoră, ochii începură să-i sclipească — părea că întinerise. Se 
întoarse din drum, scoase din sertar lista lungă a seriilor banilor 
pierduţi de curând, bani furaţi de „Cercul purpuriu”. Toată 
dimineaţa şi-o pierdu făcând o copie după această listă întocmită 
cu trudă şi dragoste. Scrise apoi o scrisoare, îi anexă lista şi le 
expedie pe amândouă pe adresa unei firme celebre care se 
ocupa cu descoperirea banilor furaţi. Plicul îl puse în cutie cu 
mâna lui. Heggitt, şeful firmei, îl mai servise şi altădată. Era un 
om mic, uscat ca o smochină, care se prezentă a doua zi la 
Froyant. James Heggitt nu putea spune că se bucura de respect. 
Nici el, nici firma lui nu erau văzuţi cu ochi buni de cei din 
aceeaşi breaslă. Cu toate acestea era unul dintre birourile 
avocăţeşti cele mai căutate. Clienţii — dintre cei cu conştiinţa nu 

tocmai curată, dar serviseră din când în când şi oameni cinstiţi. 
Cine dorea să reintre în posesia unor bunuri pierdute în situaţii 
necurate, ilegale, apela la Heggitt. Pe o cale misterioasă acesta 
punea mâna pe vreun „gentleman” care „auzise” despre 
respectivele bunuri. De cele mai multe ori acestea se întorceau 
la fostul proprietar. 

— Am primit scrisoarea dumitale, domnule Froyant, începu 
omuleţul. lţi pot spune că nici una dintre bancnote nu va merge 
pe calea obişnuită. Cel mai mare tăinuitor, continuă umezindu-şi 
buzele cu limba, a dispărut, aşa că nu-i mai fac nici un rău 
spunând asta. 

— La cine te referi? 

— La Brabazon, fu răspunsul uimitor pentru Froyant care 
clipi mirat. 

— Brabazon, bancherul? 

— Da. Cred că făcea cele mai mari afaceri cu bani furaţi. N- 
avea rival în Londra. Banii treceau prin banca lui fără să ştie 
cineva despre treaba asta. Avea afaceri cu străinătatea aşa că 
putea schimba oricând bani fără să dea de bănuit, darmite să fie 
prins. Noi ştiam, adică, mai bine zis, bănuiam. Dacă ştiam sigur, 
anunţam autorităţile, ne obliga probitatea profesională, se grăbi 
să adauge Heggitt. Ţi-am spus toate astea, domnule, ca să te 
previn că va fi greu să dăm de urma banilor dumitale. De obicei 
banii furaţi sunt plasați la curse, dar cea mai mare parte pleacă 
peste graniţă, unde se pot schimba mai uşor. Dumneata crezi că 
„Cercul purpuriu” e implicat în asta? 

— İl cunoşti pe şef? întrebă curios Froyant. 

— N-am avut de lucru cu el, dar am auzit destule, aşa că-mi 
pot da seama ce colaboratori rafinaţi trebuie să aibă. E foarte 
posibil ca Brabazon, conştient ori nu, să fi lucrat pentru ei. Dacă-i 
aşa, vor avea nevoie de alt tăinuitor şi nu-i deloc uşor să găseşti 
unul. Ce să fac dacă găsesc o bancnotă şi aflu persoana care a 
plasat-o? 

— Vii neîntârziat şi-mi dai de ştire, numai mie, nimănui 
altcuiva. Să nu uiţi că mi-e viaţa în joc. Dacă „Cercul purpuriu” ar 
afla că vreau să reintru în posesia banilor s-ar putea să fiu în 
pericol. 

— Desigur, fu de acord avocatul. Povestea cu „Cercul 
purpuriu” îl interesa şi-şi descusu clientul cât putu mai discret ca 

să afle tot ce ştia acesta despre bandă. „Cercul”, continuă el, e o 
noutate în lumea criminalilor. In Italia, unde există Mafia, să obţii 
bani amenințând cu moartea e ceva obişnuit. N-aş fi crezut că va 
apărea şi la noi ceva de genul ăsta. Mă uimeşte cât de bine e 
organizată această bandă. Cred că e o singură persoană care 
angajează o mulţime de tipi care nu se cunosc unul pe altul şi 
care primesc instrucţiuni individuale. Altminteri ar fi fost 
descoperit demult. Numai aşa, necunoscându-l nimeni direct, s-a 
putut menţine în siguranţă atâta vreme. 

Heggitt îşi luă pălăria: 

— L-ai cunoscut pe Felix Marl, domnule Froyant? Un client 
de-al nostru, un oarecare Barnet e acuzat în cazul Marl. 

Despre Flush, Froyant nu auzise. Pe Marl, însă, l-a cunoscut. 
Avocatul părea să fie la fel de interesat de „Cercul purpuriu” ca 
şi de Marl. 

— Da. L-am cunoscut pe Marl. De ce întrebi? 

— Un om ciudat — zâmbi avocatul. Chiar foarte straniu, aş 
putea spune. Făcea parte dintr-o bandă care excroca băncile 
franceze. Nu ştiai, aşa-i? Avocatul lui m-a căutat astăzi. Se pare 
că a apărut o doamnă Marl care ridică pretenţii asupra averii 
rămase. Marl şi cu unul Lightman au făcut bani serioşi în Franţa 
înainte de a fi prinşi. Lightman a fost decapitat, însă Marl a 
scăpat devenind martor al acuzării. 

— Un om adorabil acest Marl, comentă ironic Froyant. 

— Suntem toţi admirabili dacă ne privim viaţa fără farduri şi 
pomezi! surâse micul avocat. j 

Froyant simţi reproşul mascat şi se enervă. li plăcea să se 
laude că viaţa lui e ca o carte deschisă. Poate că dacă ar fi zis 
„registru” ar fi fost mai aproape de adevăr. 

Aşadar, Brabazon era tăinuitor de bani furaţi, iar Marl un 
fost condamnat pentru escrocherii! Froyant se mira de felul în 
care Marl depăşise asprimea condamnării. li părea bine că 
afacerile lui cu mortul n-au fost chiar păguboase. 

Se îmbrăcă şi ieşi să ia masa la club. Trecând cu maşina 
prin Pall Mall, zări un afiş care-i aminti că era mai sărac cu 
40.000 de lire decât dimineaţa! Zece mii recompensă! Bah! Cine 
s-ar încumeta să fie martor într-o asemenea afacere? Nici chiar 
Brabazon n-ar risca. 

Nu-l cunoştea pe Brabazon... 

25. Locatarul casei de lângă râu 


Brabazon stătea în mansarda casei de lângă râu şi mânca 
pâine cu brânză. Purta încă fracul în care fugise, acum prăfuit şi 
boţit. Cămaşa albă devenise cenuşie, gulerul şi-l desprinsese, iar 
barba ţepoasă accentua impresia generală de mizerie. 

Isprăvind cu mâncatul, deschise fereastra precaut şi aruncă 
fărâmiturile. Cobori în bucătărie. Nu avea nici prosop, nici săpun. 
Se spălă cum putu şi se şterse cu batista. Nu venise decât cu 
hainele de pe el. Douăzeci şi patru de ore a stat nemâncat până 
când a apărut un individ misterios şi i-a lăsat un coş cu provizii. 
Nervii îi erau zdruncinaţi. O săptămână întreagă în ruina asta de 
casă, fără să vadă faţă de om. Hăituirea îi desfigurase 
trăsăturile. Se ştia căutat şi nu putea spera o pedeapsă uşoară în 
cazul în care ar fi fost prins. Când au fost aici cei doi, Brabazon a 
stat ascuns după uşa spre pod. Au fost momente de coşmar! Se 
aşeză pe micul scaun din casă şi se pregăti să mai petreacă o 
noapte. Trebuia să sosească şi cel cu proviziile, aşa cum l-a 
anunţat data trecută. Privea în gol, prostit, când se auzi o cheie 
în uşa de la intrare. Se apropie tiptil de trapa mansardei. „Vino 
jos!” se auzi vocea puternică a necunoscutului. Brabazon se 
supuse. Prima lor convorbire avusese loc în gangul întunecat. 
intre timp se obişnuise cu întunericul şi cobori fără poticneli 
scările. 

— Opreşte-te unde eşti, îi strigă vocea. Ti-am adus mâncare 
şi îmbrăcăminte. Rade-te să arăţi ca oamenii. 

— Dar unde voi fi dus? întrebă Brabazon. 

— Am reţinut un loc la un vapor spre Noua Zeelandă. 
Paşaportul şi biletul sunt în geamantan. Fii atent! Mustaţa să ţi-o 
laşi, dar rade-ţi sprâncenele, sunt prea mari, sari imediat în ochi. 

Brabazon se miră când îl văzuse străinul?! îşi ridică automat 
mâna şi-şi pipăi sprâncenele. Trebuia să-i dea dreptate. 

— Nu ţi-am adus bani, continuă vocea. Ai şaizeci de mii de 
lire de la Marl. Te aşteptai să rezolv eu cu Marl, ceea ce am şi 
făcut. Socotelile au fost încheiate. 

— Cine eşti dumneata? 

— Ce întrebare! „Cercul purpuriu”! Doar ne-am mai întâlnit. 

— Da, adevărat, bâigui Brabazon. Locul ăsta mă 
înnebuneşte. Când pot pleca de aici? 

— Mâine. Aşteaptă să se întunece. Vaporul pleacă doar 
poimâine, dar te poţi îmbarca de mâine. 

— Nu va fi supravegheat vaporul? Nu-i primejdios? bâlbâi 
bancherul. 

— Pentru dumneata nu va fi nici un pericol. Dă-mi banii! 

— Ce bani? 

— Banii dumitale, preciză vocea cu un timbru atât de funest 
că Brabazon se execută tremurând. 

Două pachete voluminoase trecură în mâna înmănuşată a 
necunoscutului. 

— Haide, ţine asta! zise necunoscutul. 

Brabazon luă în mână un teanc de bancnote. Le pipăi. Erau 
noi. 

— Le poţi schimba cum ajungi. 

— N-aş putea pleca chiar astă seară? Brabazon îşi auzi dinţii 
clănţănind: Nu mai suport casa asta. 

— Cum vrei — fie! răspunse vocea după o vreme de 
gândire. Insă nu uita că e periculos! Acum du-te sus! îi ordonă 
scurt şi hotărât. Brabazon se retrase tăcut. Auzi uşa închizându- 
se. Privi pe fereastra prăfuită. Văzu o umbră dispărând pe potecă 
în noapte. 

Brabazon căută geamantanul adus şi-l cără în bucătărie. 
Numai acolo putea aprinde lumina fără teama că va fi 
descoperit. Găsi un rest de luminare şi deschise geamantanul. 
Avea tot ce-i trebuia. Banii primiţi erau din serii diferite. Ai lui 
fuseseră toţi cu aceeaşi serie. Brabazon ştia că nu-i uşor să 
procuri bancnote noi. Desigur, “Cercul purpuriu” şterpelise banii 
de la cineva căruia i-a pretins să fie din serii diferite. 

Se schimbă. După un ceas un Brabazon fercheş trecu prin 
grădină cu geamantanul în mână. Sprâncenele rase îi schimbau 
mult înfăţişarea. Un agent pe care îl cunoştea l-a lăsat să treacă 
fără probleme. Inchirie o cameră într-un hotel de lângă gara 
Easton. Se culcă imediat. Era frânt după o săptămână de pândă 
şi de spaimă. A doua zi o petrecu în cameră. Nu avea curaj să 
iasă pe lumină. Seara, însă, mâncă ceva şi ieşi la aer. Era 
convins că va putea trece neobservat şi pe lângă paza din port. 
Se plimbă, totuşi, pe străzile lăturalnice. Un afiş îi atrase atenţia. 

Se opri să-l citească. „Zece mii de lire şi scutire de pedeapsă!”. 
Un gând licări de îndată în capul bancherului. Nici nu era chiar 
aşa de sigur că va reuşi să scape a doua zi! Ba, dacă se 
gândeşte bine, ar fi mult mai probabil să-l prindă. Şi chiar dacă 
scapă, ce viaţă va avea de aici înainte? Va fi un biet câine 
fugărit, oricâţi bani ar avea. Zece mii de lire şi libertatea! Nimeni 
nu ştia de banii cu care-i înşelase pe urmaşii lui Marl. Mâine 
dimineaţă îi va depune într-un seif şi va merge la poliţie să spună 
tot ce ştie despre „Cercul purpuriu”. 

— Asta voi face! zise cu voce tare, privind ţintă afişul. 

— Mi se pare extrem de rezonabil! auzi o voce lângă el. 

Se întoarse repede. Un omuleţ îl urmărise neauzit. 
Brabazon îl recunoscu imediat: 

— Inspector Parr! bâlbăi. 

— Exact. Domnule Brabazon, eşti dispus să facem o 
plimbare împreună sau ai de gând să-mi faci greutăţi? 

Când intrară la poliţie se ciocniră de o femeie în care 
Brabazon nu-şi recunoscu fosta angajată. Fu dus în celulă şi i se 
citiră toate acuzaţiile — un pomelnic întreg. 

— Poţi scăpa de multe neplăceri, domnule Brabazon, dacă 
spui adevărul. Ştiu la ce hotel stai, ai ajuns acolo aseară târziu. 
Mai ştiu şi că vaporul Itinga are un loc înregistrat pe numele 
Thomson, alias Brabazon. 

— Dumnezeule! exclamă Brabazon, uimit. Asta de unde o 
ştii? 

Parr nu răspunse. Brabazon nu părea pus pe minciuni. 
Povesti tot ce ştia. Tot, din momentul în care, primind 
ameninţarea, s-a hotărât să fugă. 

— Va să zică ai stat tot timpul în casa de la râu? Cum ai 
reuşit să scapi de inspecția lui Yale? 

— Ah! Yale era? Credeam că eşti dumneata. Era o 
despărţitură, un fel de cămară după uşa podului. Acolo am stat. 
Eram mort de frică. 

— Aşadar, Yale a avut din nou dreptate! Acolo erai! Şi-acum 
ce ai de gând, Brabazon? 

— O să-ţi povestesc tot ce ştiu despre „Cercul purpuriu”. 
Cred că ştiu destule încât să-l poţi aresta. Numai să fiţi destul de 


şireţi. 

Parr îl asculta atent. Nu-i scăpă tonul lăudăros la care 
revenise bancherul. 

— Mi-a cerut să schimbăm banii. Aşadar, are la el 
bancnotele mele, toate din aceeaşi serie, E19. Dacă vrei îţi spun 
şi numerele. Nu cred că avea curajul să-i schimbe pe ai lui. 

— Aştia erau banii de la Froyant, cei pe care ţi i-a dat. 
Continuă! 

— Va încerca să schimbe banii mei şi atunci îl veţi avea la 
mână. 

Inspectorul îl chemă pe Froyant la telefon, după ce 
Brabazon fu dus din nou în celulă, şi îi povesti pe scurt cele 
întâmplate. 

— Ai banii? strigă Froyant fericit. Vino imediat la mine. 

— O să-i aduc, însă îţi atrag atenţia că nu sunt ai dumitale 
deşi au seriile corespunzătoare. 

Mai târziu, ajuns la Froyant, îi explică mai pe îndelete cum 
stau lucrurile. Uscăţivul domn nu-şi putea ascunde dezamăgirea. 
Era convins că, indiferent prin ce mijloace, banii trebuiau să se 
întoarcă la el. În sfârşit, înţelese punctul de vedere al lui Parr şi 
discutară liniştiţi toată seara. 

— Seria bancnotelor ajunse în mâna lui Brabazon o ai? 
întrebă la un moment dat Froyant. 

— Desigur. Nimic mai uşor de reţinut. Parr îi dictă seria şi 
numerele bancnotelor, iar Froyant notă totul conştiincios. 


26. Sticluţa cu cloroform 


Thalia Drummond scria o scrisoare când primi o vizită. La 
oricine s-ar fi aşteptat numai la Milly Macroy, nu. Aceasta părea 
bolnavă şi obosită. Cu toate acestea se opri să admire salonaşul 
în care o primise Thalia. Servitoarea era liberă peste noapte. 

— Asta e un palat! zise Milly impresionată. Te descurci de 
toată frumuseţea, mai bine decât bietul Flush. 

— Ce mai face distinsul domn? întrebă Thalia ironic. 

— Ascultă, se întunecă Milly, nu-ţi permit să vorbeşti despre 
el cu tonul ăsta! Pricepi? El se află acum unde ar fi trebuit să fii 
tu. Nu eşti mai nevinovată decât el. 

— Nu te prosti, o calmă Thalia. Scoate-ţi haina şi şezi. Îmi 
vin în minte vremurile trecute când te văd. 

Milly bolborosi ceva, dar acceptă invitaţia. 

— Aş vrea să vorbesc cu tine despre Flush. Se pare că va fi 
acuzat de crimă. Tu ştii cel mai bine că nu ela făcut-o! 

— Eu? De unde să ştiu eu? se miră Thalia. Nu ştiam nici 
măcar că e în casă, abia dimineaţa am aflat din ziare. Presa ştie 
să scoată ştirile pe tavă ca pâinea caldă! 

Milly nu venise până aici să vorbească despre iscusinţa 
presei. Aşa că reveni la Flush şi la şansele pe care le putea avea 
să scape de acuzaţie. 

— Drummond, n-am de gând să mă cert cu tine. Tot ce spui 
o fi adevărat, nu ştiu! Problema e ce crezi despre Flush? li 
cunoşti pe toţi tipii ăştia, pentru Yale chiar lucrezi, mârâi ea. Yale 
l-a pus în gardă pe Parr în legătură cu afacerea, Parr nu avea 
destulă minte s-o descopere singur. 

— Mă faci să râd, zise Thalia. Am lucrat pentru Yale! l-am 
dus corespondenţa şi i-am făcut ordine pe birou. Dacă şi asta se 
mai poate numi „lucrat”! Şi-apoi despre ce tipi vorbeşti? Ce-aş 
putea face eu pentru Barnet? 

— Poţi merge la Parr să-i torni o poveste după reţeta veche: 
că Flush s-a îndrăgostit de tine, că te-a văzut intrând în casa lui 
Marl şi că, urmărindu-te, n-a mai putut ieşi de acolo... 

— Şi despre reputaţia mea ce-mi spui? întrebă Thalia sec. 
Nu, Milly Macroy — inventează ceva mai bun. Şi nici nu cred că 
au de gând să-l acuze de crimă. Cel puţin n-am înţeles nimic de 
genul ăsta din spusele lui Yale. Se ridică şi se plimbă prin cameră 
cu mâinile la spate: De fapt ce interes am eu să-mi pun obrazul 
pentru amicul tău? 

— ţi spun imediat, zise, arţăgoasă, Milly, ridicându-se şi 
punându-şi, agresiv, mâinile în şolduri: Dacă afacerea Brabazon 
se ia la purecat mă voi duce martoră şi cine mă va împiedica să 
spun ce matrapazlâcuri ai învârtit cât ai fost secretara lui? Ce 
mai spui, domnişoară? Să te-aud! 

— Dacă afacerea Brabazon se ia la purecat? întrebă foarte 
calm, Thalia. Vrei să spui că l-au prins? 

— Da, astăzi, au pus mâna pe el. Parr l-a prins. Tocmai 
ieşeam de la poliţie şi i-am văzut pe amândoi. Am fost să văd ce 
bani poate să-mi lase Flush. 

— Brabazon arestat! repetă Thalia la fel de liniştită. 
Sărmanul Brabazon! 

Macroy o privi printre gene. Niciodată n-o putuse suferi pe 
Thalia, dar acum simţea că o urăşte de-a dreptul. li era şi frică de 
ea — avea ceva sinistru, ameninţător în firea ei rece. 

— Am să fac tot ce pot pentru Flush, se hotărî deodată 
Thalia. Nu că m-aş teme de mărturia ta care ar fi mai neplăcută 
pentru tine decât pentru mine. Dar, aşa, fiindcă micul nemernic 
e nevinovat... 

Macroy înghiţi în sec această caracterizare a iubitului ei. 

— Vorbesc mâine cu Yale, reluă Thalia. Nu ştiu dacă va fi de 
folos, dar voi vorbi cu el deschis. 

— Mulţumesc, zise, mai prietenoasă, Milly. 

Thalia o pofti să-i vadă casa. Milly se lansă în exclamaţii 
admirative. 

— Ce-i aici? 

— Bucătăria, răspunse Thalia, fără să pară dispusă să i-o 
arate. 

— Ai pe cineva? întrebă Milly şi, indiscretă, împinse uşa şi 
intră. 

Bucătăria era mică şi pustie. Lumina era aprinsă. Thalia 
zâmbi observând decepţia fetei, dar veselia îi dispăru când Milly 
se îndreptă spre coşul de gunoi şi ridică dinăuntru o sticluţă. 

— Ce-i asta? întrebă citind eticheta. Sticluţa era goală pe 
jumătate. Milly nu-i scoase dopul fiindcă se lămurise ce-i: 
cloroform şi eter, citi cu voce tare. 

— Pentru ce ţi-a trebuit cloroformul? 

Thalia îşi pierdu o clipă cumpătul, apoi izbucni în râs: 

— Oh, Milly, când mă gândesc că bietul Flush e la 
închisoare trebuie să fac ceva ca să-mi alung gândurile negre. 
Aşa că miros eter! 

— Eşti groaznică, Drummond, izbucni Milly trântind sticluţa 
pe masă. Sper să fii întrebată într-o bună dimineaţă dacă mai ai 
să le spui un ultim cuvânt prietenilor! 

— „Ingropaţi-mă alături de Flush!” asta voi cere! 

Milly găsi replica potrivită abia când ajunse în Marilebone 
Road. Îşi dădu seama, totodată, că promisiunile Thaliei erau 
extrem de vagi. 

27. Mama inspectorului Parr 


Jack Beardmore plecă la poliţie să-l vadă pe Parr îndată ce 
află de arestarea lui Brabazon. Acolo i se spuse că „destoinicul 
inspector” plecase acasă. 

— Dacă e ceva important îl puteţi găsi în Stamford Avenue, 
unde locuieşte, domnule Beardmore, îl lămuri polițistul de 
serviciu. 

Interesul pentru „Cercul purpuriu” îl făcea să-l caute pe 
Parr. Yale îi spusese la telefon că Parr speră să afle dovezi 
zdrobitoare prin Brabazon. Nici nu-l văzuse încă pe bancher, dar 
va asista mâine la interogatoriu. Acum Yale era la teatru, aşa că 
Jack porni spre casă pe jos. Maşina o trimisese înainte, simţea 
nevoia de mişcare. O luă prin parc să scurteze drumul. Se 
surprinse întrebându-se ce viaţă de familie o fi având Parr? 
Niciodată nu vorbea despre familia lui. Viaţa lui particulară era 
un secret la fel de mare ca şi cel al „cercului purpuriu”. Jack nu 
ştia unde-i Stamford Avenue. La un moment dat i se păru că 
aude paşi în urma lui. Se întoarse. Nu era fricos de felul lui şi în 
alte împrejurări nu s-ar fi sinchisit deloc. Jack iuți paşii. Nu mai 
auzea nimic suspect, dar când se întoarse din nou i se păru că 
vede un bărbat strecurându-se prin iarbă. Jack se opri. Se opri şi 
celălalt. Situaţia începea să devină caraghioasă. Nu vedea de ce 
n-ar fi putut să fie un cetăţean inofensiv care se plimba, 
întâmplător, în acelaşi timp şi în acelaşi loc ca şi el. Din faţă se 
apropie un alt bărbat. După ţinută recunoscu polițistul în 
patrulare. Spre surprinderea lui se simţi uşurat. Privi înapoi — nu 
mai era nimeni. Celălalt dispăruse. Fusese un ins mic de statură, 
poate vreun copil cerşetor care-l pândea să-i ceară câţiva centi. 
Oricât de caraghios ar fi, trebuia să recunoască bucuria pe care o 
simţea ieşind din parc în strada luminată. îl opri pe poliţist şi-i 
ceru lămuriri. 

— Stamford Avenue? Luaţi omnibuzul de colo ori mai bine 
un taximetru, în zece minute ajungeţi. 

Parr nu se va supăra că e deranjat acasă, la ora asta? Ce 
scuză să invoce? Se hotărî: opri o maşină şi în scurt timp se afla 
în faţa casei inspectorului Parr. Şovăi o vreme, apoi sună. li 

deschise chiar Parr. Faţa lui nu arăta nici bucurie, nici iritare. 
Vizita aceasta târzie nu-i făcea nici o impresie vizibilă. 

— Pofteşte, domnule Beardmore. Tocmai luam masa. 
Dumneata ai mâncat? 

— Fireşte. Nu te deranja, domnule Parr. Mă interesează 
arestarea lui Brabazon, de aceea am venit să te văd. 

Inspectorul îl conduse spre sufragerie. Deodată se opri 
tresărind şi exclamă, aproape speriat: „Dumnezeule!” Jack nu 
înţelegea ce se putuse întâmpla: 

— Te rog, aşteaptă-mă o clipă! Parr părea încurcat, lucru 
extrem de rar la el: Trebuie să-i spun mătuşii cine eşti. Primim 
atât de rar vizite. Eu sunt văduv şi mătuşa se ocupă de 
gospodărie. 

Dispăru în sufragerie închizând uşa după el. Jack rămase 
încurcat în mijlocul coridorului. Parr reveni curând: 

— Pofteşte şi iartă-mă că te-am făcut să aştepţi. 

Camera era bine şi cu gust aranjată. Jack se mustră în gând 
că se aşteptase la altceva. Mătuşa lui Parr era o bătrânică 
distrată care părea să-i dea mult de furcă. li urmărea mişcările 
prin odaie iar când începu să spună ceva o întrerupse, politicos 
dar hotărât. Mâncarea inspectorului se afla pe o tavă. 

— Scuză dezordinea de la noi, domnule... spuse bătrâna 
doamnă. 

— Beardmore, se prezentă Jack. 

— Tot n-o să-l ţină minte, şopti Parr. 

— Eu nu-s aşa de pricepută gospodină ca mama, mai zise 
mătuşa. 

— Sigur că nu, o întrerupse Parr. E cam distrată, îi şopti lui 
Jack. Ei, domnule Beardmore, ce vrei să ştii? 

— Crezi că arestarea lui Brabazon ne va fi de folos în 
afacerea asta încâlcită? întrebă cu un zâmbet de scuză Jack. 

— Nu ştiu. Este posibil. Am lăsat pe unul dintre oamenii mei 
de pază lângă celulă şi i-am interzis să intre la Brabazon. 

— Te gândeşti la otrăvirea marinarului Sibly? 

— Da. Nu ţi se pare că a fost una dintre cele mai 
misterioase crime? 

Parr vorbea calm dar avea o lumină jucăuşă în ochi, pe care 
Jack o interceptă. 

— Îţi vine să râzi! De ce? A fost într-adevăr misterioasă! Nu 
crezi şi dumneata la fel? 

— O, ba da, confirmă inspectorul. Oricum, sunt sigur că 
otrăvirea lui Sibly ne va fi de mai mare folos ca arestarea lui 
Brabazon în dosarul „Cercului purpuriu”. 

— Nu mai tot vorbiţi despre crime şi criminali, se agită 
bătrâna. John, mă calci pe nervi. Mamei îi plac chestiile astea, 
dar... 

— Ai dreptate, mătuşico. lartă-mă, spuse Parr grăbit. 

Mătuşa părăsi încăperea. Curiozitatea lui Jack era mai 
puternică decât buna creştere. 

— Mama pare să fie exemplară! zise Jack râzând, dar cu 
teama de a nu face o gafă. 

— Da, a fost exemplară. Momentan nu e aici. 

— E vorba despre mama dumitale, Parr? 

— Nu, despre bunica, zise acesta, iar Jack rămase perplex. 


28. O împuşcătură în noapte 


Inspectorul părea să aibă vreo cincizeci de ani. Jack socoti 
câţi ani ar avea această minunată bunică interesată de crime şi 
în stare să ţină gospodăria. 

— Trebuie să fie grozavă bătrâna doamnă, zise Jack. O 
interesează şi „Cercul purpuriu”? 

— Dacă o interesează? zise Parr râzând. Dacă ar avea 
puterea mea, banda ar fi încă în această seară la poliţie, după 
gratii. Cum stau lucrurile, însă, nu e cazul! 

Jack simţi o oarecare dezordine în cameră fără să-şi explice 
din ce pricină avea această impresie. Nici nu avu timp să se 
gândească prea mult fiindcă Parr era în vervă. Avea chef de 
vorbă şi îi povesti şi despre necazurile lui cu şeful. 

— E normal să fie iritat de aceste crime în lanţ, spuse Parr. 
N-am mai apucat aşa ceva de pe vremea lui „Jack Spintecătorul”. 
O oroare! „Cercul purpuriu” este singura organizaţie criminală 
care ne-a dat de lucru de atunci încoace. Bandele de spărgători 
sunt şubrede fiindcă se bazează pe onorarea membrilor săi, ceea 
ce nu prea există. Cât despre „Cercul purpuriu”, pare mai 
degrabă să fie o singură persoană, un ins care n-are încredere în 

nimeni. Lucrează în aşa fel încât nu poate fi trădat fiindcă nu are 
cine s-o facă. Nici măcar membrii cei mai mărunți nu se cunosc 
între ei şi, deci, nu se pot trăda. Sunt convins că nu se cunosc 
nici după nume, nici din vedere. 

Parr îi povesti despre tot felul de cazuri care de care mai 
interesante, până se făcu douăsprezece. Jack se ridică, în sfârşit, 
şi-şi luă rămas bun. 

— Te însoțesc până la poştă. Eşti cu maşina? 

— Nu, am venit cu un taximetru, răspunse Jack. 

— Mi s-a părut că aud o maşină. Sunt destul de rare pe 
strada asta. Poate fi vreun doctor chemat la vreun pacient. 

Deschise poarta. Era într-adevăr o maşină oprită la câţiva 
paşi. Cred că pe asta am auzit-o, zise Parr ieşind în stradă. In 
clipa următoare se auzi o detunătură puternică. Parr se prăbuşi 
în braţele lui Jack care era în spatele său. Maşina demară şi porni 
cu toată viteza, dispărând în noapte, cu farurile stinse. Apărură 
oameni pe la ferestre şi în porţi. Veni în fugă şi un poliţist. Parr fu 
dus în sufragerie. Mătuşa se culcase deja şi nu părea să fi auzit 
zgomotul. 

Parr deschise ochii. N 

— Afurisită întâmplare, se strâmbă el de durere. Işi pipăi 
vesta şi extrase o bucăţică turtită de metal: Bine că n-a avut un 
automat. Văzu privirea mirată a lui Jack şi rânji: După câte ştiu, 
suntem trei cu vestă de zale — eu, „Cercul purpuriu” şi, se pare, 
Thalia Drummond! 

Un timp tăcu. Apoi îl rugă pe Jack: 

— Cheamă-l la telefon pe Yale şi spune-i ce s-a întâmplat. 
Cred că o să-l intereseze. 

O jumătate de oră mai târziu Yale fu acolo: 

— Nu vreau să fiu nepoliticos, zise el după ce ascultă 
istoria, dar eşti ultima persoană la care m-aş fi aşteptat să fie 
împuşcată! 

— Mulţumesc! zise Parr, tamponându-şi uşor rana. 

— Nu mă refer la prestigiul dumitale, nicidecum! însă nu 
credeam că vor avea curaj să sfideze poliţia. Se încruntă şi 
continuă ca pentru sine: Nu înţeleg de ce m-a întrebat azi 
dimineaţă Thalia Drummond adresa dumitale. Ştiu că nu-i 
trecută în anuar şi nici în cartea de telefon. 

— Ce i-ai spus? 

— Am răspuns evaziv, însă, acum îmi dau seama că nu era 
nici o problemă pentru ea s-o caute în agenda mea de pe birou. 

Jack oftă mâhnit: 

— Nu cumva crezi, domnule Yale, că Thalia ar putea fi 
autoarea atentatului? Ar fi ridicol. O, ştiu ce vrei să zici — e 
imorală, a făcut tot felul de mici delicte, dar nu înseamnă că e şi 
criminală! 

— Ai dreptate, recunoscu Yale. Mai ales că vreau să-i dau 
ocazia să se îndrepte. Trebuie să-i acord mai mult credit. De 
altfel, Parr, chiar vroiam să-ţi vorbesc. Ce zici de această 
obrăznicie? zise el scoțând din buzunar un cartonaş şi aşezându-l 
pe masă, în faţa inspectorului. 

— Când l-ai primit? 

— Era în cutia de poştă. Ciudat e că l-am descoperit abia 
când am ieşit să vin încoace. Trebuie să recunoşti că le întrece 
pe toate! 

Cartonul avea semnul de acum familiar: un cerc roşu. Jack 
simţi un fior numai privindu-l. Textul suna aşa: 

„Dumneata lucrezi de partea celor care pierd. Lucrează 
pentru noi şi vei fi răsplătit înzecit. Dacă nu te astâmperi vei 
muri în cea de-a patra zi a lunii viitoare”. 

— Îţi mai dă vreo zece zile! murmură Parr, palid şi din cauza 
rănii. 

— Evident, nu iau în seamă ameninţarea, însă sunt nevoit 
să admit că au puteri supranaturale. Cel puţin după întâmplarea 
din biroul meu. 

— Zece zile! repetă inspectorul. Ţi-ai făcut vreun program 
pentru atunci? În mod normal, unde ar urma să fii în patru? 

— Ciudat că mă întrebi. Plănuiesc să merg la Deal, la 
pescuit. Un prieten mi-a împrumutat o barcă cu motor şi aveam 
de gând să-mi petrec noaptea pe canal. Am făcut, deja, toate 
pregătirile pentru excursia asta. 

— Treaba dumitale ce pregătiri ai făcut, dar e sigur că nu 
vei pleca singur. Acum, poţi pleca, adăugă Parr. Mulţumeşte 
cerului că mătuşa doarme şi mama nu-i aici. 

Ultimele cuvinte fură adresate, cu un zâmbet cu subînţeles, 
lui Jack. 

Harvey Froyant se lăuda că nu are încredere în nimeni. 
Până la un punct avea încredere în avocatul lui, numai că acesta 
era în relaţie cu tot felul de oameni dubioşi şi, deci, se păstra 
rezervat şi faţă de el. 

La două zile după atentatul asupra lui Parr, micul avocat se 
prezentă, tremurând de emoție, la clientul său. Dăduse de urma 
uneia dintre bancnotele pe care „Cercul purpuriu” le luase de la 
Brabazon. A 

— Acum avem o pistă bună, îl asigură pe Froyant. In curând 
voi da de cel de la care a plecat bancnota. 

Froyant nu voia să lase mai departe afacerea pe mâinile 
acestui om. Firma Heggitt îşi încheiase, din punctul lui de 
vedere, misiunea. Mai departe se va ocupa el. II făcu şi pe avocat 
să înţeleagă ce intenţii are. 

— Regret că nu mă laşi să continui, zise Heggitt dezamăgit. 
Am lucrat personal la treaba asta şi nu mai sunt decât câţiva 
paşi. 

Froyant ştia asta. Jack avusese dreptate zicând că acest om 
nu va renunţa la bani cu una cu două. Pierderea lor îl chinuia şi-l 
făcea să născocească tot felul de planuri de recuperare. Nu 
dormea noaptea, dimineaţa se trezea disperat. Acum, că terenul 
era pregătit, putea duce singur urmărirea la bun sfârşit. Averea 
şi-a început-o cumpărând şi vânzând terenuri pe toate continen- 
tele. A început aproape fără capital iar acum avea milioane. Nu 
le-a făcut stând în birou şi bizuindu-se pe alţii, ci lucrând din 
greu: voiaje lungi, cercetări epuizante, indiscreţii, riscuri toate au 
fost necesare. Aşa că, şi de data asta, se puse cu râvnă pe 
treabă. Parr şi Yale nu aveau habar de planurile lui.. 

A găsit urma bancnotei în trei locuri. Mai întâi la o casă de 
schimb pe chei, apoi într-o agenţie de voiaj şi, în fine, la o bancă. 
Spre norocul lui era filiala unei bănci cu care lucra el însuşi. Trei 
zile scotoci prin registre. Nu-i ajungea să ştie cine a fost primul 
schimbător. Directorul băncii nu ştia ce caută de fapt Froyant şi 
nici împotriva cui erau îndreptate cercetările. 

Intr-o dimineaţă Froyant plecă în Franţa. La Paris făcu o 
escală de numai două ore şi porni spre sud. La 9 dimineaţa se 
afla la Toulouse. Şi avu noroc. Unul dintre funcţionarii înalţi ai 

primăriei fusese, pe vremuri, agentul său în afaceri cu terenuri. 
Monsieur Brassard îl primi, aşadar, bine. Sigur, şi din cauza unei 
afaceri pe care o puseseră la cale şi din care avea să iasă un 
câştig bun. Când află, însă, scopul vizitei lui Froyant, entuziasmul 
îi scăzu brusc. 

— Nu mă ocup cu asemenea lucruri, Froyant. Deşi sunt 
avocat, nu m-am băgat în afaceri penale. Mângâindu-şi barba 
lungă, adăugă: De Marl îmi aduc aminte. Marl şi încă unul, un 
englez parcă. 

— Nu cumva Lightman? 

— Ba da, ăsta-i ticălosul. Dumnezeule! Da! zise scârbit. Ce 
poveste. Nişte lichele! Unul dintre ei l-a împuşcat pe casierul 
băncii din Nîmes. Au mai fost câteva crime aici la Toulouse în 
care au fost amestecate şi numele lor. Şi pe urmă incidentul ăla 
teribil! 

— Ce incident? întrebă, curios, Froyant. 

— Când Lightman a fost dus la eşafod. Cred că de vină a 
fost băutura, călăii erau morţi de beţi. Ghilotina n-a funcţionat. A 
căzut o dată, de două ori. Abia i-a atins gâtul. Mulțimea s-a 
înfuriat, ştii că francezii se aprind repede, aşa că l-au condus pe 
condamnat înapoi în temniţă. Da, da, „Cercul purpuriu” a scăpat 
de ghilotină. 

Froyant scăpă ceaşca de cafea din mână şi sări ca ars: 

— Cine? strigă el. 

Brassard se uită la el cu gura căscată: 

— Ce ai, dom'le? întrebă, privind cu reproş covorul pătat. 

„Cercul purpuriu”! Despre ce vorbeşti! se bâlbâi de 
emoție Froyant. 

— Aşa îl chema pe Lightman, răspunse Brassard, tot mai 
mirat de efectul vorbelor sale. Asta era porecla lui. Secretarul 
meu ştie mai multe despre asta. Stai să-l chem. 

Sună şi apăru un bărbat în vârstă. 

— Jules, îţi mai aminteşti de „Cercul purpuriu”? 

— Cum să nu, domnule. Chiar foarte bine. Am fost de faţă la 
execuţie. A fost teribil, gesticulă el convingător. 

— De ce i se spunea „Cercul purpuriu”? 

— Din pricina unui semn. Avea un cerc roşu în jurul gâtului 
şi încă înainte de execuţie toată lumea vorbea că nu-l poate 
atinge nici un cuţit. Un fel de semn miraculos. Din naştere cred. 

Mulţi gură-cască din apropierea eşafodului preziceau că nu va 
avea loc nici o execuţie, că Lightman e fermecat. Ar fi fost mai 
corect, după părerea mea, domnule, dacă s-ar fi spus că atât de 
beţi vor fi călăii încât nu vor fi în stare să fixeze ca lumea 
ghilotina. 

Froyant asculta agitat. Adevărul ieşea, încetul cu încetul, la 
iveală. Lucrurile se limpezeau. 

— Ce s-a întâmplat cu “Cercul purpuriu”? 

— Nu ştiu, dădu din umeri Jules. A fost deportat pe o insulă. 
În schimb, Marl a scăpat fiindcă a acceptat să fie martorul 
procurorului. Am auzit că Lightman ar fi evadat nu demult. Nu 
ştiu dacă e adevărat. 

Froyant avea motive să creadă că e adevărat. Restul zilei 
şi-l petrecu scotocind mai departe prin hârţoage. Făcu apoi o 
vizită procurorului şi directorului închisorii. La acesta din urmă 
cercetă un teanc de fotografii. Froyant se culcă în seara aceea 
complet satisfăcut. Izbutise acolo unde cea mai destoinică poliţie 
a eşuat. Pentru el „Secretul Cercului purpuriu” încetase a fi un 
secret. 


30. Froyant e silit să tacă 


Viaţa lui Froyant în Franţa n-a trecut neobservată. Derrick 
Yale şi Parr ştiau că e plecat. Ştia şi „Cercul purpuriu”, dacă 
telegrama Thaliei a ajuns la destinaţie. Tocmai aceste telegrame 
ale Thaliei au fost motivul vizitei la Poliţie a lui Yale în seara 
revenirii triumfătoare a lui Froyant din Franţa. Când Parr intră în 
biroul lui îl găsi distrând un grup de poliţişti cu ciudatele lui 
însuşiri. Cu un inel al unui inspector în palmă fu în stare să 
povestească nu numai istoria inelului cu pricina, ci şi o mică 
întâmplare secretă din viaţa posesorului. Un curier îi aduse lui 
Parr un plic sigilat. Acesta îl depuse în palma întinsă a lui Yale, 
râzând: 

— Spune-mi de la cine e? 

— De la un tip scund, cu barbă galbenă. Vorbeşte pe nas şi 
are o prăvălie, recită, râzând la rândul lui Yale. Numai că asta nu 
e psihometrie. Absolut întâmplător ştiu că plicul e de la Johnson 
din Mildreed Street. 

85 


- SECRETUL CRECULUI PURPURIU - 


Inspectorul rămase perplex. După ce ieşiră ceilalţi, Yale îi 
dezlegă misterul: 

— Am aflat că ştii adresa unde sunt expediate toate 
comunicatele pentru „Cercul purpuriu”. Eu o ştiam de mult şi 
citisem toate ştirile primite de acesta. Domnul Johnson mi-a spus 
că ai ajuns cu cercetările până la el. L-am rugat să-ţi dea toate 
lămuririle. 

— Aşadar, ai ştiut tot timpul?! întrebă Parr, răguşit de 
mirare. 

— Da. Ştiam că toate scrisorile mergeau pe adresa unei 
mici agenţii de anunţuri şi că în fiecare zi venea un băieţaş să le 
ridice. E umilitor că trebuie să recunosc că n-am fost în stare să 
descopăr cine îi golea buzunarele! 

— li golea buzunarele? se miră iar Parr spre amuzamentul 
lui Yale. 

— Cum ai auzit! Băiatul avea ordin să pună mesajul în 
buzunar şi să se ducă în Hugh-Street unde este întotdeauna 
aglomeraţie. Ei bine, cineva îi golea la un moment dat buzunarul 
fără ca băiatul să-şi dea seama! 

— Eşti grozav! Şi ce ai mai descoperit? 

— Ceea ce am bănuit mereu: că Thalia e în legătură cu 
„Cercul purpuriu” şi îl informează despre tot ce se întâmplă. 

— Şi acum ce ai de gând? 

— Ţi-am spus că ea ne va conduce la ţintă. Mai devreme 
sau mai târziu prezicerea mea se va împlini. Sunt deja două luni 
de când l-am convins pe prietenul meu de la agenţie să-mi dea 
mie întâi să citesc toate mesajele. Am pus la bătaie o artilerie 
întreagă de argumente până l-am înduplecat să consimtă la 
această mică înşelăciune. E un om cinstit. Nu ştiu dacă ai 
observat că oamenii cei mai cinstiţi sunt gata să comită cele mai 
teribile înşelătorii dacă li se spune că sunt pentru o cauză 
dreaptă. Mi-am permis a-i da să înţeleagă că sunt de la poliţie. 
Sper că n-ai nimic împotrivă. 

— Nu de puţine ori m-am gândit că n-ar fi rău să chiar fii 
„de la poliţie”. Va să zică Thalia Drummond e amestecată? 

— O ţin mai departe la mine. Cu cât e mai aproape, cu atât 
e mai puţin periculoasă. 

— Ce a căutat Froyant în Franţa? 

— Nu ştiu exact. Probabil vreo nouă afacere. Ştii că o treime 
din viile din Champagne sunt ale lui, nu? 

— Da, răspunse scurt Parr. 

Tăcură o vreme amândoi, fiecare cu gândurile sale. Parr tot 
se mai întreba ce-o fi făcut Froyant la Toulouse. 

— De unde ştiai că a fost la Toulouse? întrebă Yale. 

Întrebarea venise pe neaşteptate, în continuarea gândurilor 
lui Parr şi acesta tresări violent: 

— Pentru Dumnezeu! Şi gândurile le citeşti? 

— Uneori, răspunse serios Yale. Eu credeam că a fost la 
Paris. 

— A fost la Toulouse, întări scurt inspectorul fără altă 
explicaţie. 

Era încă tulburat de felul în care Yale îi citise gândurile — 
asta i se părea cea mai stranie dintre însuşiri. Era aproape 
speriat. 

Sună telefonul. Era Froyant: 

— Parr? Aş vrea să veniţi imediat până la mine. Dumneata 
şi Yale. Trebuie să vă comunic ceva extrem de important. 

Parr aşeză încet telefonul în furcă. 


xxx 


— Ce naiba o fi aflat? se întrebă Parr. 

În ochii lui Yale zări o luminiţă ciudată. 

Thalia Drummond isprăvise cu masa şi cosea nişte ciorapi. 
Ocupaţia ei de căpetenie era, însă, să-şi alunge gândurile în 
legătură cu Jack. Erau momente când amintirea tânărului era o 
adevărată tortură. Singurătatea şi liniştea făceau gândurile 
acestea şi mai acute. Puse lucrul deoparte şi căută ceva mai 
captivant de făcut. Tocmai atunci se auzi soneria de la intrare. 
Era un comisionar care îi adusese un pachet de mărimea unei 
cutii de pantofi. Adresa era scrisă cu cerneală, cu litere de tipar. 
Inima începu să-i bată mai puternic la vederea expeditorului. 

Se retrase în dormitor şi desfăcu pachetul. Deasupra era o 
scrisoare de la „Cercul purpuriu” cu următorul text: 

„Cunoşti casa lui Froyant. Din grădină există o intrare spre 
camera blindată de sub biroul lui. Du-te acolo la ora nouă şi ia cu 

dumneata şi conţinutul acestei cutii. Aşteaptă acolo până la noi 
instrucţiuni.” 

In cutie se afla o mănuşă mare, bărbătească, până la cot, 
pentru mâna stângă şi un cuţit lung, ascuţit, cu mâner lat. li 
încercă tăişul. Era brici. Privi multă vreme îngândurată aceste 
obiecte. Se sculă în cele din urmă şi încercă un număr de telefon. 
De la Centrală i se spuse că nu răspunde nimeni. 

La ora nouă... Era opt... nu avea vreme de pierdut. Puse 
mănuşa şi cuțitul într-o geantă de piele, îşi îmbrăcă paltonul şi 
ieşi. 

Peste o jumătate de ceas, Yale şi Parr urcau scările casei lui 
Froyant. li primi un servitor. Yale remarcă lumina puternică din 
hol. De altfel şi pe scări ardeau toate lămpile, lucru ciudat dacă 
avea în vedere zgârcenia lui Froyant. De obicei casa era 
scufundată în întuneric. Biblioteca se afla imediat lângă intrare. 
Şi ea era luminată ca ziua. Harvey Froyant şedea la birou cu un 
zâmbet pe buze. Deşi evident obosit, toate gesturile lui arătau o 
mare satisfacţie. 

— Domnilor, începu el vesel, vă voi spune ceva ce vă va 
mira şi amuza în acelaşi timp. Frecându-şi mâinile, se întoarse 
spre dolofanul inspector: L-am anunţat telefonic pe comisarul 
general că vă aflaţi aici. Să nu vi se întâmple ceva când părăsiţi 
casa. E un secret primejdios. Şi-acum, domnilor, faceţi-vă 
comozi. Povestea pe care vreau să v-o spun e destul de lungă. 

Sună telefonul. Yale şi Parr urmăriseră convorbirea. 

— Da, da, colonele. Am de făcut o declaraţie extrem de 
importanţă. Pot să sun peste câteva minute? Foarte bine. 

Închise telefonul şi, încruntat, se adresă celor doi. 

— Cred că-l voi suna chiar acum, dacă nu aveţi nimic 
împotrivă să treceţi în camera alăturată şi să închideţi uşa. Nu 
vreau să stric surpriza pe care v-am pregătit-o. 

— Se înţelege, fu de acord Parr părăsind odaia. 

Yale ezita. 

— Convorbirea va fi în legătură cu „Cercul purpuriu”? 

— Vei afla mai târziu, zise Froyant... Mai ai răbdare. Cinci 
minute şi vei avea cea mai mare surpriză din viaţa dumitale. 

Yale râse. Se auzi şi râsul lui Parr de alături. 

— E greu să mă surprindă ceva, zise Yale ieşind. Cu mâna 
pe clanţă mai adăugă: Pe urmă o să-ţi povestesc eu ceva despre 

tânăra noastră prietenă, Thalia Drummond. Ştiu că fata nu te 
interesează, dar istorioara va fi la fel de surprinzătoare ca a 
dumitale. 

Parr privea din prag şi avu impresia că Froyant bolborosea 
ceva cu totul nepoliticos la adresa Thaliei. 

Yale închise încet uşa. 

— AŞ vrea să ştiu, Parr, despre ce surpriză e vorba şi ce 
naiba are de vorbit cu colonelul? 

In salon era foarte multă lumină, ca, de altfel, în toată casa. 

— Ce se întâmplă, Steeve? se adresă Yale servitorului pe 
care îl cunoştea. 

— E o ciudăţenie, domnule, recunoscu impozantul servitor. 
Domnul Froyant nu e prea risipitor. Astăzi mi-a spus că nu vrea 
să se expună deloc. N-am înţeles ce vroia să zică. Găsesc la fel 
de ciudat şi faptul că are două revolvere încărcate în buzunar. 
Domnul Froyant are oroare de arme. 

— De unde ştii că are revolvere? întrebă Parr. 

— Eu le-am încărcat, domnule, răspunse servitorul. Am 
făcut armata la cavalerie şi mă pricep să mânuiesc armele. Unul 
dintre revolvere e, de altfel, al meu. 

Yale fluieră de surpriză şi uitându-se la Parr zise: 

— Am impresia că nu numai că-l cunoaşte pe „Cercul 
purpuriu”, dar îi chiar aşteaptă vizita. Ai ceva oameni prin 
preajmă? 

— Da, pe stradă. Le-am spus să stea pe aproape pentru 
orice eventualitate. 

Vocea lui Froyant vorbind la telefon nu se putea auzi din 
cauza zidurilor groase. Casa era masivă. După o jumătate de 
ceas Yale îşi pierdu răbdarea. 

— Steeve, du-te şi-l întreabă pe stăpânul dumitale dacă nu 
are nevoie de noi! 

— Imi pare rău, domnule, dar n-am voie să-l deranjez. Nici 
unul dintre noi nu poate intra dacă nu e sunat. Puteţi să mergeţi 
dumneavoastră. 

Parr a deschis uşa. Lămpile ardeau. Froyant era prăbuşit 
într-un fotoliu. Parr înţelese imediat că e mort. In partea stângă a 
pieptului se vedea mânerul lat al unui cuţit. Pe masa stropită cu 
sânge se vedea o mănuşă bărbătească, mare. La strigătul de 

groază al lui Parr, Yale se repezi în încăpere. Inspectorul era 
palid de oroare. Priviră amândoi împietriţi de surpriză. 

In fine, Parr îşi veni în fire. 

— Cheamă-i pe oamenii mei. Să nu părăsească nimeni 
casa. Spune lui Steeve să adune tot personalul în bucătărie. 

Cercetă cu de-amănuntul camera. La ferestrele mari ce 
dădeau spre grădină atârnau perdele grele de pluş. Le dădu 
deoparte. Jaluzelele erau trase. 

Cum a fost omorât Harvey Froyant? 

Biroul se afla în faţa căminului. Era mai îngust decât unul 
obişnuit. Froyant lucra însă cu plăcere la el. Din ce parte o fi 
venit asasinul? Prin spate? Cuţitul era împlântat de sus în jos. 
Probabil că atentatorul s-a apropiat pe neobservate. La ce 
folosea mănuşa? Parr o ridică — era o mănuşă de care poartă de 
obicei şoferii, mare şi urâtă. 

Telefonă comisarului de poliţie. Acesta era în aşteptarea 
telefonului lui Froyant. 

— Va să zică n-aţi vorbit? 

— Nu. Dar ce s-a întâmplat? 

Parr îi povesti pe scurt întâmplarea şi înghiţi fără să 
crâcnească înjurăturile şefului său. 

Trecu în hol. Acolo îl aşteptau oamenii lui. Organiză 
percheziţionarea amănunţită a casei. Reveni, apoi, la Yale care-l 
aştepta curios şi nerăbdător: 

— Ei? 

— Nimic. Nici un suspect printre cei prezenţi. Cum a intrat, 
totuşi, asasinul? 

— Poate, o trapă în podea? sugeră Yale. 

— Casele din West-End n-au trape, declară Parr. 

Insă o cercetare mai atentă avu un rezultat surprinzător. 
Era într-adevăr, sub covor, o trapă. Steeve povesti că în timpul 
războiului, de teama bombardamentelor, Froyant a construit un 
adăpost blindat sub birou, în pivniţă. Se ajunge acolo prin 
această trapă. 

Parr cobori precaut. Ajunse într-un fel de celulă cu o uşă 
încuiată. Cu cheia găsită în buzunarul lui Froyant o deschise. 
Urma a doua uşă, de oţel, care dădea în grădină. 

— Nimic mai uşor decât să pătrunzi în casă prin uşa aceasta 
din grădină, zise Yale care coborâse şi el. Sunt convins că 
asasinul a intrat pe aici. 

Cu o lanternă lumină podeaua adăpostului. Se lăsă în 
genunchi: 

— Aici e o urmă proaspătă. De femeie! exclamă el surprins. 

Parr se uită şi el. Nu era nici o îndoială. Era o urmă 
proaspătă! 

— Dumnezeule! Ce plan infernal! exclamă Yale aproape 
îngrozit. Recunoscuse urma Thaliei Drummond. 


31. Thalia răspunde la întrebări 


Derrick Yale stătea aplecat deasupra unui ziar. Răsfoise 
deja o duzină. 

— „Sub ochii poliţiei”, citi el titlurile. „Neputinţa 
inspectorului”. Presa nu are nici un cuvânt bun despre bietul Parr 
şi totuşi i-a fost absolut imposibil să împiedice crima. Tot aşa 
cum mi-a fost mie sau dumitale, Thalia Drummond. 

Thalia părea obosită în dimineaţa asta. Avea cearcăne 
adânci, faţa trasă. Nimic din veselia ei obişnuită. 

— Cine se ocupă cu meseria asta trebuie să se aştepte la 
neplăceri. Poliţiei nu-i pot merge toate după plac, zise liniştită 
Thalia. 

Yale o privi curios: 

— Nu prea admiri metodele poliţiei, aşa-i? 

— Nu prea, admise Thalia sortând corespondenţa. N-am 
pentru ce să-i dau certificat de capacitate! 

Yale râse: _ 

— Eşti o fată ciudată! Imi vine să cred, uneori, că nu ştii ce-i 
aceea milă... Dumneata ai lucrat şi pentru Froyant, nu? 

— Da, răspunse ea scurt. 

— Ai locuit în casa lui? 

Thalia amână răspunsul privindu-l în ochi: 

— Da, am locuit o vreme acolo. De ce întrebarea asta? 

— Mă gândeam că poate ştiai şi de adăpostul subteran. 

— Bineînţeles că ştiam. Bietul Froyant se lăuda la toată 
lumea cu soliditatea lui. Mi-a spus de câteva ori şi cât l-a costat, 
adăugă fata, râzând. 

— Unde ţinea cheia? 

— Pe birou. Vrei, poate, să sugerezi că puteam ajunge la ea 
şi că, prin urmare, sunt complice la crima de aseară? 

— Nu vreau să zic nimic, domnişoară, zâmbi Yale. Ştiu că 
dumneata cunoşti mai bine ca oricare altul casa şi întreb pur şi 
simplu. Crezi că putea fi ridicată trapa fără zgomot? 

— Cu siguranţă, răspunse ea. Se manevrează prin 
contrabalans. Răspunzi dumneata la vreuna dintre scrisori? 

Yale dădu teancul de scrisori deoparte cu mâna: 

— Cum ţi-ai petrecut timpul aseară, domnişoară Thalia? 

Intrebarea era mai personală decât cele de până acum. 

— Am fost acasă, răspunse Thalia, ducându-şi mâinile la 
spate cu un gest pe care Yale i-l cunoştea deja. 

— Toată seara? 

Ea tăcu. 

— E adevărat că pe la opt şi jumătate ai ieşit să duci un 
pachet? 

Thalia tot nu răspunse. 

— Unul dintre oamenii mei te-a văzut întâmplător şi apoi te- 
a pierdut din vedere. Unde ţi-ai petrecut seara? Ai ajuns acasă 
abia pe la unsprezece. 

— Am făcut o plimbare, răspunse Thalia cu răceală. Dacă- 
mi dai o hartă a Londrei îţi arăt pe unde m-am plimbat. 

— Dar dacă o parte din drum e cunoscut deja? 

Thalia îl privi cu ochii mijiţi. 

— Perfect! Inseamnă că voi fi scutită de o parte din 
răspuns. 

Yale se aplecă peste masă: 

— Acum, te rog să mă asculţi. Sunt absolut convins că în 
sufletul dumitale nu eşti o ucigaşă. Văd că te cutremură acest 
cuvânt oribil. Însă sunt câteva momente, în mişcările dumitale 
de ieri, foarte suspecte. Incă nu i le-am comunicat lui Parr. 

— M-am obişnuit să fiu bănuită, spuse Thalia. Dacă ştii deja 
aşa de multe nici nu mai am ce povesti. 

Yale nu se putea împiedica să nu-i admire calmul. Zise, 
ridicând din umeri: 

— De altminteri, nici nu are importanţă unde ai fost. 

— Sunt aproape de aceeaşi părere, spuse Thalia 
batjocoritor şi se instală la maşina de scris punând capăt 
discuţiei. 

„Ciudată fiinţă”, îşi zise Yale. In general, nu-l prea interesau 
femeile. Thalia, însă, era cu totul neobişnuită. Frumuseţea ei nu-l 
impresiona. Ştia că e frumoasă, tot aşa cum ştia că uşa biroului e 
vopsită brun şi că moneda de un penny e roşcată. 

Luă ziarul şi citi articolul despre incompetenţa poliţiei. 
Curând apăru Parr. Era agitat şi se trânti pe un scaun. 

— Comisarul mi-a cerut să-mi dau demisia, zise vesel, spre 
mirarea celuilalt. Nu mă supără deloc. Aveam de gând s-o fac 
încă de acum trei ani, de când am primit moştenirea de la fratele 
meu. 
Yale aflase că Parr e un om bogat. 

— Ce vei face? îl întrebă. 

— Dacă autorităţile îţi cer demisia, ţi-o dai. Ce altceva poţi 
face? Nu voi pleca, însă, decât la sfârşitul lunii viitoare. Trebuie 
să aştept să văd ce ţi se întâmplă şi dumitale. 

— Mie? se miră Derrick. Ah! Te referi la ameninţarea cu 
moartea? Chiar aşa! Nu mai am de trăit decât două-trei zile, zise 
ironic, privind în calendar. N-are rost să mai aştepţi!... Dar să 
vorbim serios — de ce să-ţi dai demisia? Nu vrei să vorbesc eu 
cu comisarul? 

— Nici vorbă. Nici nu te-ar lua în seamă. lar afacerea 
„Cercului purpuriu” n-o las din mână, oricum, până la demisie. 
Comisarul a fost de acord. Datorită dumitale! 

— Mie? 

— Da, râse rotofeiul de inspector. l-am spus că viaţa 
dumitale e atât de valoroasă încât e absolut necesar să mă 
îngrijesc să treci peste data fatală! 

In acest moment apăru Thalia cu nişte scrisori: 

— Bună dimineaţa, domnişoară Drummond! 

— Am citit despre dumneata în ziar, zise Thalia. Mâine- 
poimâine eşti o personalitate de rangul unu. 

— Ce nu face omul pentru puţină reclamă, murmură 
inspectorul, deloc supărat. In schimb, numele dumitale nu l-am 
mai văzut demult. 

Aluzia la povestea cu furtul părea să-l distreze. 

— Toate la timpul lor, zise Thalia. Ce noutăţi mai aveţi 
despre „Cercul purpuriu”? 

— Cea mai nouă ştire, zise Parr liniştit, este că toată 
corespondenţa trimisă lui la agenţia din Mildreed Street trebuie 
trimisă acum în altă parte. 

Observă schimbarea ei la faţă. Un singur moment, dar Parr 
era satisfăcut pe deplin. 

— Nu cumva oamenii Cercului îşi deschid birouri în City? îşi 
regăsi stăpânirea de sine Thalia. Nu înţeleg, de altfel, de ce n-ar 
face-o. Oricum, fac tot ce doresc. Ar putea deschide o agenţie 
mare, cu reclamă luminoasă, poate reuşeşte s-o vadă şi poliţia! 

— Sarcasmul la o tânără domnişoară nu e doar nepotrivit ci 
şi necuviincios! o mustră Parr. 

Yale urmărea surâzând această discuţie. Dacă Thalia îl 
uimea uneori, trebuia să recunoască, erau momente când şi Parr 
îl uimea. Putea fi atât de răutăcios. 

— Unde ai fost aseară, domnişoară Drummond? întrebă 
Parr privind în pământ. 

— În pat, visam! 

— Probabil eşti somnambulă, altfel nu-mi explic ce făceai 
pe la nouă şi jumătate în spatele casei lui Froyant. 

— Asta e, va să zică? Ai găsit delicatele mele urme în 
grădină? La asta făcea aluzie şi domnul Yale adineauri. Nu, 
domnule inspector, nu sunt somnambulă. M-am plimbat prin 
parc. Imi place singurătatea. 

Parr privea covorul cu mare atenţie. 

— Delicată domnişoară, dacă te mai plimbi prin parc 
păstrează distanţa cuvenită între dumneata şi Jack Beardmore. 
Ultima dată când l-ai urmărit l-ai cam speriat! 

De data asta nimerise ţinta. Thalia roşi şi încruntă 
sprâncenele. 

— Domnul Beardmore nu se sperie aşa de uşor şi apoi... şi 
apoi... 

Se întoarse şi ieşi repede din cameră. Când Parr plecă 
trecând prin biroul ei, Thalia îl privi supărată: 

— Sunt momente când te urăsc sincer, domnule inspector! 
zise ea furioasă. 

— Mă uimeşti, zise el calm. 

32. O excursie la ţară 


Poliţia trecea prin momente grele. Coloane întregi prin ziare 
scriau despre ultima tragedie pusă în seama „Cercului purpuriu”, 
se făceau interpelări în parlament, se ţineau conferinţe cu uşile 
închise, iar Parr era întâmpinat cu nedisimulată răceală. Liste ale 
crimelor Cercului apăruseră în mai toate ziarele. Se făceau 
comentarii aspre la adresa lui Parr, cel însărcinat cu rezolvarea 
cazului. Parr ceru învoire pentru a face nişte cercetări în Franţa. 
Abia plecat, se discuta înlocuirea lui. Nu avea în conducerea 
poliţiei decât un singur susţinător, pe colonelul Morton, comisarul 
şef. Morton îl sprijinea din răsputeri deşi ştia că e în van. Yale 
trecu şi el pe la şefi şi preciză unele detalii în legătură cu mersul 
anchetei, sperând să-şi reabiliteze prietenul. 

— Eram şi eu acolo, cu datoria de a-l apăra pe Froyant, 
numai aşa se explică scăderea vigilenţei lui Parr. Am şi eu o 
parte de vină, insista Yale. 

— Nu vreau să te jignesc, domnule Yale, zise comisarul, 
lăsându-se pe spate în fotoliul adânc, însă acţiunile dumitale nu 
sunt oficiale şi nu cred că-l poţi ajuta pe Parr în vreun fel. A avut 
destule ocazii să-şi dovedească destoinicia şi le-a ratat pe toate. 

Yale se pregăti să plece, dezamăgit. Comisarul îl mai reţinu 
cu o întrebare: 

— Dumneata ne poţi da desluşirile necesare în legătură cu 
omul care l-a ucis pe James Beardmore. Ţi-l aminteşti pe Sibly, 
marinarul? 

— Desigur, zise Yale aşezându-se din nou. 

— Cine mai era în celulă când l-ai interogat? 

— Eu, Parr şi un stenograf. 

— Bărbat sau femeie? 

— Bărbat. Cred că era din serviciul poliţiei. Nimeni 
altcineva. Gardianul a intrat o dată sau de două ori. A adus apa 
în care a fost pusă la un moment dat otrava. 

Comisarul scoase dintr-un dosar o coală de hârtie. 

— Asta-i declaraţia gardianului. O să sar introducerea. lată 
ce spune: 

„Deţinutul şedea pe pat. Domnul Parr stătea în faţa lui, iar 
domnul Yale cu spatele la uşa celulei, care era deschisă. De la 

robinet am umplut un pahar pe care l-am lăsat puţin jos până m- 
am dus în altă celulă, unde am fost chemat. După câte ştiu era 
imposibil să se întâmple ceva cu paharul între timp, deşi uşa 
spre curte era deschisă. Când am intrat, domnul Parr mi-a luat 
paharul din mână şi mi-a cerut să nu-i mai deranjez”. Cum vezi, 
despre stenograf nu spune nimic. Crezi că era din penitenciar? 

— Sunt aproape sigur că era din serviciul Poliţiei. 

— Trebuie să-l întreb pe Parr, zise comisarul. 

Parr, întors din Franţa, le spuse că omul fusese angajat 
chiar în orăşelul respectiv, după ce ceruse relaţii despre el. În 
deruta iscată de moartea lui Sibly nu s-a mai gândit să-l 
interogheze. Declaraţia lui Sibly i-a fost dată scrisă la maşină şi 
îşi aduce aminte că l-a plătit pe stenograf. Asta era tot ce ştia 
Parr. Nu destul ca să-l lămurească pe comisar. 

Derrick Yale aşteptă sfârşitul convorbirii telefonice. Văzu 
faţa nemulțumită a comisarului, semn că nu aflase ce dorea. 

— Dumneata nu ţi-l aminteşti? 

— Nu, zise Yale. Şedea lângă Parr şi l-am văzut tot timpul 
numai din spate. 

Comisarul mormăi ceva despre neglijenţă, apoi zise: 

— Nu m-aş mira să aflu că stenograful era un agent al 
Cercului. A fost o neglijenţă criminală că pentru o afacere atât de 
gravă s-a apelat la un om neverificat. Da, Parr ne-a decepţionat. 
Oftă. Imi pare rău în multe privinţe pentru el. Eu ţin la Parr, e un 
poliţist de şcoală veche pe care cei tineri nu-l preţuiesc. Nu are 
însuşiri extraordinare, dar a fost un lucrător bun. Acum, însă 
trebuie să plece. E lucru hotărât. l-am dat să înţeleagă cât am 
putut de delicat. Imi pare rău. 

Yale se gândi că e o noutate pe care o ştia şi ultimul agent 
de circulaţie. N 

Cel care părea cel mai puţin afectat era Parr însuşi. Işi 
vedea de slujbă calm, iar când veni succesorul său să-şi vadă 
viitorul birou Parr îl primi chiar vesel. Intr-o zi îl întâlni în parc pe 
Jack. Şi acesta fu surprins de buna dispoziţie a grăsunului 
inspector. 

— Cum e, inspectore, e gata cursa? 

— Da, aşa cred. Eu sunt aproape de „sosire”. 

— E imposibil să te retragi acum. Dumneata ai toate firele 
în mână. Nu pot fi chiar aşa de naivi şefii încât să renunţe la 

serviciile dumitale în aceste momente critice. Ţi-ai pierdut orice 
speranţă de a pune mâna pe ticăloşi? 

Parr se gândi că ei şi-au pierdut speranţa şi răbdarea, dar 
nu mai avea chef să discute despre conducerea poliţiei. 

Jack intenţiona să plece la moşie. De la moartea tatălui său 
nu a mai fost pe acolo. Nici acum nu s-ar fi dus dacă nu ar fi avut 
de rezolvat nişte contracte care nu se puteau rezolva în oraş. 
Hotărâse să rămână peste noapte în castel, locul dramei şi al 
altor amintiri triste. 

— Vasăzică pleci la ţară? Singur? întrebă Parr pe gânduri. 

— Da. Ghicind gândurile celuilalt, continuă: Nu vrei să vii cu 
mine, domnule Parr? Mi-ar face o mare plăcere dacă ai putea 
veni. 

— Cred că se descurcă şi fără mine, zise Parr mâhnit. Da, 
vin cu plăcere. Aş vrea să mai cercetez o dată terenul. 

Ceru două zile libere. | se acordară chiar cu oarecare grabă. 
Şefii lui păreau bucuroşi să-i dea concediu pentru totdeauna. 

Jack voia să plece chiar în acea seară, aşa că Parr trecu pe 
acasă şi-şi făcu bagajul. 

Nu era un sezon plăcut pentru călătoria cu maşina, aşa că 
aleseră trenul. Inainte de plecare inspectorul lăsă un bilet pentru 
Yale: „Poate vor interveni evenimente care vor reclama prezenţa 
mea în oraş. Anunţă-mă neîntârziat.” 


33. Afişul 


Jack nu avu în Parr un tovarăş de drum prea agreabil. 
Inspectorul îşi luase cu sine un maldăr de ziare din care citi cu 
sârg toate articolele despre „Cercul purpuriu”. Jack se miră că, 
oricât de nepăsătoare i-ar fi fost firea, Parr se putea distra citind 
frazele injurioase la adresa lui. lşi exprimă surprinderea. 
Inspectorul lăsă ziarul din mână, îşi luă jos şi ochelarii ieftini şi 
zise: 

— Ah, ştii, critica n-a stricat niciodată. Numai când cineva 
ştie că a greşit îl deranjează critica. Eu unul ştiu că am dreptate 
şi, deci, pot să spună, din partea mea, ce vor. 

— Crezi, într-adevăr, că ai dreptate? In legătură cu ce? 
întrebă Jack, curios. Parr însă nu catadicsi să răspundă. 

Ajunseră în gară. Până la castel erau vreo trei mile, pe 
vremuri plimbarea preferată a lui Jack. Acum făcură drumul cu 
maşina. Servitorul lui Jack plecase din timp pentru a pregăti cele 
necesare şederii stăpânului. li aştepta la intrare şi îi întinse lui 
Parr o telegramă: 

— De când e aici? 

— A sosit acum cinci minute, domnule. A adus-o un poştaş 
cu bicicleta. 

Inspectorul citi telegrama. Era de la Yale: 

“Vino imediat la Londra. Incidente neplăcute.” 

Parr i-o întins şi lui Jack. 

— Deci trebuie să te întorci? Destul de neplăcut. Primul tren 
e abia la ora nouă, zise întristat Jack. 

— Nu plec, hotărî liniştit Parr. Nimeni nu mă poate obliga să 
mai fac astă seară un drum cu trenul. Să aştepte. 

Comportarea lui Parr ca răspuns la o telegramă urgentă nu 
se potrivea cu imaginea pe care Jack şi-o făcuse despre el. Era 
chiar dezamăgit, chiar dacă îi surâdea ideea de a nu rămâne 
singur în castel noaptea. Casa i se părea bântuită de umbre. 

Parr mai citi o dată telegrama. 

— A fost trimisă o jumătate de oră după plecarea noastră. 
Pot da un telefon? 

— Desigur. 

Jack îi arătă aparatul. 

Parr prinse legătura după un sfert de oră. | se auzi vocea un 
timp, apoi reveni în salon: 

— Aşa cum mi-am închipuit, telegrama era falsificată. Am 
vorbit cu Yale. 

— Bănuiai că e o înşelătorie la mijloc? 

— Da. Sunt aproape la fel de şiret ca Yale, adăugă râzând. 

Petrecură seara jucând pichet, un joc în care Parr era mare 
meşter. Era de părere că nu există joc de cărţi în doi mai 
captivant decât acesta. Seara trecu plăcut şi pe nesimţite. Jack 
constată cu mirare că se făcuse miezul nopţii. 

Inspectorul fu condus în fosta cameră a lui James 
Beardmore. O încăpere mare, înaltă, cu trei ferestre largi. Era 
luminată cu acetilenă ca, de altminteri, toată casa. 

— Dumneata unde dormi? întrebă Parr. 

— Alături. 

Se retrase fiecare în camera sa. Parr auzi cum Jack închide 
uşa. Işi scoase haina şi vesta şi îmbrăcă pe deasupra un halat 
vechi de mătase. Stinse lumina şi ridică jaluzelele. Noaptea era 
destul de luminoasă încât să găsească drumul spre pat. Se culcă 
şi-şi trase plapuma peste cap. Avea o metodă de adormit mai 
puţin cunoscută. Stătea cu ochii deschişi în întuneric. Se întoarse 
într-o parte şi-şi aţinti privirea asupra celei mai apropiate 
ferestre pe care o lăsase deschisă. 

Spre dimineaţă, se trezi brusc şi se duse tiptil la fereastră. 
Auzise un zgomot uşor, ca de maşină. Acum era din nou liniştit. 
Se duse la baie, se spălă pe faţă şi se şterse puternic. Reveni la 
fereastră şi se aşeză pe un scaun în aşa fel încât avea sub ochi 
intrarea casei. După vreo jumătate de ceas văzu o umbră 
furişându-se din umbra copacilor şi dispărând apoi imediat. O 
revăzu apoi în apropierea casei. Părăsi odaia, ieşi în coridor şi 
cobori scările. Uşa mare de la intrare era zăvorâtă aşa că pierdu 
câtva timp până reuşi s-o deschidă. leşi în noapte. Nu desluşi pe 
nimeni. Se furişă până la colţul casei. Tot nimeni. Reveni la 
intrarea principală. Atunci auzi din nou zgomotul unei maşini 
care se îndepărta. Vizita nocturnă se încheiase. 

Zăvori la loc uşa şi urcă în cameră. Vizita era misterioasă. 
Era clar că fusese un bărbat şi că acel bărbat nu-l văzuse pe Parr 
şi nu se ştia observat. 

Dimineaţa, la micul dejun, află scopul vizitatorului nocturn. 
Jack stătea în faţa căminului citind o hârtie cam mototolită. Un 
mic afiş scris de mână, cu litere de tipar. Parr ştia că e un mesaj 
din partea Cercului înainte de a-i citi conţinutul. 

— Ce crezi despre asta? întrebă Jack când îl văzu pe 
detectiv intrând. Am găsit vreo şase de astea pe copacii din 
parc. Asta era chiar sub fereastra mea! 

Parr citi: 

„Datoria tatălui dumitale a rămas neplătită. Poţi fi iertat de 
ea dacă-i convingi pe Yale şi Parr să-şi oprească ancheta. De la 
persoane particulare nu vom mai pretinde nimic”, era adăugat 
cu litere mai mici, un fel de post-scriptum. 

— Deci asta făcea: lipea afişe, zise Parr. Mă miram de ce o 
fi plecat aşa de repede!? 

— L-ai văzut? se miră Jack. 

— În fugă, doar. Eram foarte sigur că va veni, dar mă 
aşteptam la fapte mai spectaculoase. 

In timpul dejunului nu mai scoase nici o vorbă. La 
întrebările lui Jack răspunse monosilabic. Abia când se aflară mai 
târziu în grădină Parr întrebă pe neaşteptate: 

— Tare aş vrea să ştiu dacă tipul ştie că dumneata o iubeşti 
pe Thalia Drummond? 

— De ce întrebi asta? se înroşi îngrijorat Jack. Crezi că vor 
întreprinde ceva împotriva ei? 

— Dacă i-ar fi de folos ar scăpa de Thalia cât ai bate din 
palme! zise Parr, oprindu-se. Destul. Până aici. 

— Credeam că vrei să mergi pe drumul pe care a venit Marl 
atunci, în dimineaţa aceea. 

— Nu. Voiam să văd numai din ce direcţie s-a apropiat de 
casă. Poţi să-mi arăţi exact în ce loc a avut şocul acela? 

— Da, cum să nu, zise Jack amabil, fără să înţeleagă la ce 
foloseau toate astea! A fost mai aproape de casă. Imi aduc 
aminte exact fiindcă a călcat un trandafir sărind într-o parte şi 
firul e rupt şi acum. Uite, ăsta e! 

— Da. E foarte important de ştiut asta. Ştiam că a minţit, 
zise el după ce privise câteva secunde înspre casă. De aici nu se 
vede terasa. Marl mi-a spus că în momentul crizei îl văzuse pe 
tatăl dumitale pe terasă. La început am crezut că s-a speriat de 
ceva în legătură cu el. Parr îi povesti amănunţit spusele lui Marl. 

— Pot să aduc şi eu un argument că a minţit, spuse Jack. 
Tata a stat toată dimineaţa în bibliotecă şi a ieşit din casă doar 
când noi am ajuns pe treptele de la intrare. 

Parr făcu o schiţă în carneţelul scos din buzunar. Castelul, 
terasa, grădina, gardul pe unde, probabil, intrase Marl. In 
dreapta un tufiş şi o umbrelă de soare. 

— Aici îi plăcea tatei să stea ore întregi. Bătea vântul şi în 
cele mai călduroase zile şi era, în acelaşi timp, adăpostit. 

Parr se învârti pe călcâie privind de jur împrejur. 

— Cred că am văzut tot ce era de văzut. 

Se apropiară de casă şi vorbiră din nou despre afişe. 

— A fost un pas greşit din partea „Cercului”. Pot să jur că 
nu asta a avut de gând la început şi că s-a răzgândit în ultimul 
moment. 

Se aşeză pe trepte plimbându-şi privirea înjur. Era atât de 
neînsemnat sărmanul Parr, se gândi Jack. Mic şi rotofei, cu o faţă 
lipsită de expresie, era atât de departe de imaginea pe care şi-o 
făcuse tânărul despre criminalişti. 

— Cred că a venit să ceară suma pe care o datora tatăl 
dumitale. Vorbea, înainte de a fi ucis, despre o mare lovitură. Pe 
drum s-a gândit că ar fi mai bine să ne oblige să încetăm, eu şi 
Yale, cercetările. Se amăgeşte, ticălosul! Mai arată-mi o dată 
afişul. 

Jack îl aduse. 

— Aşa cum am bănuit, a fost scris în grabă. Poate în 
maşină. Oare ce mai coace la ora asta? Avea s-o afle curând. 
Servitorul veni să-l anunţe că sună telefonul de vreo cinci 
minute. 

— E pentru dumneata, zise Jack. 

Parr recunoscu vocea colonelului Morton. 

— Parr, vino imediat la Londra. Trebuie să asişti la o şedinţă 
a cabinetului. 

Parr puse receptorul în furcă şi zâmbi. 

— Ce s-a întâmplat? 

— Ajung membru al Cabinetului, râse Parr în hohote, cum 
rar i se întâmpla. 


34. Încercarea de şantaj asupra 
guvernului 


Ziarele londoneze publicaseră deja cea mai senzaţională 
dintre veşti: „Cercul purpuriu” dăduse un ultimatum guvernului. 
Pe scurt, iată cum s-au petrecut lucrurile: Fiecare membru al 
guvernului a primit câte un mesaj dactilografiat, cu un cerc 
purpuriu într-un colţ, având următorul conţinut: 

„Strădania poliţiei oficiale sau particulare, genialitatea lui 
Derrick Yale şi osteneala inspectorului Parr n-au fost în măsură 
să împiedice activitatea noastră. Nu sunt cunoscute toate 
succesele noastre. Adesea am fost constrânşi în mod neplăcut să 
îndepărtăm diverse persoane din calea noastră. Nu din 
răzbunare, ci ca avertisment. Astăzi dimineaţă, de pildă, ne-am 

îndeplinit dizgraţioasa datorie a-l lichida pe avocatul Samuel 
Heggitt care, angajat de răposatul Harvey Froyant, se apropiase 
neîngăduit de persoana noastră. Spre norocul colegilor din cadrul 
firmei sale, n-a avut colaboratori în această afacere. Corpul său 
va fi găsit lângă calea ferată între Brixton şi Marsden. 

Poliţia dovedindu-se cu totul neputincioasă vizavi de noi, 
fiind totodată de acord cu autorităţile că am ajuns cel mai mare 
pericol pentru societate, ne-am hotărât să ne încetăm 
activitatea, însă cu o condiţie: să ni se pună la dispoziţie un 
milion de lire sterline. Modul în care va fi făcută tranzacţia îl vom 
stabili ulterior. Banii vor fi însoţiţi de un certificat de amnistie de 
care să ne putem servi în cazul în care vom fi descoperiţi. 
Refuzul dumneavoastră va avea urmări neplăcute. Aveţi mai jos 
lista a doisprezece parlamentari pe care îi considerăm din 
această clipă ostateci, ei garantând împlinirea cererilor noastre. 
Dacă până la sfârşitul săptămânii guvernul nu va fi de acord cu 
târgul pe care îl propunem, unul dintre cei doisprezece va muri”. 

Primul om pe care-l întâlni Parr la întoarcerea de la castel fu 
Derrick Yale. Pentru prima dată părea îngrijorat. 

— Mi-a fost teamă de această încheiere, zise Yale. E foarte 
ciudat că acest ultimatum a apărut exact când credeam că sunt 
la un pas de prinderea capului bandei. 

II luă pe Parr de braţ şi se plimbară în sus şi în jos pe 
coridorul posomorât. 

— Povestea asta îmi strică planul de a merge la pescuit, 
zise Yale. 

— Ah, da! astăzi este ziua morţii dumitale! Cred că în 
„amnistia” promisă de „Cercul purpuriu” intri şi dumneata. 

Yale râse. 

— Inainte de a merge la şedinţa de cabinet, vreau să-ţi 
spun, Parr, că poţi conta pe tot sprijinul meu. Mi s-a propus să 
lucrez oficial pentru anchetarea cazului. Le-am spus că 
dumneata eşti cel mai competent şi că lucrez numai sub 
comanda dumitale. 

— O, mulţumesc. S-ar putea ca şefii să fie de altă părere. 

Şedinţa se ţinu la Ministerul de Interne. Toţi cei care 
primiseră avertismentul erau de faţă. Fu chemat întâi Yale, apoi 
Parr. Îi cunoştea pe cei mai mulţi din vedere. Însă Parr făcea 

parte din alt partid şi nu-l respecta pe nici unul dintre ei. Simţea 
o atmosferă ostilă. Primul ministru i se adresă destul de ţeapăn. 

—  Discutăm cazul „Cercului purpuriu” care a devenit 
aproape o problemă de stat. Caracterul periculos a fost 
accentuat de avertismentul de astăzi. Ai citit, desigur, în ziare! 

— Da, domnule, confirmă inspectorul. 

— N-o să ascund că suntem extrem de nemulţumiţi de felul 
în care ai condus cercetările. Ai avut toată puterea, chiar... 

Parr îl întrerupse politicos: 

— V-aş ruga să nu pomeniţi aici ce împuterniciri şi ce 
privilegii mi-au fost acordate. 

— Bine, fu de acord prim-ministrul, mirat. Oricum, cu toate 
privilegiile, n-ai fost în stare să-l aduci pe criminal în faţa justiţiei. 
Intenţia noastră a fost de a-i încredința cazul lui Derrick Yale, 
deşi în ultima vreme n-a fost nici el mai priceput. Domnul Yale 
vrea să lucreze, însă, sub comanda dumitale şi am acceptat. 
Demisia dumitale a fost prezentată comisarului şi, de formă, 
primită. Deocamdată lăsăm lucrurile aşa cum sunt. Trebuie să 
înţelegi, domnule Parr, că este absolut imposibil să ne supunem 
pretențiilor „Cercului purpuriu”. Ar fi să negăm toate legile şi să 
discredităm autoritatea. Avem încredere că îţi vei lua în grijă 
apărarea celor doisprezece parlamentari. Este în joc cariera 
dumitale. 

Parr se ridică încet şi spuse: 

— Dacă „Cercul purpuriu” se ţine de cuvânt, vă garantez că 
nici unui membru al guvernului nu i se va întâmpla nimic. Dar că 
îl voi şi putea prinde pe ticălos, asta nu pot promite. 

— Cu Heggitt n-a fost o glumă, nu? 

— Nu, domnule prim-ministru. A fost descoperit azi 
dimineaţă în locul pomenit de „Cerc”. 

— Regretabil, foarte regretabil. Lanţul acesta de crime 
odioase pare să nu aibă sfârşit. 

La ieşirea din Whitehall, Yale şi Parr găsiră o mulţime de 
oameni adunaţi în piaţă. Toată lumea aflase despre ultimatumul 
adresat guvernului. La vederea lui Yale, mulţimea ovaţionă, pe 
Parr nepărând să-l bage în seamă. 

„Cercul purpuriu” era senzaţia zilei. Apăruseră afişe, se 
discuta, se făceau pronosticuri. 

xxx 


Thalia Drummond îşi ridică ochii la apariţia şefului ei. În faţa 
ei se afla ziarul de seară. Derrick descoperi pe chipul ei interesul 
şi uluiala. 

— Ei, domnişoară, ce zici de ultima lor ispravă? 

— E colosală şi chiar, în unele privinţe, admirabilă. 

— Nu văd ce găseşti de admirat, zise el serios. Ai o 
concepţie foarte ciudată şi sucită despre lucrurile astea. 

— Aşa crezi? zise ea cu răceală. Nu trebuie să uiţi, domnule 
Yale, că eu însămi sunt ciudată şi sucită. 

Yale o privi lung. Ea îi prinse privirea fără să clipească. 

— Cred că poţi fi mulţumită că Johnson din Mildred Street 
nu mai primeşte mesajele dumitale. 

Ea tăcu. 

— Probabil că-mi voi muta biroul la Direcţia Poliţiei. Sunt 
convins că nu-i un loc agreabil pentru dumneata, aşa că te voi 
lăsa aici să-ţi vezi de treburile obişnuite. 

—  Dumneata te-ai însărcinat cu prinderea „Cercului 
purpuriu”? întrebă ea, calm. 

— Da. Inspectorul Parr conduce ancheta şi eu voi lucra cu 
el. 

Yale nu mai adăugă nimic. Toată dimineaţa se ocupă cu 
rezolvarea corespondenţei. La prânz, plecă să mănânce şi-i 
spuse că nu se mai întoarce la birou. 

Abia plecase Yale că sună telefonul. La auzul vocii de la 
celălalt capăt al firului, era aproape să scape receptorul din 
mână: 

— Da, domnule Beardmore, eu sunt. Bună dimineaţa! 

— Yale e acolo? întrebă el. 

— Tocmai a plecat şi nu revine astăzi. Dacă vrei să-i 
comunici ceva important, încerc să-l găsesc, zise ea străduindu- 
se să-şi păstreze cumpătul. 

— Nu ştiu dacă e important, ezită Jack. Am făcut ordine 
printre hârtiile tatălui meu şi am descoperit o grămadă de lucruri 
despre Marl. 

— Marl? întrebă ea încet. 

— Da. Se pare că tatăl meu ştia mai mult despre Marl decât 
bănuiam noi. Ştiai că a făcut închisoare? 

— Asta mi-o puteam imagina, răspunse Thalia. 

— Tata se informa despre toţi cei cu care urma să se 
lanseze în afaceri. Despre Marl luase informaţii printr-un birou 
francez. Era un ticălos, mă mir că tata a lucrat cu el. Este şi un 
document ciudat. Un plic sigilat cu titlul „Fotografia execuţiei”. 
Tata nu l-a desfăcut. Avea oroare de aceste lucruri groaznice. 

— Dumneata l-ai deschis? întrebă repede Thalia. 

— Nu. Dar de ce te agiţi aşa? se miră el. 

— Jack,vrei să-mi faci o plăcere? 

Era prima dată când Thalia îi spunea pe numele mic. Ea îl 
simţi roşind. 

— Da...da... se-nţelege, Thalia. Fac orice pentru dumneata, 
bâlbâi el emoţionat. 

— Promite-mi că nu deschizi plicul! îl rugă ea, grav. Pune 
toate hârtiile despre Marl într-un loc sigur. Promiţi? 

— Promit, se supuse el. Ce dorinţă ciudată. 

— Ai mai vorbit cu cineva despre asta? 

— l-am scris inspectorului Parr câteva cuvinte. 

— Ah, exclamă ea nemulțumită. Promite-mi că nu mai 
vorbeşti cu nimeni, mai ales despre fotografie. 

— Promit, Thalia. Dacă doreşti, ţi-o trimit. 

— Nu, te rog să nu faci asta, zise Thalia şi întrerupse 
convorbirea. 

Mai stătu o vreme pe gânduri, încruntată, apoi se ridică, îşi 
luă pălăria, încuie biroul şi plecă la masă. 


35. Thalia ia masa cu un ministru 


Ziua de 4 trecu şi Derrick Yale era încă în viaţă. 

— Am pierdut şi pescuitul, se lamentă el către Parr, cu care 
împărțea biroul la Poliţie. 

— Decât să te pierdem noi din vedere mai bine pierzi un 
pescuit. Sunt convins că nu te-ai fi întors de acolo. 

Yale râse. 

— Ce încrede ai în „Cercul purpuriu” ! 

— Până la un anumit punct, am, recunoscu inspectorul fără 
să-şi ridice ochii de pe hârtia la care lucra. 

— Am auzit că Brabazon a făcut o declaraţie, zise Yale. 

— Da, însă nu aduce mai nimic nou. Câteva desluşiri abia. A 
declarat că de multă vreme schimba banii pe care Cercul îi lua 
de la victimele sale. Nu ştia mare lucru. Ne-a povestit şi cum a 
intrat el în bandă. Bineînţeles că de la acea dată e responsabil 
de faptele sale. 

— Vrei să-l acuzi de asasinarea lui Marl? 

— Nu, n-avem destule dovezi pentru asta. 

Puse sugativa pe hârtie, o împături şi o puse într-un plic. 

— Ce ai descoperit în Franţa? N-am avut încă prilejul să te 
întreb. 

Parr se rezemă de spătarul scaunului, îşi aprinse luleaua şi 
abia pe urmă răspunse: 

— Aproape tot atât cât a aflat şi bietul Froyant. Am mers pe 
aceeaşi pistă. Ţineam să aflu despre Marl şi trecutul lui. Ştii că 
făceau parte dintr-o bandă, el şi prietenul lui, Lightman... aşa 
cred că-l chema. Au fost condamnaţi la moarte. Lightman trebuia 
să fie ghilotinat, dar din cauza neândemnării călăului a scăpat cu 
viaţă şi a fost deportat la Cayenne în Insula Dracului. Se pare că 
a murit acolo. 

— A evadat, a zis calm Yale. 

— Ce? Cum naiba a reuşit? De altfel, eu m-am interesat de 
Marl, nu de Lightman. 

— Dumneata ştii franţuzeşte, domnule Parr? întrebă Yale. 

— Foarte bine. De ce întrebi? 

— Nu, nimic. Mă miram doar cum te-ai descurcat cu 
cercetările în Franţa. 

— Vorbesc franţuzeşte chiar foarte bine, întări Parr, gata să 
schimbe vorba. 

— Lightman a evadat. Aş vrea să ştiu pe unde se ascunde 
acum. 

— O, asta nu mă prea interesează, zise Parr nerăbdător. 

— Se pare că nu eşti singurul care s-a interesat de Marl. Ai 
pe masă o înştiinţare de la Jack Beardmore. Te anunţă că a 
descoperit hârtii referitoare la Felix. Tatăl său se informase 
asupra lui, era un om prevăzător. 

Yale îi mai spuse că a fost invitat la masă de comisar. Parr 
nu se simţi jignit că el n-a fost chemat, avea şi aşa destule pe 
cap în legătură cu paza membrilor guvernului ca să-şi mai piardă 
vremea cu asemenea invitaţii plicticoase. 


106 


- EDGAR WALLACE - 


De altfel, prezenţa lui ar fi fost jenantă. Yale avea să-i 
comunice ceva comisarului ce Parr era mai bine să nu audă. Lăsă 
bomba să explodeze aproape de sfârşitul mesei. Comisarul fu 
aşa de surprins că rămase cu gura căscată: 

— Cineva din Direcţia Poliţiei?! întrebă neîncrezător. 
Imposibil, domnule Yale. 

— Eu n-aş spune că e chiar atât de imposibil. Nu vi se pare 
că sunt destule semne care duc la concluzia asta? Este mereu 
cineva care e cu un pas înaintea noastră. Ne zădărniceşte fiecare 
nouă iniţiativă. E, cu siguranţă, cineva care a avut acces în celula 
lui Sibly şi l-a omorât. Cine altcineva decât un ins din Direcţia 
Poliţiei? Luaţi, apoi, cazul Froyant — o grămadă de poliţişti în 
jurul casei. N-a ieşit şi n-a intrat nimeni! 

— Să vorbim mai limpede, domnule Yale. De fapt, îl acuzi 
pe Parr. 

— Sigur că nu, râse Yale. Nu cred că Parr are vreo urmă de 
instinct criminal. Dar dacă judecaţi întâmplările şi vă gândiţi la 
fiecare circumstanţă, trebuie să vă sară în ochi că nu poate fi 
vorba decât despre o persoană cu autoritate. 

— Parr? întrebă, iar, comisarul. 

— Nu vreau să mă gândesc neapărat la Parr, zise Yale, 
muşcându-şi uşor buzele. Mai degrabă vreau să cred că e 
victima unui subaltern în care are prea mare încredere. Să mă 
înţelegeţi exact: nu m-aş da îndărăt să-l acuz pe Parr, dacă 
cercetările ar duce într-acolo. Şi pe dumneavoastră v-aş acuza 
dacă aş avea dovezi. 

Comisarul părea impresionat. 

— Pot să te asigur că nu ştiu nimic despre “Cercul 
purpuriu”, zise el morocănos, apoi dându-şi seama de naivitatea 
protestului său, începu să râdă. 

— Cine e fata de acolo? întrebă comisarul arătând înspre o 
pereche aflată la o masă în cealaltă parte a restaurantului. Se tot 
uită încoace, spre dumneata! 

— Tânăra aceea? zise Yale prudent. E o domnişoară Thalia 
Drummond, iar partenerul ei e, dacă nu mă înşel, onorabilul 
Raphael Willings, membru al guvernului, unul dintre cei 
doisprezece, ameninţaţi de „Cerc”. 

— Thalia Drummond? Parcă a fost arestată nu demult, nu? 
Fosta secretară a lui Froyant. 

— Da, confirmă Yale. O mare enigmă. Cea mai mare 
enigmă pentru mine. Are în ea o nepăsare pe care n-o pricep 
deloc. Oare cum ajunge o fată ca ea să cunoască un ministru? 

Derrick Yale nu putea găsi un răspuns convenabil propriei 
întrebări. La un moment dat Thalia şi ministrul se ridicară şi o 
luară spre ieşire trecând pe lângă masa lui Derrick şi a 
comisarului. Thalia întâlni privirea scrutătoare a patronului ei, 
zâmbi, salută peste umăr şi-i şopti ceva domnului cam bătrâior 
care o însoțea. 

— Ei, ce ziceţi de asta? întrebă Yale. 

— Am impresia că-i vei spune vreo două acestei 
domnişoare când te întorci la birou. 

Thalia era deja la birou, ajunsese înaintea lui cu câteva 
minute. Yale nu era tipicar, dar de data asta îl scosese din sărite 
comportarea fetei. 

— Domnişoară Drummond, de ce ai părăsit biroul când te 
rugasem insistent să n-o faci cât timp lipsesc eu? 

— Şi domnul Willings m-a rugat la fel de insistent să iau 
masa cu el, răspunse Thalia cu un surâs inocent pe buze. Cum 
puteam refuza un membru al guvernului? 

— De unde îl cunoşti? 

Ea îl privi rece şi răspunse obraznic: 

— Există mai multe feluri de a face cunoştinţă cu bărbaţii. 
Un anunţ matrimonial în ziar, întâlniri în parc, poţi fi prezentată. 
Acesta din urmă e cazul meu. 

— Când i-ai fost prezentată? 

— Azi noapte pe la două. Merg uneori să dansez la Merro- 
Club. E o distracţie la cei de vârsta mea. Acolo ne-am cunoscut. 

Yale scoase bani din buzunar şi îi aşeză pe birou. 

— Ai aici leafa pe săptămâna asta, domnişoară, zise calm. 
De astăzi nu mai am nevoie de serviciile dumitale. 

Sprâncenele ei se înălţară: 

— Ai renunţat la ideea de a mă aduce pe drumul cel bun, 
domnule Yale? întrebă Thalia cu atâta seriozitate că detectivul 
rămase o clipă interzis, apoi izbucni în râs. 

— Dumneata nu poţi fi îndreptată, domnişoară. Multe pot 
eu ierta. Dacă lipseau bani treceam cu vederea amănuntul. Nu 
pot admite, însă, să-mi nesocoteşti instrucţiunile. 

Thalia luă banii şi-i numără tacticos. 

— Exact, nici o centimă mai mult, zise ea ironic. Domnule 
Yale, cred că eşti scoţian! 

— Nu văd decât o cale ca să fii îndreptată, zise acesta 
serios, căutându-şi cuvintele. Să te ia cineva de soţie. Sunt 
aproape hotărât să fac această încercare. 

Thalia izbucni în hohote de râs: 

— Eşti foarte spiritual şi pe deasupra şi filantrop. Apoi, 
serios: Trebuie să recunoşti, domnule Yale, că mă priveşti ca pe 
un experiment şi nu ai mai multă simpatie pentru mine decât 
pentru musca de pe perete. 

— Da, ai dreptate, nu sunt îndrăgostit de dumneata, dacă 
asta vrei să spui. 

— La aşa ceva m-am gândit, zise Thalia. Sunt de acord şi cu 
concedierea şi cu leafa şi-ţi mulţumesc pentru ocazia oferită de a 
lucra pentru un geniu. 

Yale încheie conversaţia ca şi când ar fi fost vorba de 
afaceri nu tocmai rentabile. Spuse ceva şi despre o scrisoare de 
recomandare. Cu aceasta, incidentul luă sfârşit. Trecu în biroul 
lui fără să închidă măcar uşa. 

Pentru Thalia afacerea era mai gravă. Existau două 
posibilităţi: ori Yale o bănuia şi atunci era rău, ori concedierea 
era un şiretlic făcând parte dintr-un plan mai vast de a o distruge 
şi atunci era tot rău. 

In drum spre casă se gândi la aluzia cu Johnson din Mildred 
Street. Poate era mai mult decât faptul că se ştia despre 
legăturile ei cu „Cercul purpuriu”. Ajunsă acasă găsi o scrisoare. 
Era de la Cerc. Citi următoarele: 

„Ai procedat corect, exact cum ţi-am cerut. Bine jucată 
cunoştinţa cu Willings. Vreau să cunosc slăbiciunile acestui om, 
felul de a gândi, care e atitudinea guvernului faţă de propunerile 
mele. Rochia pe care ai purtat-o azi n-a fost destul de potrivită. 
Nu trebuie să faci economie când e vorba de îmbrăcăminte. 
Derrick Yale te va concedia astăzi. Să nu-ţi faci probleme: nu mai 
e necesară prezenţa dumitale în biroul lui. Astă seară vei lua 
masa cu Willings care are o mare slăbiciune pentru femei. Dacă 
se poate, du-te la el acasă. Are o colecţie de săbii de care e 
foarte mândru. Trebuie să cunoşti planul casei.” 

In plic erau şi două bancnote de câte o sută de lire. Le 
strecură în poşetă cu o figură extrem de concentrată. 

36. întrunirea Cercului purpuriu 


Domnul Raphael Willings era un om ambițios. Deşi nu avea 
decât vreo patruzeci de ani, izbutise să intre deja în cabinetul 
guvernului. Nu se bucura de popularitate. Nu-l iubeau nici 
poporul, nici colegii. Destoinicia îi era apreciată — era cel mai 
bun orator din parlament — dar nu avea nimeni încredere în el. 
Se arătase de prea multe ori inconsecvent încât era şi de mirare 
că se cocoţase atât de sus. Avea însă câţiva susţinători foarte 
devotați, destui încât să nu poată fi clintit din funcţie. Printre 
colegi, avea un prost renume. Fără să intrăm în detalii 
dezonorante, puţin a lipsit să nu fie implicat într-un proces de 
divorţ destul de dubios. Era aşa de puţin agreat încât poliţia 
făcuse de câteva ori deja razie la cluburile pe care le frecventa, 
Merro-Club în primul rând. Raziile urmăreau să-l compromită pe 
acest politician uşuratec. Poliţia fusese ajutată de soţia unui 
coleg. De aici articolul injurios la adresa soţului, apărut în ziarul 
lui Willings. Ca urmare, individul a fost obligat să se retragă din 
viaţa publică... 

Willings era un bărbat atrăgător deşi cam pleşuv şi cam 
rotofei. Ar fi fost îngrozit dacă ar fi ştiut că această întâlnire 
fusese pusă la cale de „Cercul purpuriu”, care avea agenţi în 
toate mediile. Vreo sută de oameni de toate profesiunile — 
bancheri, contabili, directori de hoteluri. Câteodată nu aveau 
altceva de făcut decât să mijlocească o întâlnire între doi oameni 
dorită de Cerc. 

Organizaţia era desăvârşită. Pe o cale misterioasă Cercul 
prindea de veste despre mizeria sau nenorocirea cuiva. Uneori, 
înainte de a afla cel lovit că se apropie o primejdie. Au fost 
angajaţi separat. Nu se cunoşteau unii pe alţii şi nici pe şef nu-l 
cunoşteau. Rolul lor era adesea ridicol de mic şi de neînsemnat 
şi ignorau adevărata ţintă a ceea ce făceau. Unii dintre cei 
recrutaţi s-au speriat şi s-au predat poliţiei. Aşa s-au aflat 
amănunte. De frica urmărilor unei trădări majoritatea dintre ei 
erau credincioşi şefului necunoscut. Era de admirat mecanismul 
perfect al spionajului. 

În ziua în care Derrick Yale a fost chemat la masă de 
comisar, agenţii au primit invitaţii la o întrunire a Cercului, prima 
întrunire de altfel. Toţi au primit indicaţii precise: ce să îmbrace, 
unde să meargă, ce au de făcut ca să nu fie recunoscuţi de 
ceilalţi. Şovăitorii, nemulţumiţii n-aveau ce căuta printre ei. 

S-ar fi putut trăda. 

Pentru Thalia această întrunire avea să fie cea mai 
interesantă amintire cu „Cercul purpuriu.” 


Multe biserici sunt în City, însă nici una atât de veche ca St. 
Agnes din Powder-Hill. Scăpase din marele incendiu al Londrei 
pentru a fi copleşită de oraşul comercial care se ridica în jur, 
sufocând-o. Magazii şi hale făceau ca turnul ei abia să se mai 
zărească. Enoriaşii puteau fi numărați pe degete, deşi erau în 
stare să susţină un preot care predica săptămânal. Pe vremuri 
biserica fusese înconjurată de un cimitir şi osemintele 
credincioşilor odihneau la umbra bisericii. Oraşul, lacom, nu 
putea risipi atâta teren. Osemintele au fost mutate în alt loc şi 
deasupra cavourilor s-au ridicat case de comerţ. Intrarea în 
biserică se afla pe o ulicioară şi figurile care treceau pe drumul 
neluminat dispăreau în întuneric prin porţi invizibile. 

In această biserică ţinu “Cercul purpuriu” prima şi ultima 
întrunire a membrilor săi. Organizarea era şi aici admirabilă. 
Fiecare membru avea stabilită exact, în minute, ora la care 
trebuia să sosească, să nu ajungă doi deodată. Intrunirea avea 
loc între două ronduri ale poliţiei. 

Thalia a venit foarte punctual. A urcat două trepte, i s-a 
deschis o uşă, s-a strecurat înăuntru. Incăperea era slab 
luminată, doar de o luminiţă filtrată prin vitralii. 

— Mergi drept înainte, şopti o voce, aşează-te la capătul 
băncii din dreapta. 

Mai erau şi alţi oameni în biserică, îi putea distinge. Erau 
grupaţi doi câte doi. Intrunirea era lugubră. După scurt timp 
apăru omul de la uşă şi se rezemă de grilajul altarului. Cei din 
încăpere ştiură de la primele cuvinte că se află în faţa şefului lor. 
Vocea suna adânc, înăbuşit. Thalia presupunea că purta un văl 
pe faţă ca atunci, la prima întâlnire. 

— Prieteni, zise el, răspicând cuvintele. A sosit timpul ca 
societatea noastră să fie dizolvată. Aţi citit anunţul meu din 

ziare. M-am hotărât ca 20 % din banii pe care va fi nevoit 
guvernul să mi-i dea să-i împart cu voi, cei care m-aţi slujit. Să 
nu vă temeţi că am putea fi prinşi. Patrula poliţiei trece abia 
peste un sfert de oră şi vocea mea nu se aude de afară. 

Continuă, mai aspru: 

— Cei care plănuiesc trădări şi cred că această întrunire va 
însemna pieirea mea să afle că în această noapte arestarea mea 
este imposibilă. Poliţia a fost în două cazuri foarte aproape de 
identificarea mea. Pe urmele mele se află Derrick Yale, care mi 
se pare destul de abil şi inspectorul Parr care nu poate fi ignorat. 
In acest moment critic vă rog pe toţi să mă sprijiniți. Mâine veţi 
primi instrucţiuni asupra modului în care va trebui să vă 
comportaţi. Vor fi atât de detaliate încât va fi cu neputinţă să 
greşiţi. Gândiţi-vă că primejdia este şi pentru voi la fel de mare şi 
că nici recompensa nu e mică. Acum părăsiţi biserica la interval 
de treizeci de secunde unul de celălalt. Cei din dreapta să 
înceapă acum! 

Figuri cenuşii alunecau pe lângă el dispărând prin uşa din 
stânga amvonului. Bărbatul aşteptă până se goli biserica apoi 
plecă şi el, încuind uşa în urmă. Ceasornicul din turn bătu 
jumătate când opri un automobil şi-l luă îndreptându-se spre 
vest. 

Thalia Drummond îşi schimbă repede înfăţişarea. Dezbrăcă 
paltonul negru şi vechi. Sub el avea o pelerină de mătase fină şi 
o rochie elegantă de bal care ar fi plăcut şi pretenţiosului ei 
stăpân. Işi luă jos pălăria şi-şi aranjă părul. Când cobori la Merro- 
Club strălucea de frumuseţe. Cel puţin aşa i se păru lui Jack care 
era la o masă cu nişte prieteni, nu foarte în largul lui fiindcă nu-i 
plăcea viaţa de noapte. Il privi, gelos, pe însoţitorul Thaliei. 

— Cine sunt? îl întrebă pe prietenul lui care se uită plictisit 
într-acolo şi-i răspunse: 

— Pe tipă n-o cunosc, bărbatul însă e Raphael Willings. O 
forţă în guvern. 

Thalia îl văzuse şi ea şi oftă în sinea ei. Îl asculta pe Willings 
doar pe jumătate, gândurile îi erau în cu totul alt loc. Doar când 
ministrul vorbi ceva despre săbii tresări şi-şi îndreptă toată 
atenţia asupra conversaţiei: 

— Am auzit că aveţi o colecţie grozavă de săbii antice, 
domnule Willings? 

— Te interesează? zâmbi el. 

— Nu foarte mult, însă... da, păru ea intimidată. 

— Imi dai voie să te invit într-o după amiază la ceai ca să 
vezi colecţia? întrebă Raphael. Rar întâlnesc femei care să aibă 
un cât de mic interes pentru aşa ceva. Ce zici de mâine? 

— Nu, mâine nu, se precipită Thalia. Poate poimâine. 

El îşi notă întâlnirea în agendă. 

Thalia îl văzu pe Jack părăsind clubul fără să-i arunce măcar 
o privire. Se întristă. Ar fi vrut să-i vorbească şi sperase că se va 
opri la masa ei. 

Willings vru s-o conducă acasă cu maşina lui. Ea însă îl 
refuză şi-i mulţumi afabil, bucuroasă să scape cât mai devreme 
de el. Dispoziţia ei din această seară nu-l suporta alături pe 
ministru. 

Se apropia de clădirea în care locuia, precaut. Ştiu că în 
curtea interioară o aşteaptă un bărbat. El îi şopti câteva cuvinte 
şi ea îi răspunse la fel. Totul dură câteva secunde. Bărbatul se 
îndepărtă fără a-şi lua rămas bun. Thalia urcă în apartamentul ei. 

Deşi se simţea urmărit, bărbatul nu lăsă să se observe 
acest lucru. O luă pe o stradă laterală, prost luminată şi încetini 
pasul. În curând urmăritorul îl depăşi aşteptându-l în apropierea 
unui felinar. Se aplecă să vadă faţa celui urmărit, însă acesta se 
repezi pe neaşteptate la el. Urmăritorul se trezi înşfăcat de gât şi 
trântit la pământ. Apărură vreo trei inşi care-l salvară pe cel 
atacat şi-l ridicară în picioare. Privea ameţit şi speriat în jur. 
Dând cu ochii de cel pe care-l urmărise, gemu îngrozit: 

— Pentru Dumnezeu, dumneata eşti? 

Celălalt rânji lugubru: 

— Fii sigur, amice, că nu vei ajunge să faci caz de 
descoperirea ta. 


37. p... Dacă eşti în viaţă” 


Jack Beardmore plecă nervos şi decepţionat spre casă. Îşi 
făcuse din Thalia Drummond un ideal deşi avea motive suficiente 
să creadă despre ea tot ce-i mai rău. „Sunt nebun”, îşi repeta 
plimbându-se agitat, cu mâinile în buzunare, prin bibliotecă. Faţa 
lui tânără şi frumoasă era umbrită de supărare. Ar fi avut o poftă 

s-o bată, s-o chinuiască aşa cum îl chinuia şi ea, fără s-o ştie. Se 
trânti pe un scaun şi rămase aşa, cu capul în mâini aproape o 
oră. Gândurile lui reveneau mereu pe unul şi acelaşi făgaş: 
Thalia. 

Obosit, se ridică, deschise casa de bani şi scoase dinăuntru 
un pachet de documente. Plicul sigilat începuse să-l intereseze. 
Simţea o tentaţie copilărească să-l deschidă, chiar şi numai 
pentru a o necăji pe Thalia. De ce ţinea ca el să nu vadă 
fotografia din plic? De unde interesul ăsta pentru Marl? Işi aminti 
că Thalia fusese cu Marl când acesta fusese omorât atât de 
misterios. 

Se sculă, strânse hârtiile de pe masă şi le luă cu el în 
dormitor. Prea obosit ca să-şi mai alimenteze curiozitatea, 
depuse hârtiile pe măsuţa de toaletă. Se dezbrăcă încet. Se 
aştepta la o noapte albă după tot zbuciumul acelei seri. Insă 
trupul tânăr îşi cerea drepturile. Adormi de îndată ce-şi puse 
capul pe pernă şi visă. Cu Thalia Drummond, fireşte. O vedea în 
ghearele unui monstru care semăna cu inspectorul Parr. Apoi îl 
visă pe Marl şi o arătare teribilă care avea legătură cu bunica lui 
Parr, acea misterioasă „mamă” de care îi era frică inspectorului. 

O fâşie de lumină îl trezi. Se ridică în capul oaselor, încă 
buimac. Era sigur că nu visase. Fulger nu putea fi în anotimpul 
ăsta. „Cine e?” întrebă dibuind pe noptieră după lanternă. 
Aceasta dispăruse. Sări din pat. Auzi un zgomot în direcţia uşii. 
Se repezi într-acolo şi prinse în braţe pe cineva care se zvârcolea 
disperat să scape din strânsoare. Cu un țipăt desfăcu mâinile. Işi 
dăduse seama că e femeie şi că nu putea fi alta decăt... Thalia! 

intinse încet mâna şi aprinse lumina. Era Thalia — 
tremurând, albă ca varul. Ţinea ceva ascuns la spate şi-l privea. 

— Thalia! gemu el, aşezându-se pe scaun. 

Thalia în camera lui! Ce căuta aici? 

— De ce ai venit? întrebă Jack, tremurând şi el. Ce ascunzi 
acolo? 

— De ce ai adus hârtiile astea aici? îl întrebă ea, furioasă. 
Oh, de ce nu le-ai lăsat la locul lor, în casa de bani? 

Abia acum observă Jack că Thalia are în mână plicul sigilat 
cu fotografia execuţiei. 

— Thalia, Thalia. Nu te înţeleg deloc. De ce nu mi-ai spus 

— Te-am rugat să nu te uiţi la fotografia asta. N-am crezut 
că o vei aduce aici. Au fost azi noapte aici şi au căutat-o, adăugă 
foarte tulburată. 

— Au fost aici? Cine? întrebă el încet. 

— „Cercul purpuriu.” Ştiau că ai fotografia şi au intrat în 
bibliotecă. Eram în casă când au venit şi mă rugam s-o 
găsească! Acum vor crede că ai văzut-o! Ah, de ce ai adus-o 
aici? 

Jack îşi luă halatul călduros şi se simţi ceva mai în 
siguranţă. 

— Nu înţeleg nimic! Singurul lucru pe care îl înţeleg este că 
a fost spargere în casa mea! Vrei să vii cu mine? 

Thalia îl urmă în bibliotecă. Era adevărat. Uşa casei de bani 
atârna în balamale. In fereastră fusese tăiată o deschizătură, 
sertarele erau trase, hârtiile aruncate pe jos, răscolite. Chiar şi 
coşul de hârtii fusese cercetat. 

— Nu înţeleg nimic, murmură Jack. Trase draperiile grele la 
ferestre. 

— Vei înţelege odată şi odată. Cu toate că sper să nu 
înţelegi prea devreme, zise Thalia serioasă. la, te rog, o coală de 
hârtie şi scrie ce-ţi spun: 

— Cui să-i scriu? se miră Jack. 

— Inspectorului Parr. Scrie: „Stimate domnule inspector. Vă 
trimit fotografia pe care a primit-o tata cu o zi înainte de a muri. 
N-am deschis plicul, m-am gândit că te va interesa mai degrabă 
pe dumneata.” Aşa! Acum semnează! 

Thalia puse hârtia într-un plic, apoi împreună cu fotografia 
într-un plic mai mare. 

— Scrie adresa! Aici în colţ scrie: „De la Jack Beardmore” şi 
mai jos: „fotografie, foarte urgent.” 

Cu plicul în mână Thalia se îndreptă spre ieşire. 

— Te voi vedea mâine, domnule Beardmore, dacă... mai 
eşti în viaţă! N 

Jack încercă să râdă. Insă faţa ei tristă şi buzele tremurânde 
îi tăiară orice poftă de râs. 


38. Arestarea Thaliei 

Trecuseră şapte zile de la şedinţa cabinetului şi guvernul 
era departe de a îndeplini condiţiile „Cercului purpuriu”. 
Dimpotrivă, dădu de înţeles în cuvinte ferme şi clare că înţelege 
să refuze orice dialog cu Cercul. 

In aceeaşi zi după masă, domnul Raphael Willings se 
pregătea să primească o vizită. Casa lui din Onslow Gardens 
merita să fie văzută. Colecţiile lui de zale, săbii, pietre scumpe şi 
gravuri erau cunoscute în toată lumea. Insă îl interesa mai puţin 
colecţia la ora asta. Aştepta o fată frumoasă despre care aflase 
tot felul de lucruri curioase, nu îndeajuns ca să-l sperie, însă. 
Dimpotrivă, aştepta vizita cu şi mai mare interes. 

Şi ce dacă era hoaţă? Putea să ia orice săbii dorea, orice 
piatră şi orice gravură dacă era amabilă şi înţelegătoare! j 

Thalia fu întâmpinată de un servitor cu accent străin. Işi 
aminti că auzise că Willings ținea numai servitori italieni. Fu 
condusă într-o cameră cu ferestre mari, larg deschise. Se 
aşteptase la o măsuţă aranjată pentru un tête-à-tête. 

Willings apăru după câteva momente şi o salută entuziast: 

— Mâncaţi, beţi şi vă înveseliţi — mâine vom muri! Dacă nu 
cumva chiar astăzi, zise el. Ai auzit, domnişoară, ultima veste? 
Eu sunt cea mai nouă jertfă a Cercului! Dumneata probabil nu 
citeşti ziarele şi n-ai auzit despre această ilustră societate a 
Cercului purpuriu. Da, dintre toţi colegii mei am fost ales eu, 
pour encourager les autres! 

Thalia se miră de calmul lui Raph Willings. 

— Cum tragedia se va întâmpla chiar azi, te-aş ruga, 
domnişoară, să fii drăguță... 

Se auzi o bătaie în uşă. Intră un servitor, spuse ceva în 
italiană. Raphael aprobă. 

— Maşina mea aşteaptă la poartă, te rog să-mi faci plăcerea 
de a lua ceaiul cu mine la moşie. Ajungem acolo într-o jumătate 
de oră. 

Thalia nu se aştepta la această schimbare de program. 

— Unde se află proprietatea dumitale? 

El îi explică şi-i vorbi înfierbântat despre frumuseţile 
peisajului în Hartfordshire. 

— AŞ fi preferat să iau ceaiul aici, spuse Thalia. 

— Crede-mă, domnişoară, că nu mă sperie amenințările 
Cercului. Onslow Gardens e un paradis cu o vizită atât de 
delicioasă. Insă poliţia a fost aici şi mi-a întors pe dos toate 
planurile. La început mi-au sugerat să te primesc într-un loc 
public. Până la urmă au acceptat varianta mea. N-o să ne 
stricăm ziua asta frumoasă pentru atâta lucru, nu-i aşa? Aş fi 
foarte dezamăgit dacă m-ai refuza. Am trimis doi servitori înainte 
care au pregătit totul. Cred că-ţi voi arăta cea mai frumoasă 
căsuţă din jurul Londrei. 

— Bine, zise Thalia rămânând să-l aştepte pe Willings să 
transmită ultimele instrucţiuni. Privi cu interes peretele acoperit 
cu arme orientale, absolut minunate. 

— Nu-i aşa că-s frumoase? zise Raphael care revenise în 
încăpere. Imi pare rău că nu pot să-ţi povestesc istoria fiecărei 
arme din colecţie. Ei, dar unde-i pumnalul asirian? 

Pe perete era un loc gol. Rămăsese doar eticheta prinsă de 
postav. 

— Şi eu m-am întrebat, zise Thalia. 

Willings se încruntă: 

— Poate l-a luat vreun servitor, deşi am dat ordin să nu fie 
atinse decât în prezenţa mea. Voi cerceta la înapoiere, mai 
spuse conducând-o apoi la maşină. 

Thalia putu constata că pierderea armei îl neliniştea. Buna 
dispoziţie se alterase. 

— Nu înţeleg. leri era încă acolo, i-am arătat-o lui Sir 
Thomas. Nici un servitor n-ar cuteza să se atingă de arme. 

— Au fost şi străini în cameră? 

— Numai domnul de la Poliţie şi sunt sigur că el nu l-a luat, 
zâmbi strâmb Willings. Nu, altceva e la mijloc. Dar să uităm 
deocamdată! 

In restul drumului reuşi să fie atent, amabil, chiar, dacă nu 
vesel. Se purta ca un om bine crescut faţă de un musafir stimat. 

Willings nu exagerase deloc: casa de pe Hatfield Road se 
afla la trei mile de şoseaua principală, într-o pădurice şi era, într- 
adevăr, frumoasă. 

— Am ajuns! exclamă Willings, ajutând-o să coboare. O 
conduse printr-un hol lambrisat într-un salonaş mobilat splendid. 
Masa de ceai era deja aranjată. Nu se vedea nici un servitor. 

— Şi acum, draga mea, suntem, în fine, singuri-singuri! 

Tonul lui, atitudinea se schimbaseră brusc. Se apropia 
momentul critic, gândea Thalia. Se străduia să se poarte cu 
detaşare şi calm. Turnă ceaiul. Se aplecă şi-i aşeză o ceaşcă în 
faţă, pe măsuţă. El profită de ocazie şi o sărută. In clipa 
următoare o cuprinse în braţe. Thalia nu se apăra deloc. Il privea 
fix în ochi. 

— Vreau să-ţi spun ceva! 

— Poţi să-mi spui ce vrei, drăguţo! zise îndrăgostitul ținând- 
o în braţe şi privindu-i ochii. 

Thalia nu mai apucă să spună ce vroia: gura îi fu acoperită 
de buzele lui lacome. Cu o mişcare de „jiu-jiţ”, învățată la şcoală, 
ea încercă să-şi strecoare braţul între ei, să-l îndepărteze. 
Willings cunoştea, însă, figura şi o pară uşor. Thalia simţi că o 
conduce înspre un paravan amenajat într-un colţ al salonului pe 
care îl observase de cum au intrat. Thalia nu ţipa şi Willings o 
găsi mai docilă decât se aştepta. De două ori încercase să 
vorbească, de două ori îi astupase gura cu săruturi pătimaşe. 
Apropiindu-se de perdele, ea se zbătu şi mai puternic să scape 
din braţele lui. Deodată scoase un țipăt de groază. 

Cei doi servitori italieni erau în bucătărie, nu departe de 
salon. Auziră ţipătul, se priviră înspăimântați şi alergară într- 
acolo. Deschiseră uşa. Îl văzură imediat pe Willings prăbuşit 
lângă paravan, cu faţa în jos. In umărul strâng avea înfipt 
pumnalul asirian. Lângă el — o fată cu obrazul alb, privindu-l. 
Unul dintre servitori scoase pumnalul din rană şi-şi duse stăpânul 
pe canapea. Rănitul gemea. Celălalt servitor alergă la telefon. 
intre timp se străduia să oprească sângele spunându-i fetei 
cuvinte de neînțeles pentru ea. Părea că nici nu-l aude măcar. 

Ca prin vis, părăsi camera, traversă holul şi ieşi în curte. 
Maşina lui Willings era trasă la scară. In jur, nimeni şi nici şoferul 
nu se zărea. Thalia îşi reveni încet, urcă la volan şi porni motorul. 
Cu o viteză nebună pomi spre ieşirea din parc. Porţile de fier 
erau închise. Nu avea timp de pierdut. Acceleră şi trecu prin 
poartă cu toată forţa. Auzi sticla parbrizului sărind în ţăndări. 
Ajunse pe şosea cu farurile sparte, cu o aripă atârnând ca o 
zdreanţă. Insă motorul funcţiona şi Thalia zbura, cu un curaj 
nebun, spre Londra. 

Portarul casei nu o recunoscu — era desfigurată de spaimă 
şi agitată. 

— Nu te simţi bine, domnişoară? o întrebă el conducând-o 
la ascensor. 

Ea nu răspunse. Ajunsă în apartament alergă la telefon şi 
formă un număr. Povesti încurcat, printre suspine, ce s-a 
întâmplat. Cel care o asculta abia reuşea să priceapă istoria. 

— Gata, nu mai pot! zicea Thalia. Nu mai pot face nimic! A 
fost oribil! 

Puse receptorul la loc şi trecu în dormitor. Simţea o 
încordare gata să pleznească în orice clipă. Se stăpâni din 
răsputeri. Avu nevoie de câteva ore ca să-şi revină. 

Seara, când Yale veni s-o vadă, Thalia îşi recăpătase 
încrederea în sine, sângele rece. Era calmă şi obraznică. 

— Ce onoare neaşteptată, zise ea rece. Cine e prietenul 
dumitale? 

Se uita la bărbatul care îl însoțea pe Yale. 

— Thalia Drummond, zise Yale, grav, am un mandat de 
arestare pentru dumneata. 

Thalia ridică sprâncenele: 

— Se pare că sunt mereu pe mâinile poliţiei. Acum de ce 
mai sunt acuzată? i 

— Tentativă de omor asupra lui Raphael Willings. lţi atrag 
atenția că tot ce vei spune de aici înainte va putea fi folosit 
împotriva dumitale. 

Celălalt bărbat făcu un pas înainte şi o prinse de braţ. 
Thalia urma să-şi petreacă noaptea într-o celulă la poliţia din 
Marylebone. 


39. Mâncarea deţinuţilor 


— Cum s-au petrecut lucrurile de fapt mai e de aflat, zise 
Yale. Parr îl asculta tăcut şi foarte atent. Am ajuns la Onslow 
Gardens, continuă Yale, puţin timp după plecarea celor doi. 
Servitorii nu prea vroiau să-mi răspundă la întrebări, dar am 
aflat, totuşi, că au plecat la moşia lui. Am impresia că ea s-a 
prefăcut că nu pleacă de bunăvoie. Tot timpul am bănuit-o pe 
Thalia Drummond că e mai mult decât un membru obişnuit al 
Cercului. Eram, desigur, consternat şi am plecat repede spre 

Hartfield unde am ajuns când ea părăsea casa. A fugit cu maşina 
lui Willings trecând prin poartă. Este extraordinar câtă nepăsare 
poate să existe în fata asta! 

— Cum se simte Willings? 

— O să-şi revină. Rana e superficială. Important e că totul a 
fost premeditat. Willings observase dispariţia pumnalului înainte 
de a pleca spre moşie. Thalia rămăsese singură în camera 
colecţiei de arme. El bănuieşte că fata avea pumnalul ascuns în 
manşon. E neverosimil. Despre momentele dinaintea atentatului 
nu-mi poate povesti nimic clar. 

— Hm, făcu Parr. Cum arăta camera? 

— Un salonaş drăguţ în legătură cu o încăpere pe care 
Willings o numeşte „camera turcească”. O imitație admirabilă de 
interior oriental. Pot să-mi imaginez cam cum s-au petrecut 
lucrurile... Willings nu se bucură de un renume prea bun. Camera 
turcească este despărțită de salon printr-un paravan, o perdea. 
In apropierea acestei perdele a fost găsit. 

Parr era aşa de cufundat în gânduri că Yale crezu o clipă că 
a adormit. Dar nu, inspectorul era foarte treaz. Era convins că 
Yale va culege din nou toată gloria. De fapt, nu-l invidia. Reflectă 
cu voce tare: 

— Toţi criminalii celebri cad din cauza unei mici greşeli, zise 
cu un ton de oracol. 

Yale zâmbi: 

— Greşeala în această ultimă ispravă a fost că nu l-a ucis 
pe Willings! E un om antipatic. Absența lui ar fi fost cel mai uşor 
suportată. Cu toate acestea mă bucur că au ratat. 

— Eu nu mă gândesc la Willings, răspunse Parr, ridicându- 
se încet. Mă gândesc la o mică minciună pe care mi-a spus-o un 
bărbat care se cuvenea să fie mai bine informat. 

Cu aceste cuvinte misterioase Parr plecă să-l caute pe Jack, 
să-i povestească ultimele evenimente. Era semnificativ că Jack 
era primul om pe care s-a gândit să-l informeze despre arestarea 
Thaliei. Ţinea la Jack şi ştia mai bine decât Yale cât de mare 
lovitură va fi pentru tânăr fapta Thaliei. Fiindcă Jack o iubea. 

Se dovedi că Jack aflase deja vestea din ziarele de seară şi, 
când ajunse Parr, era în culmea disperării. 

— Trebuie să aibă cei mai buni avocaţi, hotărî el. Nu ştiu 
dacă mă pot încrede în dumneata, Parr. Faci parte, oricum, din 
tabăra adversă. ; 

— Sigur, recunoscu Parr. Insă am şi eu un fel de stimă 
pentru Thalia Drummond. 

— Dumneata? se miră Jack. Credeam că... 

— Sunt şi eu om. Un criminal nu e altceva decât un 
criminal. Niciodată nu am simțit mânie sau ură față de oamenii 
pe care i-am arestat. Otrăvitorul Truland, de pildă, pe care l-am 
dus la spânzurătoare, a fost unul dintre cei mai simpatici oameni 
pe care i-am cunoscut. Până la urmă mi-a fost chiar drag. 

Jack se cutremură. 

— N-o pune pe Thalia alături de aceşti criminali, zise 
supărat. Crezi, într-adevăr, că ea ar putea fi conducătoarea 
„Cercului purpuriu”? 

Parr îşi ţuguie buzele: 

— Dacă ar veni cineva la mine şi mi-ar spune că 
arhiepiscopul e şeful, nu m-aş mira... Când afacerea va fi 
dezlegată vom avea cu toţii surprize, te asigur. Eu am început 
cercetările bănuind pe toată lumea: pe dumneata, pe Marl, pe 
comisar, pe Yale şi pe Thalia. 

— In cazul acesta ai putea fi chiar dumneata mizerabilul, 
reuşi să zâmbească Jack. 

Parr nu discută această posibilitate. 

— Mama crede... începu Parr. 

Jack izbucni în râs: 

— Bunica dumitale trebuie să fie o persoană admirabilă. Are 
păreri personale despre „Cercul purpuriu”, presupun! 

— Le are, te asigur, încă de la prima crimă. A pus de fiecare 
dată degetul pe rană. Cele mai bune idei de la ea le-am avut... 
adică toate! 

Jack zâmbi, dar îl compătimea. Acest om atât de puţin dotat 
pentru profesiunea sa a reuşit să se ridice pe un post înalt prin 
tenacitate şi perseverenţă. Acum îl şoca faptul că tot felul de 
oameni capabili îşi băteau capul să-l descopere pe criminal, iar 
Parr vorbea cu gravitate despre sfaturile primite de la bunică. 

— Trebuie să vin s-o mai văd pe mătuşa dumitale, zise Jack. 

— Acum e la ţară. Sunt singur. Vine o femeie să-mi facă, în 
fiecare dimineaţă, curat. Seara e pustiu, nici nu-mi vine să spun 
„acasă”. 

Jack se bucură că vorbeau despre ceva aşa de paşnic. Era o 
uşurare pentru sufletul lui tulburat. Avea sentimentul că o seară 
petrecută în tovărăşia atotştiutoarei bunici a lui Parr l-ar ajuta să 
gândească normal. 

Parr trecu la probleme mai serioase: 

— Thalia Drummond va fi ţinută în arest preventiv. 

— Nu e posibil să fie eliberată pe cauţiune? 

— Nu. Va fi dusă la închisoarea Holoway. N-o să-i strice, 
adăugă spre nemulţumirea lui Jack care avea o dovadă în plus că 
inspectorul e un om fără inimă. 

— Este o închisoare dintre cele mai bune. Se poate bucura 
şi ea de puţină linişte, mai spuse Parr. 

— Cum de a arestat-o Yale? Credeam că e treaba dumitale! 

— Eu i-am dat ordin. Acum lucrează oficial pentru noi şi era 
în temă. 

A doua zi la judecătorie totul a decurs cum prezisese în ajun 
Parr. Fură ascultați martorii şi Thalia dusă în arest preventiv. 

Sala de şedinţe era arhiplină. Mulțimea era atrasă de 
senzaţionalul acestui caz. Erau mulţi şi pe stradă, lângă clădire. 

Willings nu asista la dezbateri fiind prea slăbit. Insă nu atât 
de slăbit încât să nu-şi poată da demisia din cabinet ca urmare a 
interpelării primului ministru. Era căzut în dizgrație. Chiar şi 
partizanii lui politici erau scârbiţi de declaraţiile lui. A dus la 
moşie o fată tânără, a încercat să o violeze şi a fost rănit. 
Povestea suna scârbos. Se blestema singur pentru prostia lui. 

Parr făcu o vizită fetei la închisoare. Thalia nu-l primi decât 
în prezenţa supraveghetoarei. 

— Mă vei ierta, domnule Parr, se explică ea. Nu te primesc 
singură fiindcă destui tineri plini de speranţe ai Cercului au murit 
prematur primind vizita unor funcţionari de la poliţie în celulele 
lor. 

— Singurul pe care-l ştiu e Sibly, zise Parr. 

— Un exemplu strălucit de lipsă de prevedere, zâmbi ea 
larg. Ei, ce vrei cu mine? 

— Aş vrea să aud de la dumneata ce s-a întâmplat când ai 
fost în vizită la Onslow Gardens. 

Thalia îi povesti amănunţit. 

— Când ai observat că pumnalul dispăruse? 

— In timp ce mă uitam prin cameră în aşteptarea lui 
Willings. Apropo, cum îi merge? 

— Bine. Işi revine curând, din păca..., adică, din fericire, 
vreau să spun! Willings abia atunci a observat dispariţia 
pumnalului? 

— Da. 

— Aveai manşonul la dumneata? 

— Da. Acesta ar fi locul în care am ascuns pumnalul, nu? 

— Aveai manşonul pe mână şi când ai intrat în casa din 
Hartfield? 

— Da. 

Inspectorul se ridică în picioare. 

— Mâncare ai destulă? 

— Da. Mâncarea deţinuţilor îmi va face bine, mulţumesc. N- 
aş vrea ca, din prietenie deplasată, cineva să-mi trimită mâncare 
de afară — aşa cum se obişnuieşte destul de frecvent în arestul 
preventiv. 

Parr îşi frecă bărbia: 

— Cred că ai dreptate. 


40.Evadarea 


Atentatul împotriva lui Willings produse panică în guvern. 
Cât de mare e spaima avea să afle Parr de la Direcţia Poliţiei. 
Primul ministru era îngrijorat pe bună dreptate. „Cercul 
purpuriu” n-a precizat când şi contra cui va da a doua lovitură. 

Convorbirea inspectorului cu primul ministru a durat două 
ore. După aceea a avut loco şedinţă a cabinetului. 

Ziarele scriau că viaţa primului ministru e în pericol. Ştirea 
nu era nici confirmată, nici dezminţită. 

Seara, când Yale se întoarse acasă, Parr îl aştepta în faţa 
uşii. 

— Ce-i nou? 

— Am nevoie de ajutorul dumitale, zise Parr. 

Nu continuă ce avea de spus decât când se văzu aşezat în 
faţa căminului lui Yale: 

123 


- SECRETUL CRECULUI PURPURIU - 


— Ştii că trebuie să ies din Poliţie şi prim ministrul se 
întreabă dacă n-ar fi mai bine să plec mai devreme decât 
plănuisem. Cabinetul a format o comisie de cercetare a 
metodelor de lucru ale Poliţiei. Comisarul m-a rugat să asist 
mâine seară la o consfătuire neoficială acasă la primul ministru. 

— De ce? 

— Ca să fac un raport, zise Parr posomorât. Să le explic ce 
măsuri am luat contra „Cercului purpuriu”. Am avut procură 
extraordinară şi nu am fost obligat să comunic membrilor 
guvernului tot ce am descoperit. Insă am intenţia s-o fac vineri 
seara şi pentru asta am nevoie de ajutorul dumitale. 

— ÎI ai, zise Yale. 

— Sunt încă multe lucruri enigmatice. Încetul cu încetul le 
voi descurca. Am bănuiala că cineva de la Direcţia Poliţiei 
lucrează cu „Cercul purpuriu”. 

— Este şi părerea mea, se grăbi să-l aprobe Yale. Dar pe ce 
te bazezi? 

— Ei, să-ţi dau un exemplu. Tânărul Beardmore a găsit 
printre hârtiile tatălui său o fotografie pe care mi-a trimis-o. A 
ajuns cu sigiliul neatins. Când am desfăcut plicul, înăuntru era un 
carton gol. Jack mi-a spus că i-a dat Thaliei Drummond plicul să-l 
pună în cutia de poştă. El jură că stătea pe treapta casei şi o 
privea pe Thalia cum pune scrisoarea peste drum, în cutie. Dacă 
ăsta e adevărul, atunci la Poliţie s-a întâmplat ceva cu plicul, nu? 

— Ce fel de fotografie era? întrebă Yale, curios. 

— Era fotografia unei execuţii sau a condamnatului 
Lightman. Bătrânul Beardmore a primit-o în preziua morţii sale. 
Se pare că victimelor „cercului purpuriu” li se întâmplă multe în 
preziua morţii! Jack a găsit-o şi a trimis-o... 

— Prin Thalia Drummond! zise Yale cu subînţeles. Cred că 
nu cei de la Direcţie sunt vinovaţi. Fata asta e mai amestecată 
decât crezi dumneata. Astă seară i-am percheziţionat casa şi uite 
ce am găsit! 

leşi câteva clipe şi se întoarse cu un pachet învelit în hârtie 
cenuşie. Il desfăcu. Inspectorul rămase înmărmurit. In pachet se 
aflau o mănuşă şi un cuţit lung şi lat. 

— E perechea celei găsite la Froyant şi cuțitul e identic cu 
celălalt. 

Parr cercetă mai atent mănuşa. 

— Da, aşa-i. Aceasta e pentru dreapta şi cea de la Froyant 
era pentru stânga. E o mănuşă uzată, de automobilist. Cine o fi 
fost proprietarul? Yale, încearcă-ţi puterile psihometrice! 

— Le-am încercat deja, zise Yale. Însă mănuşa a trecut prin 
atâtea mâini încât impresiile sunt şterse. Oricum, Thalia e 
amestecată până în gât. Sunt gata să te ajut! 

— Vreau să fii de faţă şi să completezi raportul meu de câte 
ori eşti în stare. Apoi, aş vrea să fie acolo şi mama. 

— Mama? se miră Yale. A 

— Bunica mea, zise Parr liniştit. In afară de dumneata şi de 
mine, e singurul detectiv capabil. 

Pentru prima dată Yale avu motive să creadă că lui Parr nu-i 
lipsea simţul umorului. 


xxx 


Ştirile senzaţionale se ţineau lanţ. Însă nici una, probabil, nu 
fu atât de uluitoare ca aceea pe care Derrick Yale o citi la micul 
dejun în ziarul de dimineaţă, pe prima pagină: 

„Thalia Drummond a evadat!” 

In romane se întâmplă adesea evadări. Se ştie, apoi, că din 
teribilul Dartmore mai scapă din când în când câte unul, dar e 
curând adus înapoi. Niciodată, însă, nu s-a întâmplat ca să 
evadeze vreo femeie de la Halloway. Şi totuşi, când 
supraveghetoarea deschise uşa celulei, Thalia Drummond 
dispăruse. 

Era greu să-l scoţi din fire pe Derrick Yale. La această ştire, 
însă, rămase ca trăznit. Citi descrierea evadării, cuvânt de 
cuvânt. Enigma nu se lăsă dezlegată. Scria negru pe alb: 

„Din cauza gravităţii acuzaţiei au fost luate măsuri 
excepţionale de pază. Patrula a fost dublată şi verificarea s-a 
făcut nu din oră în oră, ci din jumătate în jumătate de oră, prin 
sondaj. La ora 3 noaptea supraveghetoarea a privit în celulă şi a 
văzut că deţinuta era acolo. La ora 6, însă, Thalia Drummond 
dispăruse. Gratiile de la fereastră erau intacte, uşa nu părea 
forţată. 

Cercetările n-au dat nici un rezultat. N-a fost descoperită 
nici o urmă. E greu de crezut că a putut evada trecând prin cele 
şase uşi, toate încuiate, nici una forţată, şi prin faţa logiei 

portarului. Această evadare este o nouă dovadă a calităţilor 
supranaturale ale „Cercului purpuriu”, tocmai acum când viaţa 
primului ministru este în pericol.” 

Yale se uită la ceas. Era unsprezece şi jumătate. Se uită la 
ziar. Servitorul îi adusese o ediţie de seară. Într-o clipă fu 
îmbrăcat şi alergă la Direcţia Poliţiei. II găsi pe Parr în cea mai 
bună dispoziţie în ciuda împrejurărilor prea puţin vesele. 

— E de necrezut, Parr. E imposibil! Trebuie să aibă prieteni 
şi la închisoare. 

— Asta-i părerea mea, zise Parr. l-am spus-o chiar cu aceste 
cuvinte şi comisarului. Altfel nu se poate explica evadarea. 

Yale îl privi cu neîncredere. Parr i se păru uşuratic şi 
superficial. 


41. Cine este Cercul purpuriu? 


Yale nu putu afla alte amănunte. Luă o maşină şi plecă la 
biroul său din City pe unde nu mai trecuse de vreo două zile. 
Evadarea Thaliei era un lucru mai important decât credea Parr. 
Parr! O idee groaznică se născu în mintea lui Yale. John Par! 
acest om liniştit, cu figură stupidă — nu, era imposibil! Trecu în 
revistă toate împrejurările, apoi declară: „Imposibil!” 

Urcă încet scările, fără a mai recurge la ascensor. Primul 
lucru pe care-l observă fu cutia de poştă complet goală. Era o 
cutie mare, cu clape, astfel construită că nu putea ajunge nimeni 
la conţinut. Cu toate acestea cutia era goală! Nu era înăuntru 
nici măcar o reclamă. 

Descuie şi intră în camera lui. Se opri după primul pas. 
Sertarele biroului erau deschise, de asemenea dulăpiorul de oţel. 
Avea şi o despărţitură secretă pe care numai un expert ar fi 
putut-o găsi. Acolo ţinea documentele confidenţiale referitoare la 
Cercul purpuriu. Era goală şi aceea. 

Se aşeză pe un scaun cu privirea aţintită pe fereastră. 
Bănuia cine era „expertul”, nici nu era greu. Bănuielile sale fură 
întărite de portar. 

— Da, domnule, secretara dumneavoastră, domnişoara 
aceea frumoasă, a fost astăzi de dimineaţă aici. A stat cam un 
ceas şi a plecat. 

— Avea o geantă? 

— Da, domnule. 

— Mulţumesc, zise Yale şi plecă la Poliţie să-i povestească 
flegmaticului Parr despre sertare răscolite şi documente furate. 

— Acum, Parr, vreau să-ţi spun ceva ce n-am vorbit cu 
nimeni, nici măcar cu comisarul. Noi presupunem că şeful e un 
bărbat. Ştiu că Thalia s-a întâlnit cu omul din maşină, care i-a dat 
tot felul de instrucţiuni. Insă, mai ştiu că omul din maşină nu e 
şeful. E un agent ca oricare altul care primeşte ordine de la 
adevăratul şef care e... Thalia Drummond! 

— Pentru Dumnezeu! exclamă inspectorul. 

— Te-ai mirat c-am angajat-o la mine? Ţi-am spus de atunci 
că ea ne va duce la Cerc. Şi am avut dreptate. 

— Dar atunci, de ce ai concediat-o? 

— Fiindcă s-a făcut vinovată de ceva pentru care de obicei 
secretarele sunt concediate. Dacă n-o făceam îşi dădea seama 
că am un motiv serios s-o ţin în continuare. M-am ostenit 
degeaba! Treaba pe care a făcut-o azi în birou dovedeşte că ştia 
prea bine ce-i în capul meu! râse Yale galben. Faţa i se întunecă 
din nou şi continuă cu asprime: Dacă vei povesti primului 
ministru şi prietenilor lui o istorie interesantă, te asigur că nici ce 
voi spune eu nu te va lăsa rece! 

— Nimic din ce spui dumneata nu mă surprinde vreodată, 
zise Parr. 

A treia surpriză îl aştepta pe Derrick Yale acasă. Prima 
neregulă fu că femeia de serviciu nu mai era acolo, deşi trebuia 
să stea până la 9 seara şi era abia 6. Aprinse lumina şi trecu 
dintr-o cameră în alta. O singură încăpere fusese răscolită însă 
minuţios. Nu mai era nevoie să caute femeia ca să afle ce s-a 
întâmplat. A fost îndepărtată în vreun fel din casă, cu vreun 
mesaj ca din partea lui, după care Thalia Drummond a putut 
scotoci în linişte. 

„IScusită femeie!” se gândi Yale nu prea supărat. Admira 
inteligenţa chiar şi îndreptată împotriva lui. Thalia nu pierdea 
vremea degeaba. In douăsprezece ore evadase, îi scotocise 
biroul şi casa şi, fireşte, ascunsese la loc sigur documente de cea 
mai mare însemnătate în legătură cu Cercul. 

Yale se îmbrăcă încet şi se gândi la ce avea să urmeze. Era 
sigur de sine. Peste douăzeci şi patru de ore Parr va fi un om 

distrus. Dintr-un sertar scoase un revolver, îl privi o clipă şi-l 
strecură în buzunar. Va fi un sfârşit senzaţional al vânătorii după 
„Cercul purpuriu”, un sfârşit la care nu se aşteaptă nimeni. 

Acasă la primul ministru, întâlni un vizitator a cărui 
prezenţă nu şi-o putea explica. E adevărat că Jack Beardmore a 
avut mult de suferit de pe urma Cercului, însă la ultimele 
evenimente nu luase parte. 

— Cred că eşti surprins să mă găseşti aici, domnule Yale, îl 
întâmpină râzând Jack. Nu poţi fi, însă, mai uimit decât mine de 
când am primit invitaţia de a lua parte la şedinţa cabinetului. 

— Cine te-a invitat? Parr? i 

— A, nu, secretarul primului ministru. Insă nu-i exclus ca 
Parr să fi avut un amestec. Nu te sperie această societate? 

— Nu prea, râse Yale. 

Un tânăr secretar se apropie şi îi conduse spre un salon 
somptuos unde vreo duzină de domni stăteau de vorbă, grupaţi. 

Primul ministru se apropie să-l salute pe detectiv: 

— Inspectorul Parr încă n-a sosit. Se întoarse spre Jack: 
Cred că sunteţi domnul Beardmore, nu-i aşa? Inspectorul a 
insistat foarte mult să fiţi de faţă. Cred că va aduce lumină în 
împrejurările misterioase care au provocat moartea tatălui 
dumitale. Mi-a fost bun prieten... 

In acest moment intră Parr. Purta un frac care văzuse 
vremuri mai bune cu un guler şi o cravată de modă veche. Arăta 
desuet în această societate distinsă. Il însoțea comisarul Morton 
care îl luă deoparte pe prim ministru şi şoptiră împreună câteva 
timp. Comisarul se apropie apoi de Yale: 

— Ai vreo idee despre raportul pe care vrea să-l facă Parr? 
Am crezut ca va face un raport general, dar se pare că 
inspectorul vrea să prezinte istoria „Cercului purpuriu”. Sper să 
nu-şi dea în petec! 

— Nu cred că e cazul să vă temeţi de aşa ceva! se auzi 
vocea calmă a lui Jack. 

Comisarul se întoarse întrebător spre el. Yale le făcu 
cunoştinţă. 

— Sunt de acord cu dumneata, Jack, zise apoi Yale. Nu mă 
tem deloc. Parr nu se va încurca. Dimpotrivă, va umple câteva 
lacune şi va stabili nişte legături între evenimente. Eu sunt gata 
să completez. 

Prim ministrul rugă lumea să se apropie. 

— Dacă nu aveţi nimic împotrivă, zise Parr, aş rămâne unde 
mă aflu. Nu sunt bun orator şi aş vrea să vă spun povestea nu de 
la tribună, ci ca şi cum aş vorbi cu fiecare dintre dumneavoastră 
în parte. 

Tuşi scurt şi începu. Primele fraze fură destul de 
împiedicate, cu pauze şi ezitări. Se încălzi curând şi cuvintele îi 
veniră mai uşor pe buze: 

— „Cercul purpuriu” e un om cu numele de Lightman, un 
criminal care a fost condamnat la moarte în Franţa şi care, 
întâmplător, a scăpat de ghilotină. Numele întreg este Ferdinand 
Walter Lightman şi avea în ziua execuţiei douăzeci şi trei de ani. 
A fost deportat la Cayenne de unde, omorând un gardian, a 
evadat. Se crede că a fugit în Australia. Un bărbat cu 
semnalmentele lui a lucrat optsprezece luni la un negustor în 
Melbourne şi apoi doi ani şi jumătate la un colonist. A părăsit 
Australia din cauza unui mandat de arestare pentru şantaj. Ce s- 
a întâmplat pe urmă cu el nu ştiu. A apărut, însă, în Anglia un 
şantajist cu numele de „Cercul purpuriu”. Şi-a adunat cu răbdare 
o mulţime de complici care nu se cunoşteau unii pe alţii. Căuta 
oameni cu funcţii importante care fie că aveau nevoie de bani, 
fie că tremurau pentru abuzurile săvârşite. Bărbaţi şi femei, 
deopotrivă. Noii recrutaţi erau urmăriţi atent înainte de a fi 
contactaţi. Intâlnirea avea loc într-o maşină închisă, condusă de 
„Cercul purpuriu”. Punctul de întâlnire preferat: una dintre 
pieţele Londrei, cu mai multe ieşiri spre străzi prost luminate. 
Ştiţi, domnilor, că cele mai prost luminate sunt pieţele 
înconjurate de mari case particulare. O altă categorie de care se 
folosea „Cercul purpuriu” erau oamenii cu cazier. Aşa a fost 
atras Sibly marinarul. Acesta fusese deja bănuit de o crimă, era 
tocmai bun pentru scopurile Cercului. Tot aşa fu atrasă şi Thalia 
Drummond, o hoaţă şi tăinuitoare de hoţi. Aşa fu găsit cel care l- 
a ucis pe directorul Căilor ferate. Brabazon fu cooptat şi adus la 
ruină. Ar fi păţit la fel şi Marl dacă n-ar fi avut ghinionul de a fi 
fost complicele lui Lightman la crima pentru care fusese 
condamnat la moarte. Marl l-a recunoscut imediat pe Lightman şi 
a trebuit, aşadar să dispară. Marl a fost ucis într-un mod de-a 
dreptul genial. „Cercul purpuriu”, domnilor... continuă Parr. 

— De ce se numea Cercul purpuriu? întrebă Yale. 

— Se numea „Cercul purpuriu” fiindcă aşa îl porecliseră 
camarazii din închisoare. Avea în jurul gâtului un semn roşu, din 
naştere... Să nu faci o mişcare că trag! strigă deodată Parr. 

Revolverul Webley, de calibru mare, era îndreptat spre... 
Derrick Yale! 

— Sus mâinile! zise Parr. 

Se apropie brusc de Yale şi-i smulse gulerul înalt. 

Toţi rămaseră înmărmuriţi. Roşu ca sângele, un cerc 
înconjura gâtul lui Yale. 


42. „Mama” 


Apărură trei poliţişti. Îl legară de mâini şi de picioare. O 
mână îi scoase din buzunar revolverul. Fu ridicat. 

Inspectorul Parr îşi şterse sudoarea de pe frunte şi se uită la 
auditoriul uimit. 

— Domnilor, dacă-mi îngăduiţi, am să vă povestesc mâine 
sfârşitul. 

II înconjurară cu tot felul de întrebări. El răspundea 
monosilabic. 

— A trecut prin momente grele, zise comisarul Morton. 
Nimeni n-o ştie mai bine ca mine. Ascultaţi-i rugămintea, 
domnule prim-ministru. Lăsaţi continuarea pe mâine. 

— Poate vii la dejun, domnule Parr, zise prim-ministrul. f 

Parr acceptă invitaţia. Luă braţul lui Jack şi părăsi salonul. II 
aştepta o maşină. Il împinse pe Jack înăuntru şi urcă alături. 

— Am impresia că visez, zise Jack. Derrick Yale! Imposibil! 
Şi totuşi... 

— Ah, e foarte posibil, îl asigură Parr râzând. 

— Atunci... el şi Thalia lucrau împreună? 

— Sigur. 

— Dar cum ai descoperit toate astea, domnule Parr? 

— Mama m-a pus pe drumul cel bun. Nici nu-ţi dai seama ce 
bătrânică dibace e. Aseară mi-a spus... 

— S-a întors, deci? 

— Da, s-a întors. Aş vrea s-o cunoşti. E foarte încăpăţânată 
şi gata să contrazică pe toată lumea, dar las mereu după ea. 

— Aşa am să fac şi eu, zise Jack. Crezi, într-adevăr, că e 
încheiat cazul Cercului? 

— Sunt foarte sigur. Tot aşa de sigur cum sunt că eşti 
acum, aici, cu mine în maşină şi că bunica mea e cea mai 
înţeleaptă bunică din lume. 

Jack tăcu o vreme. 

— Thalia e, deci, şi mai implicată în afacerea asta decât 
credeam. Yale n-o va cruța deloc în timpul anchetei. 

— Categoric nu, zise Parr. Dar ce te frământă atât această 
Thalia Drummond? 

— O iubesc, afurisitule! izbucni Jack şi-şi ceru imediat scuze, 
ruşinat. 

— Domnule Beardmore, ascultă-mă pe mine! Uit-o pe Thalia 
Drummond şi dacă ai prea multă iubire în tine, dă-o mamei! 

Jack avu poftă să spună ceva nu tocmai amabil despre 
această bunică, dar se abţinu. 

Locuinţa inspectorului era la etajul întâi. Parr o luă înainte şi 
deschise uşa. 

— Hei, mamă! strigă din prag. L-am adus pe Jack 
Beardmore să te cunoască. 

Se auzi un țipăt scurt. 

— Hai, domnule Jack, vino s-o cunoşti pe mama. 

Jack intră în încăpere şi se opri ca trăznit. In faţa lui stătea o 
fată zâmbitoare, cam palidă şi obosită, dar... era... visa sau 
înnebunise?!... era Thalia Drummond! 

— Tată, ziceai că-l aduci pe comisarul Morton, îl mustră 
Thalia. 

— Tată? murmură Jack. Parcă vorbeai de o bunică?! 

Thalia îi mângâie mâna. 

— Tata a făcut o glumă proastă. Acasă mi se zicea „mama” 
fiindcă eu l-am îngrijit pe tata după moartea bietei mele mame. 
Povestea cu bunica a fost o prostie. lartă-l! 

— Tatăl dumitale? repetă, perplex, Jack. 

— Da. Thalia Drummond Parr e numele meu întreg. Bine că 
nu eşti poliţist. Ai fi făcut cercetările şi ai fi descoperit adevărul 
prea repede... Ei, haideţi să mâncăm. Eu am făcut mâncarea, 
domnule Jack. 

Jack nu avea poftă de mâncare. Vroia să audă povestea pe 
îndelete. Thalia îi satisfăcu dorinţa: 

— Când au fost comise primele crime ale „Cercului 
purpuriu” şi dosarul a fost încredinţat tatei, ştiam cât de greu are 
să-i fie şi cât de uşor se putea întâmpla să dea greş cu un 
criminal atât de abil. Tata are destui duşmani şi la direcţie. 
Comisarul chiar l-a sfătuit să nu accepte cazul. Comisarul e naşul 
meu şi are multă grijă de noi. Tata însă n-a renunţat cu toate că 
am impresia că a regretat curând. 

Eu m-am interesat întotdeauna de criminalistică. Tata 
descoperise stilul de lucru al Cercului, interesul lui pentru 
oameni certaţi cu legea, aşa că m-am hotărât să mă strecor în 
lumea lor. Tatăl dumitale a primit înştiinţarea cu trei luni înainte 
de moarte. Atunci m-am angajat şi eu secretară la Froyant 
fiindcă eraţi vecini. El era prieten cu tatăl dumitale şi aveam, 
astfel, prilejul să vă observ. Am încercat să găsesc o slujbă chiar 
la tatăl dumitale, dar n-am reuşit. Mai oribil este că eram în 
pădure când a fost omorât. N-am văzut cine a tras, dar am 
alergat imediat acolo şi am văzut că nu se mai putea face nimic. 
Te-am văzut venind în fugă şi am dispărut cu atât mai mult cu 
cât aveam şi un revolver în mână. Am zărit un om furişându-se 
prin pădure şi l-am urmărit, însă l-am scăpat din ochi. După 
moartea tatălui dumitale nu mai aveam ce face la Froyant. 
Trebuia să mă apropii şi mai mult de cerc. Cel mai bun mijloc era 
să am de-a face cu poliţia cât mai spectaculos. N-a fost o 
coincidenţă că am ieşit din casa de amanet tocmai când treceaţi 
pe acolo. Tata a aranjat întâlnirea. Şi când m-a numit hoaţă şi 
escroacă, a făcut-o pentru a-i trezi interesul lui Derrick Yale, alias 
Lightman. Nu era pericol să fiu închisă fiindcă nu aveam 
antecedente. Dar s-a făcut vâlvă. După câteva zile, aşa cum 
prevăzusem, am primit convocarea la o întâlnire cu şeful. L-am 
întâlnit în Steyne-Square. Tata era în preajmă. Pe mine m-a 
urmărit până acasă. N-a fost niciodată prea departe, nu-i aşa, 
tată? 

— Da, cu excepţia cazului Barnet. Atunci am fost foarte 
îngrijorat. 

— Primisem ordin să mă duc la Brabazon. Yale folosea un 
membru pentru a-l spiona pe altul. Brabazon a rămas o enigmă 
pentru mine. Nu eram niciodată sigură dacă e cinstit ori nu şi nici 
nu puteam şti dacă face ori nu parte din bandă. A trebuit să 
încep din nou să fur ca să-mi păstrez renumele. Misteriosul meu 

şef îmi făcu o observaţie, dar povestea îmi folosise: aşa am intrat 
în legătură cu o bandă de răufăcători şi am fost la Marisburg 
Place când a fost ucis Felix Marl. Yale mă împingea pe mine în 
faţă ca să atrag bănuielile. Apoi, îmi pregătise un sfârşit frumos. 
Mi-a poruncit ca, în noaptea când avea să-l omoare pe Froyant, 
să fiu în apropiere cu o mănuşă şi un cuţit aidoma celor care au 
folosit crimei. 

— Cum ai evadat? 

Thalia izbucni în râs. 

— Cum aş fi putut evada? Directorul mi-a dat drumul şi un 
onorabil inspector m-a condus acasă cu maşina. 

— Vezi, trebuia să-l încolţim pe Yale, interveni Parr. Cum a 
aflat că mama e liberă a început pregătirile de fugă. Când şi-a 
găsit biroul spart a înţeles că în spatele Thaliei e ceva mai 
înfricoşător decât bănuise vreodată. 


43. Sfârşitul istoriei 


A doua zi Jack şi Thalia, eroina zilei, se întâlniră la masă la 
prim ministru. Parr se ţinu de cuvânt şi termină povestirea: 

— Domnilor, dacă vă gândiţi bine vă veţi da seama că 
numele lui Derrick Yale a apărut odată cu prima crimă a Cercului. 
Îşi deschisese deja un birou în City, a dat anunţuri 
recomandându-se „detectiv psihometric”, dar nu i-au prea fost 
încredințate afaceri! De altfel, nici nu avea nevoie de ele. Se 
pregătea pentru lovitura cea mare. După prima crimă Yale fu 
angajat de un ziar care avea nevoie de câteva reportaje-şoc. 
Cine cunoştea mai bine decât el asasinul? Aşa că luând în palmă 
revolverul cu care se trăsese a trimis poliţia exact la ţintă. 
Renumele îi crescu brusc. Toată lumea vorbea despre el. De aici 
înainte oricine ar fi avut neplăceri din partea Cercului ar fi apelat 
la el. Aşa a şi fost. Sub această mască se apropia de victimele 
sale, le câştiga încrederea. Ştia să fie foarte convingător. li putea 
convinge pe cei ameninţaţi să plătească sumele pretinse ori 
putea să-i ucidă. 

Froyant nu ar fi murit de mâna lui Yale dacă nu făcea 
cercetările pe cont propriu. Lucrând metodic acesta a ajuns la 
concluzia că Yale şi Lightman sunt una şi aceeaşi persoană. A 

trimis după noi ca să ne comunice rezultatul cercetărilor sale. 
Dovadă că se temea erau cele două revolvere încărcate care s- 
au găsit în buzunarele unui om care avea oroare de arme de foc. 

Dacă aţi citit procesul verbal, vă amintiţi că a sunat 
telefonul, comisarul vrând să-i vorbească lui Froyant. O scuză 
binevenită pentru Froyant să ne roage să ieşim din încăpere. Eu 
am ieşit primul. Nu credeam că va cuteza să facă aşa ceva. Când 
am intrat eram cu paltoanele pe noi şi Yale îşi ţinea mâna în 
buzunar. Pe această mână era trasă mănuşa lungă şi în mână 
avea şi cuțitul cu care l-a ucis. 

— De ce purta mănuşa? întrebă prim-ministrul. 

— Fiindcă eu urma să-i văd mâna imediat după crimă şi 
putea fi pătată de sânge. Când eu mă îndreptam spre uşă, ela 
înfipt cuțitul drept în inima lui Froyant care a murit pe loc. Şi-a 
scos repede mănuşa şi a lăsat-o pe birou. Pe urmă, venind spre 
uşă, continua să vorbească de parcă ar fi vorbit cu Froyant. 

Am înţeles ce s-a întâmplat, dar nu aveam dovezi. Pe Thalia 
a ademenit-o în casă cu intenţia de a o acuza pe ea de crimă. 
Fata, prevăzătoare, a venit doar până în grădină şi a plecat 
presupunându-i intenţiile... O să fiu mai scurt! Il supravegheam 
şi pe James Beardmore, la început, fiindcă specula terenuri şi 
cunoştea tot felul de oameni, şi buni, şi răi. In ziua fatală îl 
aştepta pe Marl pe care nu-l văzuse niciodată. l-a pomenit lui 
Jack despre această vizită, dar nu în prezenţa lui Yale care se 
afla la moşie şi el. Când Marl se apropie de castel, ultima 
persoană din lume pe care şi-ar fi dorit s-o întâlnească se afla pe 
terasă: complicele lui din Toulouse, omul care, în urma trădării 
sale, fusese condamnat la moarte. Marl l-a zărit doar o clipă şi a 
anunţat că se întoarce în sat şi apoi la Londra. Se hotărâse să-l 
lichideze pe Lightman înainte de a apuca acesta s-o facă primul. 
Curajul, însă, l-a părăsit. Era un tip laş. A scris o scrisoare şi a 
strecurat-o sub fereastră, Yale a citit-o şi a ars-o pe jumătate. 
Cred că era un fel de târg: mă laşi în pace ca să te las şi eu. N- 
avea de unde să ştie ce poziţie avea Yale. Cuvintele „Bloc B” se 
refereau, desigur, la închisoarea din Toulouse. 

Din acest moment Marl era condamnat. Făcu un mic şantaj 
pe cont propriu asupra lui Brabazon, agent al Cercului şi el. 
Brabazon, se pare, l-a anunţat pe Yale în ce pericol se află — 

printr-un mesaj trimis pe adresa unei mici agenţii de unde Yale 
ridica scrisorile către Cerc în calitatea sa de detectiv. 

Sub motiv că ajuta justiţia, el citea primul mesajele fără să 
bănuiască lumea că el era chiar destinatarul. Brabazon vroia să 
scape de şantaj. Scosese banii lui Marl cu un cec fals şi făcuse 
toate pregătirile de fugă. După moartea lui Marl, bănuielile 
cădeau asupra lui. Cercul l-a avertizat că se află în primejdie şi 
că trebuie să se ascundă în casa de pe râu, casa pe care am 
percheziţionat-o noi. 

Parr râse: noi, adică Yale. Cu alte cuvinte, el a intrat în 
camera unde se afla Brabazon şi a reapărut zicând că nu e 
nimeni. 

— Cum a fost cu întâlnirea din biroul lui Yale, când a fost 
atacat? întrebă prim-ministrul. 

— O, a fost o înscenare perfectă care m-a derutat pentru 
moment. Yale şi-a pus singur cătuşele după ce se legase şi 
înscenase chestia cu cloroformul. Banii îi pusese chiar el într-un 
plic şi le dăduse drumul în cutia de scrisori. li pusese pe adresa 
lui de acasă. Vă amintiţi că poştaşul a trecut chiar după câteva 
minute de la atentat? Din nenorocire pentru Yale, Thalia era 
ascunsă în dulap de unde a asistat la toată comedia. Ea a luat 
din sertar sticla cu cloroform. Ultima victimă îi poate mulţumi 
Thaliei că trăieşte. Raphael Willings a scăpat cu viaţă fiindcă 
devenise agresiv faţă de Thalia şi, pe când se lupta cu el, ea a 
văzut mâna ieşind din perdele cu pumnalul asirian îndreptat spre 
ministru. Thalia a reuşit să-l ferească pe Willings, aşa încât 
lovitura a fost deviată. Yale era în preajmă, gata să descopere 
crima ca orice detectiv pe fază. l-a fost foarte greu să dea vina 
pe Thalia. Yale este extrem de îndemânatic. A dus de nas pe 
toată lumea, a câştigat încrederea tuturor. A fost chemat la 
Direcţia Poliţiei la sfatul meu. Aşa îi puteau ajunge în mână 
documente importante care să-l determine să se pripească, să 
facă un pas greşit. Yale a fost primul care şi-a văzut fotografia, 
viaţa lui Jack fiind, astfel, salvată. 

Mai aveţi nelămuriri, domnilor? Eu mai am doar un amănunt 
de relevat. Acum două zile îi spuneam lui Yale că şi cei mai 
celebri criminali au căzut din pricina unor greşeli ridicol de 
neînsemnate. Yale a avut impertinenţa de a-mi spune că a fost 
acasă la Willings după ce acesta plecase cu Thalia şi că 

servitorul i-a spus unde sunt. A fost destul. Eu ştiam foarte bine 
că nu a fost acolo şi că se afla la moşie cu o oră înainte de 
apariţia celor doi servitori italieni, de vreme ce chiar el a sugerat 
acest loc de întâlnire lui Willings. 

— Mă întreb cum am putea-o noi răsplăti pe fiica dumitale, 
domnule Parr? întrebă primul ministru. În ce te priveşte nu-i nici 
o greutate. Tocmai este liber un post de comisar. Insă ce putem 
să facem pentru domnişoara, în afară de premiul acordat pentru 
prinderea asasinului? 

Se auzi o voce răguşită de emoție: 

— Nu e necesar să ne facem probleme din asta. Noi ne vom 
căsători curând! anunţă Jack. 

După ce zgomotul felicitărilor se opri, Parr îi şopti fetei, 
mustrător: 

— Nu mi-ai spus nimic, mamă! 

— Nici lui nu i-am spus-o! zise Thalia pe gânduri. 

— Vrei să zici că nu te-a întrebat dacă vrei să-l iei? 

— Nu şi nici eu nu i-am spus-o, numai că aveam o 
presimţire că aşa se vor petrece lucrurile. 


xxx 


Ligtman-Yale a fost un model de deţinut. Singura lui 
plângere a fost că, în drum spre execuţie, nu i-au dat voie să 
fumeze. 

— In Franţa se aranjează mai uşor lucrurile astea, îi spuse el 
directorului închisorii. Ultima dată când am fost executat... 

Preotului îi vorbi despre Thalia: 

— E o fată nemaipomenită! Mi se pare că se mărită cu Jack 
Beardmore. Ce om norocos! Pe mine nu mă prea interesează 
femeile şi de aceea am şi reuşit în viaţă. Dacă mi-ar trece prin 
cap vreodată să mă însor, Thalia ar fi genul de femeie căutat. 

Intr-o dimineaţă cenuşie de martie intră la el în celulă un 
om şi-i puse cătuşele: 

Yale îl privi: 

— Ai auzit vreodată de domnul Pallion? Un coleg de-al 
dumitale. 

Călăul nu răspunse. Legea îi interzicea să vorbească altceva 
decât despre iertarea păcatelor pe care, oricum, le ispăşea în 
momentul următor. 

— Ar trebui să afli ceva despre Pallion şi să înveţi din 
greşelile lui! Să nu bei niciodată! Pe mine băutura m-a adus aici! 

Acest gând îl înveseli în drumul spre eşafod. Cu lanţul la gât 
şi o eşarfă albă la ochi, Yale mai apucă să zică: 

— Sper să nu se rupă ştreangul. 

A fost ultimul mesaj al „Cercului purpuriu!” 


137 


